text
stringlengths 33
26.1k
| label
stringclasses 5
values |
---|---|
Виталий Пронин ЭКО лэсьтыны элькунысьтымы 2 сюрс пала семьяос черодзэс возьмалоНуны вордонын туала амалъёс Элькунысьтымы 1 номеро больницаысь Анайлэсь но нунылэсь тазалыксэс утёнъя центрын куинетӥ арзэ лэсьто ЭКО. Та дыр куспын отын кема возьмам 45 нуны вордскиз ни. Выльзэ усьтон Кӧня ке дасо аръёс талэсь азьло адямиос малпаны быгатӥзы меда, нуныосты пробиркаын но будэтыны луоз шуыса? Но наука интыяз уг сылы. Табере чик секыт ӧвӧл кадь: нылкышнолэсь яйцеклетказэ басьто, сое воргорон тысен улӟыто - кылдэ нуныгерд (эмбрион). Со гердэз инкубаторысь пробиркаын кӧня ке нунал возё но будэтыны нылкышно пушкы ик интыяло. Нырысьсэ ЭКО лэсьтэмын вал Великобританиын 1977-тӥ арын. Пробиркаын улӟытэм нырысетӥез нуны Москваын вордскиз 1986-тӥ арын феврале. Со аре ик эшшо одӥгез нуны вордскиз Ленинградын. Тӥни собере кунысьтымы тодосчиос уката гижысь-пиньысь басьтӥськизы та амалэз эскерон, улонэ пыӵатон борды. Туннэ Россиысь ЭКО лэсьтонъя 126-лэсь ятыр кун центръёс. Нош кӧня меда нимаз адямиослэн (частной) клиникаоссы! Тодмо таӵе лыдпусъёс: дуннеысь 4 миллионлэсь ятыр нуныослэн нырысетӥ часъёссы кутскизы пробиркаын. Нуны вордыны быгатӥсьтэм семьяослэн лыдзы быдэс дуннеын арысь аре тросгес луэ. Жаляса верано, югдур пӧртэм ӧвӧл асьме кунын, элькунын но. Соин ик ЭКО - таослэн бадӟым осконзы. Вазен шаерысьтымы семьяос Россиысь бадӟым городъёсысь, кылсярысь, Москваысь, Новосибирскысь, Казаньысь клиникаосы вазиськылӥзы. Но ваньмызлэн таӵе луонлыкез ӧй вал. Оскон Ижысь Ольга Бердникова та нуналъёсы шудолэсь но шудо луиз! Кузпалыныз 8 ар пиналзы ӧй вал. Нош табере - кыктоос! Ныл но пи. Ольга шумпотэмзэ ватыны уг быгаты. Нуныос куинь-ньыль нунал талэсь азьло гинэ вордскиллям, нош анай соослэсь сямъёссэс но валаса вуттэм ни. - Кузпалыным мылкыдмы огкадь: Валерия но Владислав нималом соосты, - шуэ егит анай. - Валериямы 1 минутлы вазьгес вордскиз, сямызъя но со чупресгес, али ик ганяк кыллемез уг поты. Владиславмы апаезлэсь 400 граммлы бадӟымгес - 2 килограмм 810 грамм. Таиз нод-нод, гань-гань... Нуныосыз сярысь веранъяз Ольга соослэсь кутэтъёссэс тупатыны вутске, пичи ныръёссэс маялтэ. Но муртъёслы туж ик возьматэмез уг поты - син усемлэсь кышка. Кышкалод но, сокема возьмад ке шуддэ! ЭКО лэсьтыны Бердниковъёслы дэмлаллям эшъёссы. Соку гинэ таосыз малпаськонэ усиллям: малы нош эскеронтэм? Вазиськиллям улон интызыя эмъян учреждение. - Ваньмыз туж чаляк пӧрмиз: ог кык толэзь ортчыса, милемлы ивортӥзы ни, ЭКО-лы черодмы, пе, вуиз. Нош эшшо толэзь ортчыса, УЗИ возьматӥз, кыкто пиналъёсмы луозы шуыса, - вера Ольга. - Бӧрысьгес тодӥмы на: ныл но пи вордскозы. Бердниковъёслэн шудзы азязы ветлэ вылэм соин но: нырысетӥез ик ЭКО пӧрмиз! Угось улон возьматэ: пробиркаысь ог 30 процентэз гинэ нуны гердъёс улӟо. Улӟыса но куспетӥ усё на. Соин ик котькуд кышномуртлы шорлыдын 5-6 пол ЭКО лэсьтоно луэ. - ЭКО уг пӧрмы ке, нылкышно выльысь черодэ султоно луэ, - шуиз тазалыкез утёнъя министрлэн воштӥсез Людмила Гузнищева. - Со черод сокем кема уг ортчы. Но нылкышнолы, тазалыкез сярысь сюлмаськыса, ЭКО-ос куспын ӧжытсэ одно ик 3 толэзь вис кароно луэ. Тазалыкез утёнъя министерстволэн ивортэмезъя, ЭКО лэсьтыны элькунысьтымы 2 сюрс пала семьяос черодзэс возьмало. Арлы быдэ элькун бюджетысь та процедураослы коньдон висъяське. 2013-тӥ арын 300 парлы со дунтэк лэсьтэмын, кылем арын - 400-эзлы, туэ 600-эзлы чакламын ни. - Та дыр куспын 40 нылкышно нуны ваёно луиз, со пӧлысь 5-езлэн кыктоос вордскизы, - шуиз Людмила Гузнищева. - Али эшшо 24 нылкышноос анай луыны дасясько. Пробиркаысь пиналъёс тазаесь, огъёзъёссылэсь номырин бере уг кылё. Асьме элькун центрын ЭКО лэсьто, нылкышнолэн тазалыкез ляб ӧвӧл но солы 45 арес тырмымтэ на ке. Со понна вазиськоно улон интыя эмъян учреждение. Отысь эмъясьёслэн комиссизы эскере нылкышноез ЭКО-е келян пумысен, дася кулэ документъёс. Собере со документъёсты учко на Тазалыкез утёнъя министерствоын. Кинэ черодэ пукто, кинлы визь-кенешен юртто. Азинскон - ЭКО центр усьтӥськем дырысен 18 сюрс муртлы ӵектонъёсын юрттэт сётӥм ни, - шуиз Нырысетӥ элькун больницалэн валтӥсь врачез Надежда Михайлова. - Угось куддыр огшоры визь-кенеш но туж иназ луэ. Нош ЭКО центрамы ялан выльзэ пыӵатыны турттӥськом. Кылсярысь, нырысь сыӵе семьяослы, кудаз воргорон «янгыш», юрттыны ум быгатӥське вал. Али воргорон тысьёсты сузяськомы, ярамон кариськомы ни. Нуныгерд ӵемысь усе нуныкарысь (матка). Тодосчиос ӵекто: нуныкар пушкын со умой-умой мед возиськоз шуыса, вылзэ пичияк вандоно. Кыӵе векчи уж - миллиметръёсын гинэ ӧвӧл, микронъёсын выроно! - Одӥг таӵе операция лэсьтӥм ни, - шуэ Надежда Михайлова. - УЗИ возьматӥз: нуны умой будэ. Оском, таза пинал вордскоз! Мукетыз малпан: элькунысьтымы ЭКО центр ужаны кутскоз кынтэм эмбрионъёсын но. Татын кылдытэмын луоз дась нуныгердъёсын база - соосты возёзы сомында, кӧня кулэ семьялы. Озьыен, дыр ортчыса, кузпалъёс нош ик нунылы лыктыны быгатозы ЭКО центре - пӧртэм процедураосты выльысь ортчоно уз луэ ни. Тӥни кыӵе азинсконъёс! Соин ик нуны вордыны быгатӥсьтэм семьяослы лӧпкытэм потэ: шуд вань! Йылпумъян Йылпумъяса таӵе учыр тодам лыктӥз. А. Пугачёвалэн но М. Галкинлэн соку гинэ кыкто нылпиоссы вордскизы. Кык мӧйы нылкышноослэсь вераськемзэс кылӥ. Паймо соос: бон малы со пиналъёсты асьсэлэн шуо, басьтӥзы гинэ, дыр, ук соосты! Валаны уг быгато: арлыдо кырӟасьлэн (вожзэ медаз вайы!) аслаз нуныосыз луыны быгатозы на. Валэктытэк ӧйлась: пробиркаын кылдытэм нуныгердъёсты али мукет нылкышно - суррогатной анай - пушкын но будэтыны дышизы ни. - Таӵе амал Россиын паськыт кутӥське ни, - шуиз Нырысетӥ элькун больницалэн кивалтӥсез Н. Михайлова. - Угось со законэн лэземын ӧвӧл ке но, алэмын но ӧвӧл. Соин ик суррогатной анайёсын ӵемгес ужало нимаз адямиослэн клиникаоссы. Элина Кумачёва Теги: тазалык | Югдурез утён |
Виталий Пронин О. Савиновалэн льӧль малпанэз соцконтрактлы луыса быдэсмиз. Шуг-секытэ сюрем семьяослы Калыкез улон-вылонын утён политикая но ужъя министерство юрттэт сётэ. Озьы шаерысьтымы 1 сюрс 882 муртэн 163 миллион манет тыр социальной контракт гожтэмын ни. Юрттэт басьтӥз Вавож ёросысь Яголуд гуртысь Оксана Савинова но. Малпанэз быдэстэ Куддыр улон сокем пачкатэ-кекатэ, адямиос куанермонысь асьсэ коже потыны уг вормо ни. Кинлэн ке эмъяськыны, мукетызлэн дышетскыны, куинетӥезлэн пудо басьтыны я аслэсьтыз ужзэ усьтыны коньдонэз уг тырмы. Ӵапак сыӵеослы юрттон вылысь кун уксё висъяны кутскиз. Зэм, ваньмызлы ӧз — соцконтракт гожтыны соглаш луись ёрмись семьяослы гинэ. Соцконтракт — со аспӧртэм гарантия выллем, кунлэсь уксёзэ кулэезъя кутод, тур-пар уд быдты шуыса. Яголудысь Оксана Савинова озьы быгатӥз поварлы дышетскыны. — Ачим образование басьтыны ӧй быгатысал, — шуэ 34 аресъем Оксана Павловна. — Партчи школаын поварлэн юрттӥсез луыса ужасько, уждунэ ог 12 сюрс манет, картэ «Луч» хозяйствоын пудо утялтэ, солэн уждунэз 20 сюрс манетлэсь уг ортчы. 3 кузя нылпиосмы, ваньзы школьникъёс — сюдыны-дӥсяны ик кӧня уксё кошке. Директормы огпол юа: Павловна, дышетскемед потэ-а? Кызьы уз поты? Ёрос администрацие ӧтизы. Министерство пыр Ижысь торгово-экономической техникуме келязы, татын поварлэсь курсъёссэ ортчон понна 14 сюрс манет тыризы. 3 толэзь дышетскеме понна толэзьлы быдэ эшшо 10 сюрс 600 манет стипендия тыризы на. Ку ай со быдӟа уксёез киям кутысал! Шумпотэменым, нылпиосме но дӥсяй, парсьпиос но басьтӥм. Табере гидэ пыремелы быдэ мылкыды кырӟа. Ёросысь ми 2 кузя соцконтрактъя дышетским. Мон шумпотэменым, эктыса кадь ветлылӥ. Пичи дырысеным повар луэме потэ вал. Кыӵе-кыӵе курадӟыса будэмын мон Кизнер ёросысь пичи гуртын. Анай-атае юыло вал. Куддыр сиыны сиёнмы но ӧй вал. Фуражез пужныса, нянь пыжылӥмы. 5 аресъем пичи вынме сюдон понна со нянез, ымам кушаса, небӟытъяй. Атаймес юэмысьтыз ужысь медаз уллялэ, прогул медаз пуктэ шуыса, 6-тӥ классысен ветлӥ фермае скалъёсты кыскыны, 4 часын ӵукна султӥсько вал. Урокъёсме но куддыр лэсьтыны ӧй вуттылы. Школае 3 иськем пыдын ветлоно вал. Эшъёсы ултӥяллязы, бордысьтыд кыед зын потэ шуылӥзы. Дӥсяськемед потэ ке, ужа, шуо вал дорын. Озьы 7-тӥ классысен гужем каникулъёс дыръя фермаын рос-прос ужалляй ни. Тау колхоз предлы оскемезлы. Дорысь но пудоез сюдылӥ. Суй-пыдъёс жадьыса-висьыса, уйёсме ӧй кӧлалля. Весь малпасько вал: будӥ ке, повар луо, нылпиосме ческыт сюдыса гинэ возё. Соцконтраклы луыса малпанэ быдэсмиз. Нылкышно семьяяз улэм-вылэмзэ вера ке, нылпиосыз бӧрдыса кылзӥсько. Соин но котьку анай-атайзылы бакча но гид котыразы юрттӥсько. Ужаны капчигес мед луоз шуыса, алигес кредитэн мотоблок басьтӥзы. Мунчо пуктыны пеноблок вайизы. Корка бордазы пристрой пуктэмзы потэ на. 2010-тӥ арын анай капиталэн коръёслэсь ӝутэм юрт басьтыны пӧрмытӥзы. Нылпиослы быдэн комнатазы мед луоз кадь потӥз, шуо Савиновъёс. — Яголудын калык валась: кыӵе ке ужрад ортчытоно ке, дэмен люкасько, чай паро, ӝук пӧзьто но кырӟаса-вераса пуко. Али гуртамы ог 50 корка, — шуэ трос нылпиё анай. Оксана Павловна ӵукналы быдэ школае дыртэ. Гужем пыдын я велосипедэн. Пандемиен валче сиён пӧранэн йырин ӧй вал ке но, уж сюрылӥз: Партчи школалэсь липетсэ, укнооссэ выльдӥзы. Нош та нуналъёсы со уже выль сямен мынӥз: табере со — дипломен повар. Гуртысь нылпиос понна школаын ужась лагерьын кырӟаса ик пӧрасько, шуэ нылкышно. Асваланэз воштэ Туэ шаерысьтымы 162 муртэ Калыкез улон-вылонын утён политикая но ужъя министерство пыр дышетыны луонлык кылдӥз. Со сяна, 528 муртэ уже интыяны пӧрмиз. Министерствоысь ёзэн кивалтӥсь Мария Сандалова пусъемъя, дышетскыны мылкыдзы адямиослэн ӧвӧлгес. Со понна шумпотыса уксё куто аварийной корказэс тупатыны, эмъяськыны, частной нылпи садэ пиналзэс нуллыны компенсацилы. Тазьы ваньмыз понна котькудӥзлы ог 100 сюрс манет сётӥськиз, оглом 1 сюрс 80 контракт гожтэмын. Со сяна, адямиос асьсэлэсь ужзэс усьтыны контракт мыло-кыдо гожто. Оглом 112 мурт ужбергатӥсь луыса пусйиськиз ни. Таослы быдэн ог 250 сюрс манет висъяськиз. Уноез фермер кариськизы. Кин ке пудо вордыны малпа, кин ке мушъёсын вырыны медэ. Мукетъёсыз нянь пыжон борды басьтӥсько, куинетӥосыз техникаез тупатъяны малпало, массаж кабинет усьто. Зэм, туннэ огзылэсь но кызьы азинсконзэс вераны уг луы. Ужаны рос-прос ӧз кутске, тӥрлык гинэ басьяло ай. Но оскон вань, таос ёросъёсын асьсэды шедьтозы но секыт югдурысь потыны быгатозы, эшшо ке бордазы ужась но кутозы шуыса. Соцконтрактъя федерал бюджетысь оглом 247 миллион манет висъяны чакламын, 84 миллионэз кутымтэ на. Со сяна, коронавирусэн сэрен туэ республикалэн казнаысьтыз висъяськоз 30 миллион манет, гуртоос ас хозяйствозэс ӝутыны мед быгатозы шуыса. Пандемиен валче адямиослэн доходзы усиз угось. Пудовордыны, бакча будэтыны, солэсь уксё поттыны мед пӧрмытозы. Министерствое 31-тӥ июльлы 800 куриськон вуэмын ни.649 контракт гожтэмын — со 15 миллион манет тыр. Соцконтракт азьын сылӥсь ужпум: 2024-тӥ арозь начар улӥсьёслэсь лыдзэс 2 поллы кулэстоно. Туннэ улыны тупатэм минимумлэсь пичи доходэн адямиос ог 180 сюрс кузя. Шаерамы вань улӥсьёс пӧлысь со 12 процентэз луэ. Толэзьлы быдэ пособие басьтӥсь начар семьяос ог 38 сюрс лыдъясько. 2019-тӥ арын 240 семьялы 6,2 миллион манет тыр юрттыны луиз. Ваньмыз сямен соос гуртъёсын улӥсьёс. — Тазьы ужанлэн пайдаез вань, — шуэ Мария Сандалова. — 2016-тӥ-2018-тӥ аръёсы 314 контракт гожтэмын вал. Адямиос пудо басьтӥзы, теплицаос лэсьтӥзы, вузаськыны кутскизы. Таос пӧлысь кылем арын 173-ез ужзэ азинтӥз. Озьыен, сомында мурт быгатӥз улон условиоссэ умоятыны, ватсаса доход поттыны. Кин ке шуоз 55 процентэз гинэ мытэм ужзэ азинтӥз. Но та туж умой ни, малы ке шуоно соцконтракт гожтэмъёс пӧлысь уноез рос-прос ужаны дышымтэ адямиос. Но соос шонер сюрес вылэ султӥзы, асьсэды сюдыны кутскизы, асваланзы воштӥськиз. Елена Сараматова | Иворъёс |
Виталий Пронин Вавож Гуртэз чылкыт но чебер карозы Вавож ёросысь Ӟамбай муниципал кылдытэтэн кивалтӥсь Сергей Александров ивортэмъя, та нуналъёсы гуртын утялтӥськон ортчоз.Отчы пыриськозы ваньмыз ужаны быгатӥсь адямиос. Асьсэ юртъер котырзэс утялтэм сяна, гурт вќзысь турынэз турналозы, жуг-жагез бичалозы. Егитъёс но бадӟым классъёсын дышетскись нылъёс но пиос гурт котырысь ошмесъёсты но шур дуръёсты сузялозы. Ошмесъёс Ӟамбайын маке мында. Колхоз ульчаосысь но гуртэ пырон сюресъёсты тупатъяны чакла. Культура юртын но уж тырмыт. Отысь вошъялозы выж пулъёссэ, вӧлдэтсэ, укно янакъёссэ но ӧсъёссэ.Глазов Одолё куакаос Глазов городын куакаос адямиосты кокчаны кутскизы.Нуналлы быдэ адямиос вылэ тылобурдоос омырскыло. Оло, бурдоос урмон висёнэн черламын? Фаунаез утёнъя управленилэн Глазов ёросысь ёзэныз кивалтӥсь Олег Варанкин ивортэмъя, тылобурдоос урмонэн уг висё, соослэн пи лобатон вакытсы вуэмын, куд-огез пиоссы усё но, дыр. Соин ик калык вылэ омырскон учыръёс кылдо. Куакапиосты кие ӧвӧл кутоно: куакаос туж визьмоесь, пунэмзэ берыктыны быгато.Со сяна, берло дыре укыр трос жаг куян интыос кылдэмын. Отын тылобурдоос уллёен бугыръясько.Балезино Вормизы етӥзъёсыз «Кестымский» хозяйствоын тракторен гырисьёс куспын ӵошатскон ортчиз.Соос тракторенызы но агрегатэнызы техосмотр ортчизы, техникаез тодэм-валамзэс возьматӥзы, гыризы-кизизы, техникаез быгатыса нуллӥзы. Вожвылъяськонэ 22 механизатор пыриськиз. Ужрадэз усьтӥз ёросысь устоез механизатор, 37 ар џоже «Развитие» эштосын тыршем Владимир Князев. Жюриын пукисьёс дунъямъя, вормизы «Восход» ООО-ысь Александр Князев но Балезино политехникумысь студент, та вожвылъяськонысь тужгес но егитэз Илья Калинин. Соос быдэн 19 балл люказы.Эгра Тани мынам гуртэ Гурт удысын лыдъян-чотан ужрадлы дасяськыса, ёросын аспӧртэмлыко суредъёс дасязы.Ёросысь нылпиос понна «Тани мынам гуртэ» вожвылъяськон радъямын вал. Отчы 19 огазеяськонысь (школа, нылпи сад, библиотека, клуб но мукет) 225 уж вуиз. Ма гинэ суредаллямтэ: пудо, лудын ужась техника, дано адямиос... Та вие тужгес усто ужъёсты ёросысь суреданъя галереяысь адӟыны луэ. Пӧсь йӧтӥз жюриын пукисьёслы, вормисьёсты шараян вылысь кема йырзэс тӥязы. Конкурсын вормисьёс синпель кузьымен пусъемын. Ужрадэ люкаськемъёслы шулдыр мылкыд кузьмаз Лӧпшо Педунь. Борддоре ошем суредъёс пӧлысь аслэсьтыз туссэ адӟыса, со воксё лӧптӥз.Иж Шишкинлы шуныт кылъёс Та нуналъёсы Тодосчиослэн юртазы экономика наукаосъя докторлэсь, профессорлэсь Михаил Шишкинлэсь 75 арес тырмонзэ пусйизы.Жаляса верано, тазалыкез лябен Михаил Иванович ужрадэ лыктыны ӧз быгаты. Солэн улэм-вылэменыз люкаськем калыкез тодматӥз Тодосчиослэн юртэнызы кивалтӥсь, тодосчи Иван Рысин. Ӵош дышетскем но ужам эшсы сярысь шунытэсь кылъёс веразы пӧртэм вузъёсысь тодосчиос но преподавательёс. Кырӟан-веранъёсын шулдыртӥз Дэри ёросысь Шудья гуртысь нылкышноослэн «Туклячиос» коллективзы.Кияса Нылпи площадкаос улӟо Кияса черкогуртысь Строительёслэн ульчазы берло аръёсы син шоры йӧтымон воштӥське - нылпиослы шудон площадкаос лэсьтӥсько.Та уж борды ас мылкыд каремезъя басьтӥськиз та ульчаын ик улӥсь, шутэтскыны потытозяз ёрос библиотекаын ужам Фаина Кретинина. Нылпиослы шудон инты лэсьтон пумысен со кытӥ ке кураськыса ӧз ветлы, ачиз уж борды ӝабыр-ӝабыр басьтӥськиз. Кылем арын бадӟым классъёсын дышетскись нылпиосын ӵош тыршизы вал. Нош туэ 4-6 аресъем пичи нылъёс но пиос шудэм улсын киязы кисточкаос кутӥзы, буяськыны шӧтазы. Анай-атайёс площадкаосы ӟечыранъёс, ӝӧкъёс но пуконъёс лэсьтыса пуктыло. Строительёслэн ульчаязы улӥсьёслэсь мукет урамъёсын улӥсьёс но адӟем карыны кутскизы: нылпиоссылы шудыны интыос лэсьтыло.Алнаш Лумбыт кузёяськоз кино Байтэрек школаысь лагерьын шутэтскись нылпиослы тэк улыны маза ӧвӧл.Соос доры гуртысь библиотекарь Алевтина Тарасова но культура юртысь методист Любовь Батаршина ялан ветло. Кылсярысь, 6-тӥ июне, Александр Пушкинлэн вордскем нуналэзлы сӥзьыса, бадӟым ужрад ортчытӥзы. Нош вуоноез ужрадзы сӥземын луоз Кинолэн арезлы. Бадӟым классъёсын дышетскись нылпиос но дышетӥсьёс, воспитательёс куспын киноез но литератураез тодэмзы пумысен ӵошатскон ортчоз. Байтэрекын со нуналэ лумбыт кузёяськоз кино. Вормисьёс басьтозы синпель кузьымъёс но таукаронъёс. Пичи Пурга Таӵеез ӧй вал на 12-тӥ инвожое Пичи Пурга ёрослэн Гыронбыдтон праздникез тымет дурын сылӥсь Столярово гурт вӧзын ортчиз.Отын нырысьсэ егит воргоронъёс понна «Кын корт куртчон» шоу радъяз ёрос культура юртысь методист Елена Пименова. Учкисьёс но конкурсэ пыриськисьёс шуизы: милям таӵеез ӧй вал на. Вожвылъяськонын асьсэлэсь кырӟаны-вераны быгатэмзэс, кибашлы луэмзэс но шаплы выремзэс 6 воргоронъёс возьматӥзы. Сцена вылын одӥг дыре кин гын сапег кышъяз, кин кырӟаз-вераз, кин кортӵог шонеръяз, кин ведра кал лэсьтӥз, кин пу вандӥз. Жюриын пукисьёс котыр ласянь ӟеч дунъет сётӥзы Вуж Мӧнья гуртысь Павел Тепляковлы. Вормисе потэм муртлы 1 сюрс манет уксё сётӥзы. 2-тӥ но 3-тӥ интыосты басьтӥзы Брангуртысь Игорь Петров но Эдэйгуртысь Григорий Соловьёв. | Улон-вылон |
Виталий Пронин 30-тӥ-31-тӥ толшоре Dart газет куное мынэ Марий Элысь Карлыган черкогуртысь егитъёс доры. Отын «Шунды» огазеяськон туала удмурт культуралы сӥзем ужрад ортчытэ.Татарстан, Башкортостан, Пермь, Киров но мукет улосвылъёсын улӥсь удмуртъёс туала удмурт культураен Интернет пыр гинэ тодматскыны быгато. Нош адямиосын ваче син пумиськылонъёс бере тросэз ӝуатско но асьсэ малпанъёссэс улонэ пыӵатыны кутско.- Удмуртиысь азьветлӥсьёс возьматозы Марий Элысь егитъёслы, кызьы аслад яратоно уженыд вырыса, луэ аслэсьтыд улон сюрестэ но шедьтыны, со дыре ик, удмурт культура понна но пайда вайыны, - вера «Шунды» огазеяськонлэн тӧроез Ольга Тронина. - Удмурт культуралы сӥзем нуналъёс улосвылъёсын кемалась ортчыло ни бере, ми малпамы та ужрадэз мукет сяменгес ортчытыны.Марий Элысь егитъёс дышетскозы, ужалозы, шутэскозы но. Тодматскозы пӧртэм удмурт проектъёсын. Ольга Тронина вералоз «Шунды» огазеяськонэзлэн ужез сярысь, Мария Векшина тодматоз егитъёсты Dart газетэн, Алина Крестьянинова возьматоз туала удмурт блогъёслэсь туссэс, Марина Сергеева мадёз мукет азинлыко удмурт проектъёс сярысь. Со сяна, Карлыганысь егитъёс быгатозы пыриськыны журналистикая, дизайнъя, сцена вылын шудӥсьёсты дасянъя мастер-классъёсы. Ужрад йылпумъяськоз позыръяськонэн но концертэн. Кырӟалозы Богдан Анфиногенов, Анна Образцова, Евгений Бикузинлэн кубызэн шудэмез улсын калык кырӟанъёсты быдэстозы Лилия Леонтьева но Татьяна Тихонова. Концертэз нуозы Удмурт театрысь егит шудӥсьёс Наталья Буранова но Максим Князев.Марий Элысь Карлыганын трос удмуртъёс уло. 19-тӥ даурын отын усьтӥськемын нырысетӥосыз пӧлын удмурт нылпиос понна школа, отын дышетскемын Ашальчи Оки. Туала пиналъёс мылысь-кыдысь пырисько «Шунды» огазеяськонлэн ужрадъёсаз - вуыло «Шундыкар» лагере.Мария Векшина Теги: Егитъёс | Улон-вылон |
Виталий Пронин Пуштросэз: - Кызьы Ува ёросысь Тугыр гуртысь нылкышноос футболэн шудо.- Пичи Пурга ёросысь Норъя черкогуртын ӧвӧл эмъюртсы. Кызьы воштӥськоз югдур?- Азаматысь Шумахерлы - комбайн. Вылдӥськоз-а колхозъёсын техника?- Кеньыр люказы ёросэн-ёросэн. Кызьы ортчиз элькун Гербер?- 1 пенсионерез 1,3 мурт сюдэ. Малы будэтоно пенсие потон дырез?- Тӧр шорын - Сюмсиысь ветеран Иван Алексеевич Абашев. 3 пол эзелез вормиз. Теги: выльномер | Улон-вылон |
Виталий Пронин Туннэ быдэс дуннеын пусъё Радиолэсь нуналзэ. 1895-тӥ арын 7-тӥ куартолэзе Ӟуч физико-химической обществолэн заседанияз физик Александр Степанович Попов доклад лыдӟиз, кылдытэм радиоприёмниксэ возьматӥз но дуннеын нырысьсэ радиосеанс ортчытӥз.Вань сюлмысь та праздникен ӟечкыласьком телевидениын, радиоын ужасьёсты, связистъёсты но радиоен мылкыд каремъя вырисьёсты. Тау кариськом калыклы иворъёсты ӝог вуттэмды, радиотулкым вылын адямиослэсь малпанъёссэс, мылкыдъёссэс но ужъёссэс герӟамды понна! | Иворъёс |
Виталий Пронин Туэ кыӵе вормонъёсын пумитало ёросъёсын гурт удысын ужасьёс праздниксэс? Алнаш ёросын нырысьсэ скалъёсты кыскыны кутскизы «Карусель» установкаен, сое пуктыны быгатӥз «Молодая гвардия» хозяйство. Элькунын табере 4 хозяйствоосын сыӵе фермаос ужало. Балезино ёросын муш вордонэн герӟаськем туризм кылдытон борды басьтӥськизы. Вавож ёросысь «Колос» хозяйствоын пукто 1 сюрс 712 йырлы ферма, кормоцентр. Татын уен-нуналэн дугдылытэк йӧл кыскыны медо. Вотка ёросысь «Пихтовка», «Мир» хозяйствоосын фермаос усьтӥськизы, «Агровиль» фермаын кеч йӧллэсь сыр, йогурт потыны ӧдъязы. Глазов ёросысь «Чура» хозяйствоын 512 скаллы ферма пуктӥзы, татын табере пудо сиён валэн пыртылэмысь дугдӥзы. Грак ёрос «Родина» хозяйствоын эмбрионъёсын ужаны кутскизы. «Вылнуд» хозяйствоын роботъёсын ужась ферма ӝуто. Дэбес ёросысь Калинин нимо СПК кутскиз генетика бордын ужаны, шаерысьтымы 7 хозяйствоосын ӵош пилотной проектэ пыриз. Дэри ёросын «Путь Ильича» но Азин нимо предприятиосын 1 сюрс 620 йырлы фермаос лэсьто, районын берло дыре та нырысетӥез пуктӥськон. Камбарка ёросын 2 гинэ хозяйство — «Нива» но «Родина». Туэ котькуд гектарысь 19,1 центнер ю-нянь калтӥзы, кылем аръёсысярысь, урожайзэс пумен йылто. Каракулино ёросысь Черново гуртэ газ пыре, татысь хозяйство юрттэмен. Кез ёросын гуртъёсты азинтон кун программая Гыя гуртысь культурая но дышетонъя центрзэс выльдӥзы. Кизнер ёросын туэ быгатӥзы котькуд пудо йырлы 42 центнер сиён дасяны, элькунамы шоро-куспо лыдпус — 31,9 центнер. Кияса ёросысь «Дубровское» экофермае Даниысь скал вуттӥзы, татын 150 ужан инты кылдытӥзы. Красногорск ёросын пудо лыдзэс 357 йырлы йылтыны пӧрмытӥзы. «Курьинское» хозяйство Италиысь КЗС вуттӥз. Можга ёрос тужгес трос — 78,4 сюрс тонна — ю тысь калтӥз. «Россиын» 1 сюрс йырлы ферма ӝуто. Сарапул ёросын нырысьсэ котькуд скаллэсь шорлыдын 7 сюрс килограмм йӧл басьтӥзы. Ар пумозь 34 сюрс тонна йӧл поттыны медо. Сюмси ёросысь фермеръёс сыр, вӧй поттон борды басьтӥськизы. Сьӧлта ёросын А. Столбова фермер линда выжыысь ӟазег будэтыны ӧдъяз. Пичи Пурга ёросысь Сизяшур гуртын усьтӥськиз тылобурдо вордон ферма, татын 80 муртлы инты сюриз. «Байситово» хозяйствоын 40 ар ӵоже нырысьсэ ӧдъязы етӥн будэтыны. «Родинаын» роботъёсын ужась ферма ӝуто. Ува ёросын будэтыны кутскизы пудо сиёнлы ярась рыжик культура. Районын усьтӥзы 3 агроклассъёс. Шаркан ёросын «Кипун» хозяйствоын тужгес уно йӧл сётӥсь скалъёсты вордо — нуналаз котькудӥзлэсь шорлыдын 40,1 килограмм йӧл кыско, элькунамы шорлыдын — 16,9 килограмм. Эгра ёросын гуртъёсты котыр ласянь азинтон кун программая 13 гуртэ газ вуиз. «Заря» но «Агрофирма «Игра» предприятиосын фермаос усьтӥськизы. Юкаменск ёросысь фермеръёс огазеяськыса етӥнлэсь катонизированной волокно поттыны ӧдъязы,2 поллы йылтӥзы етӥн бусыоссэс. Якшур-Бӧдья ёросысь «Старозятцинское» хозяйствоын туала КЗС пуктӥзы, отын нуналаз 150 тонна ю тысь куасьто. Яр ёросысь Д. Снигирёв фермер бырись гуртъёсты ӝутэ. «Прогресс» СПК 400 йырлы ферма пуктэ. | Иворъёс |
Виталий Пронин Та нуналъёсы Ижысь Г. Кулакова нимо спорткомплексын ортче «Пионерская правда» газетлэн кузьымез понна куасэн бызьылонъя ӵошатскон. Фото: udmurt.ruШаерамы вуэмын 37 улосысь пинал спортсменъёс но соослэн тренеръёссы, ваньмыз-ӧвӧлэз 800 адями. Котькуд командаын 5 мурт, ваньзы соос одӥг школаын дышетскисьёс луыны кулэ, пӧлазы вань на нимаз спортсменъёс но. Шаермылэсь данзэ утё: 2009-тӥ — 2010-тӥ аръёсы вордскем пиналъёс пӧлын — Эграысь 1 номеро школаысь нылъёс но Можга городысь 1 номеро школаысь пиос, 2007-тӥ — 2008-тӥ аръёсы вордскем пиналъёс пӧлын — Эграысь 4 номеро школаысь нылъёс но Кезысь 1 номеро школаысь пиос. Ваньзы соос арня талэсь азьло шаерамы ортчем ӵошатсконын вормисе потӥзы вал. — Кез ёросысь ми 12 кузя лыктӥмы, командаын 5 мурт луыны кулэ ке но, — шуэ тренер Сергей Чечегов. — Россиысь ӵошатскон асьме дорын радъяське бере, кызьы уд пыриськы отчы, пиналъёслы со бадӟым опыт луэ, азьланяз капчиенгес бызьылозы Россиын ортчылӥсь ӵошатсконъёсын, угось ми ӵемысь гинэ шаермылэн палэназ поталляськомы. Нырысетӥ нуналаз ёросысьтымы пиос 6 кужмоосыз пӧлы шедизы. Со туж шумпотымон. Нырысетӥ нуналаз вормисьёс пӧлы шедизы Ханты-Манскийскысь, Свердловскысь, Тамбовысь, Ярославльысь пинал спортсменъёс. Шумпотоно, Удмуртиысь куасэн бызьылӥсьёс но пӧлазы бездыт ӧз адске. Кылсярысь, Балезино ёросысь Полина Конькова но Кирилл Касаткин ас ёзо эшъёссы пӧлын 3-тӥ инты басьтӥзы. «Пионерская права» газетлэн кузьымез понна ӵошатскон йылпумъяськоз туннэ эстафетаосын. Валентина Емельянова | Спорт |
Виталий Пронин Кылем арня пумын Г. Кулакова нимо спорткомплексэ люкаськылӥзы Кун Кенешын ужасьёс. 3-тӥ спартакиадазылы кутскон сётӥзы, куасэн бызьылыса. Кун Кенешын ужасьёслэн спартакиадазы ар ӵоже кыстӥське. Кужымзэс эскеро спортысь 7 амалъя: куасэн бызьыло, суй кужымез эскеро, ыбылӥсько, ӝӧк выл теннисэн, пичи футболэн но бильярдэн шудо. Кылем арын котькинлэсь трос очко люказ но вормисе потӥз Кун Кенешлэн аппаратаз ужасьёслэн командазы. 2-тӥ но 3-тӥ интые потӥзы Контрольной комитетлэн но «Огъя Россия» партилэн Удмуртиысь ёзэзлэн командаоссы. Куасэн бызьылӥсьёслы бадӟым вормонъёс басьтыны сӥзизы шаерысьтымы нимо-дано спортсменъёс Тамара Тихонова но Владимир Никитин. Мылкыд карисьёс та нуналэ 2 иськемез ортчизы. Пӧлазы вал Кун Кенешлэн Тӧроез Владимир Невоструев но.- Куас вылэ арнялы быдэ султылӥсько, котькуд шутэтскон нуналэ Удмурт Республикалэн Тӧроеныз Александр Соловьевен 6 иськем ортчиськомы, - шуэ Владимир Невоструев. - Депутатъёслы но мугорзэс кыдатоно.Кун Кенешын ужасьёс пӧлысь тросэз спортэн, физкультураен выро. Кылсярысь, Кун Кенешлэн Тӧроезлэн воштӥсез Светлана Кривилёва суй кужымзэ кыдатэ, Калыкез улон-вылонын утён политикая ялан ужась комиссиен кивалтӥсь Ольга Казанцева арнялы быдэ гурезь куасэн нискыла. Мукетъёсыз но соослэсь бере уг кылё.Со адӟиськиз куасэн бызьылонъя эстафета дыръя. Ӵошатсконэ 5 команда пыриськиз. Вормисе потӥзы Кун Кенешлэн аппаратаз ужасьёслэн 1-тӥ командазы, депутатъёслэн но автобазалэн командаоссы. Валентина Емельянова Теги: КунКенеш | Спорт |
Виталий Пронин Удмурт кыл. Кинлэн узырлыкез со? Калыклэн? Оло, журналистъёслы но писательёслы гинэ анай кылмы кулэ? Тани Москваын удмурт кылын гожъяськись калык писателез Вячеслав Ар-Сергиез «Азвесь Дельвиг» премиен данъяло. Нош шаерамы удмурт кылэз дышетонлэсь кышкало. Соин та ужпумъя кенешыны ӧтчамы Вячеслав Ар-Сергиез.- Сӥзьылысен кутскыса, мынэ удмурт кылэз школаосын одно дышетон пумысен бугыръяськон. «Удмурт Кенеш» огазеяськонлэсь ӵектонзэ кин но, кызьы но ӧз дунъя ни. Сӥзьыл со сярысь капчи верало ке вал, али та ужпум кивалтӥсьёсты керӟегъяськытыны кутскиз. Таяз арняе тодмо луиз мукетыз но: Кун Кенешлэн 25-тӥ феврале ортчоно сессиезлэн повесткаяз та юан ӧз пыры.- Озьы ик малпасько вал, та ужпумъя вераськон ас понназ гинэ гылак ортчоз но сылмоз. Пумаз кыӵе ке бультыртон луоз, но нокыӵе пайдаё йылпумъянзэ ум адӟе. Но кӧня ке учыръёс бӧрсьы мынам но уг ни луы чус улэме.Асьмелы ӵапак али кулэ зол кариськыны, борд кадь султыны удмурт кылмы понна. Уго мукет калык пӧлы сылмыны трос ик дыр кулэ ӧвӧл. Тани Выль ар уе ми потамы Ижысь Шор карлудэ, малы ке быдэсыз сямен со тырмемын вал иран но тюрк тусо, лымшор шундыен пыжем ымныръёсын. Таӵезэ Ижын ноку но адӟылыны ӧз учыралля на вал - Инмар понна! Со суредэз киноез сямен возьматыны кулэ вал. Табере син азяды пуктэ: вань площадь котырын люкен-люкен сылэ полиция, солань-талань ветло мурт тусо адямиос, гастарбайтеръёс.Асьмеос ӵем но трос тышкаськиськомы, шуом, Кавказысь вуэмъёсты. Соос мултэс шаплыесь, укыргес азинлыкоесь шуыса. Но Кавказысь калык выре асьме калыкъёсын огазе кариськыны. Соос татын уло, асьсэлэн бизнессы кылдэ, уж интыос усьто.Нош таосыз, нимаз атомъёс сямен, ас кожазыгес уло. Огеныз сыџе куноен вераськыны кылпум поттӥ, «ас-саляму алейкум» шуыса вази, мон кытӥ бигер кылъёсты пыртай, кытӥ азербайджанзэ кутӥ. Выль тодмое пумитам - узбек кылын. Солы, пе, 20 арес. Та дырозь, пе, бадӟым городъёсты адӟылэмез но ӧй вал, та кыкетӥ бадӟым город солэн улоназ. Ташкент бере, дыр.Юасько:- Ӟуч кылэз тодӥськод-а?- Урод, - шуэ.- Татын кельше-а?- Туж кельше, уксё но вань, нылъёс но трос, - паля.- Нош нылъёс шорад учко-а? - выжыятӥсько.- Учко, - шуэ.Мынам сыӵе малпанэ кылдӥз. Соос, нимаз кариськыса, нокинэн но кусыпъяськытэк уло. Азьланяз но озьы ик, тулкым сямен, нокинэн ченгешытэк, нокинэн алякъяськытэк, соос пырозы, пыризы но ни асьме азбарамы. Бен, соос асьсэды умой возё, кудӟемъёс ӧвӧл пӧлазы.Но соин валче асьмелы юнматыны кулэ аспӧртэмлыкмес - асьмелэсь асьмеды адњон-валанмес. Удмурт кылэз одно дышетон - со удмурт калык понна гинэ ӧвӧл. Со асьмелэн огъя обществомы понна. Со асьмелы гинэ тупась ымнырмылэн валтӥсь гожез. Со ымнырмес кельтыны быгатћм ке нылпиосмылы, соослэн нылпиоссы уз йыроме ни та бадњым Дуннеын. Соос иран но тюрк кылын вераськыны шуак уз кутске ук. Кӧня луонлык вань на, кӧня кужым вань на, асьмелы утьыны кулэ асьме выжымес.- Тӥ вераськылӥськоды ук Удмуртиысь чиновникъёсын, ужбер-гатӥсьёсын. Чай юон вискын ке но юаськоды-а соослэсь удмурт кылэз одно дышетон сярысь мылкыдъёссэс?- Мон нуналаз туж пӧртэм адямиосын пумиськылӥсько, туж узыреныз но, туж куанереныз но. Шонерзэ вераса, бомонд шуонмы уггес вала та ужпумез. Солы котькызьы вера. Но валтӥсез - со интыысь кивалтӥсьёс, узыръёс кќбераны кулэ артысь улосъёсын - шуом, Пермен ик - огазе каронлэсь. Чакла ай, со сярысь вераськонъёс макем кемалась мыно ни, Жириновскийлэн ымысьтыз потыса. Пермь улосысь чиновникъёс но буржуазия асьмелэсьёссэ, оп! шуытозь, ньылозы. Соин асьме бомондлы пыӵатоно ик вал огзэ: удмуртъёс вань дыръя луоз Удмурт Республика, нимаз шаер, соослы - мӧль.Мукетгес югдур Кун Кенешысь депутатъёсын. Тросэз соку ик юан сёто: нош тырмозы-а кадръёс - удмурт кылъя дышетӥсьёс? Нош малы ке тросэз тодаз ик уг ваё, кӧня шоро-куспо арлыдъем дышетӥсьёс, берло аръёсы уно школаосын удмурт кыллэсь куштӥськемен, кельшымон ужзытэк кылизы. Шонер, соос, оло, туж пиналэсь но ӧвӧл ни, но ужаны мылкыдзы вань. Тани милям Дэри ёросысь Выль Казьмас гуртамы 19-тӥ даурын нылпиосты дышетыны кутскем ямщик, аслаз коркаяз пыртыса. Мон малпасько, туннэ нуналын мукетъёсыз но дышетӥсьёс, кин тодэ методикаез, быгатозы кутскон вакытэз нуыны.- Нош Казьмас школаын али вань на-а удмурт кыл?- Кызьы сотэк? Дышето, отын Антонида Фёдоровна Веретенникова урокъёсты нуэ. Ми вакытэ тани 4-тӥ классозь ваньзэ удмурт кылын дышетӥм, математикаын но дробьёсты «вить дасмос, куать дасмос» карыса, будӥмы. Табере адямиос одно вераны выро, мар, пе, сётӥз мыным удмурт кыл? Кыл - со адямилэн лулыз, сое уг луы мертаны килограммен но иськемен. Нош кивалтӥсьёс сыӵе ӵогыса кушто: удмурт кыллэсь калыкмес люко. Малпалод, асьме нылпиосмы али сыӵе ваньмыз ик генийёс, соос сыӵе дышетскон пӧлы выемын, удмурт кыллы дырзы ик ӧвӧл ни. Нош мон уг тодӥськы одӥг адямиез но, кин школаез быдтыса, шалтыр мед вераськоз, шуом, англи кылын. Нош удмуртсэ аналто...- Вячеслав Витальевич, январь толэзе Тӥледыз дунъязы «Азвесь Дельвиген» - «Литературная газеталэн» вылӥ премиеныз. Пусйизы 2012-тӥ арын потэм «Вслушаться в себя» книгадэс, прозаын но поэзиын утчаськемдэс, удмурт но ӟуч кылэз азинтэмдэс.- Мыным кыл но литература котьку но матын вал. Неужели асьмелэн 99 процентэз сокем ӟеч тодо математикаез? Мон ачимъя верало, кыџе синазькыль вал школаын быдэс страницаосын уравнениос лэсьтон. Остэ но, ява. Со ведь мон понна кулэтэм уж вал. Уксё лыдэз тодӥсько бере, мыным со тырмиз, оло. Озьы ик вераны луэ котькыӵе мукет предметъёс сярысь, кинлы ке географиын но, химиын но пукемезлэн пайдаез ӧвӧл. Но со удысъёсты одно ортчоно-дышетоно, нош ас шаередлэн кылыз - кытын ке отын... Озьы медам лу вал ноку.- Ма, Вячеслав Витальевич, Тӥ асьтэос но огаз эссеяды гожтӥськоды: «Яратэ-а удмурт аслэсьтыз кылзэ. Уггес, дыр...»- Мон озьы шуисько со муген. Удмуртлэн сыӵе сям дуннеез (менталитетэз), дыр. Со сыӵе... кыдёке дыртћсьтэм. Кунгож сьӧры уз чатыръяськы учкылыны. Омыро вераськыны уг яраты. Уго со - кулэтэм, буш омыръёстӥ лобан. Мар понна улон? Удмурт со сярысь малпаськыны уг ранњылы, оло. Уго гырись-кизись адями ноку уг малпа, мар понна со кизе. Со тодэ: озьы кулэ, со солы дышемын. Со умой но, урод но ӧвӧл, со удмурт адямилэн асваланэз.Мон ас поннам ужасько бере, мынэсьтым весь юало: кытын ужаськод? Солы мынам йыры но кур луылӥз. Шуисько: ас поннам. Мыным валантэм вал, малы юасьёсылэн со йыразы уг тэры. Нош гурт адямилы валантэм, кызьы, бусые мынытэк, кин ке, пе, няньзэ мед поттоз. Соин удмурт адямилы уж понна бусые, нюлэскы, заводэ яке мукет кытчы ке мыноно. Табере мон но валай, тазьы юамзы нокыџе йыркуртэк ортче ни. Кылын ужан - со асьмея ӧвӧлгес на... Но ужано ук!Туннэ республикаямы вань сыӵе уж - удмурт луон. Ма, Россия империын, кин ке бигер, кин ке пор луыса «ужа». Асьмелэн но кивалтон удысын вань сыӵе номенклатурамы. Туннэ но национальной республикаосты возьматон понна власть бордаз каре сыӵе адямиосты. Ӵапак соослы али возьматыны кулэ: соос бордысь маке но потэ шуыса, соослэн но кужымзы вань шуыса. Туннэ валтӥсь ужпуммы - удмурт кыл. Соин тодматскыны ӵекто начальной школаын гинэ. Удмурт дуннее укно уг на усьтӥськы, ӟубис гинэ кариське. Солы но усьтӥськыны оло сётозы, оло уз.Алёна Ионина Теги: анайкыл ВячеславАр-Серги | Иворъёс |
Виталий Пронин Кызьы тодмано суредам уксёез?Ижкарысь Октябрь ёросысь огаз банкын шедьтэмын 1000 манетъем суредам коньдон. Сыӵе ик учыръёс вал Ува ёросын но: Уваысь банкын но Нылгаысь магазинын. Ӝутэмын уголовной ужъёс.МВД-лэн Удмурт Элькунысь управлениез вазиське калыклы, сакгес кариськыны курыса, но тодэ вайытэ, кызьы тодмано суредам уксёез:Паллян палаз чилясь гож вылэ пуктэм числоос зэмос коньдон вылысь уг ӵушисько, пӧямаз — ӵушисько, малы ке шуоно огшоры принтерен поттэмын.Зэмос уксёын лыдпусъёсыз венен пасямын уг луо, кызьы суредамаз, соосыз адӟыны секыт.Векчи букваен гожтэмъёс суредам коньдонын рос-прос уг адӟисько. Кылсярысь, «Модификация 2004 г.» гожтэм зэмос уксё вылын валамон но лыдӟымон луыны кулэ.Тужгес сак луоно, коньдондылэн серийной номерез тазьы кутске ке: 1000 манет - Серия оП № 91***** Серия ьН № 37***** Серия аМ № 24***** Серия тЛ № 57***** Серия аЛ № 24***** Серия оН № 73*****, 5000 манет - Серия оП № 91***** Серия ьН № 37***** Серия аМ № 24***** Серия тЛ № 57***** Серия аЛ № 24***** Серия оН № 73***** (пумыз пӧртэм луыны быгатэ).Суредам уксёез вӧлмытӥсьёс сярысь иворез вераны луэ, 02 (сотовой телефонысен 022), 948-107 но 948-108 номеръёсъя жингыртыса.Туспуктэмез: www.google.ru Теги: Ижкар Октябрьёрос Ува уксё | Иворъёс |
Виталий Пронин «Демография» нацпроект чотын Мишкино черкогуртын пуктэмын выль ясли-сад. Отчы 80 пинал ветлоз. Мишкиноысь нылпи сад Фото: udmurt.ruГуртын 46 интылы 2 садзы вал, но пиналъёс отчы ӧз тэрылэ. Табере 1,5 арессэс тырмытэм вань пичиос выляз яслие ветлыны быгатозы. Али отчы 61 тэшкылиос 3 группае ӵукналы быдэ лыкто. Пумен 4-тӥ группа но люкаськоз, шуэ ёросысь дышетонъя управлениен кивалтӥсь Василий Туров. Солэн верамезъя, кылем арын Шарканын но али Мишкиноын садъёс усьтӥсь-кем бере ёросын яслие черод быриз. Но пиналъёс пумен вордӥсько, соин ик малпамын на вуоно арын Сосновкаын пичигес сад пуктыны. УД | Иворъёс |
Отчы асьсэлэн проектъёсынызы пыриськыны быгато 14 аресысен 25 аресозь егитъёс: огназы яке 5 адямилэсь командаен. Тужгес устооссэ кичӧлтонъёсты быдэстыны элькун бюджетысь 300 сюрс манет мында уксё висъяське. Та конкурслы луыса, берло 2 ар ӵоже гуртъёсын кылдӥзы спортъя площадкаос, шутэтскон интыос, егитъёс понна ортчизы пӧртэм ужрадъёс. Туэ ар понна куриськонъёсты кутон мынэ 8-тӥ февральысен 20-тӥ февралёзь — «Атмосфера» конкурслэн социальной сетьёсысь бамъёсыз пыр. Проектъёссэс эскерон мытэмын луоз мартэ. | Улон-вылон |
Виталий Пронин Сьӧд буёл медло ӧжытгес «Удмурт Кенеш» огазеяськонлэн «Тангыра» проектэз Россиысь семьяослы юрттонъя устоосыз проектъёс пӧлын вормиз но 2 миллион манет утӥз. Соин валче Грак ёросысь шуге-леке вуэм семьяослы юрттыны луонлык кылдӥз.Малы одно ик Грак? Мукет ёросъёсын ӵошатоно ке, татын югдур начаргес. Кулэмъёс гинэ но, вордӥськемъёс сярысь, уногес. Ёрос администрациысь кивалтӥсьлэн воштӥсез Валентина Савина верамъя, 2014-тӥ арын вордӥськиз 95 пинал, нош улонысь кошкиз 135 мурт. Вордӥськемъёсыз но 49 нылпилы ӧжытгес, 2013-тӥ арен ӵошатыса. Гурт семьяослэсь улэм-вылэмзэс эскерыку но, шараяськиз: калыклэн мылкыдыз куашкамын.- Ёросын одӥг гинэ рос-прос хозяйство - «Родина». Экономика ласянь, озьыен, районлы азинтӥськыны шуг. Пуксемын но со туж пыдло, - вера проектлэн авторез, филология наукаосъя кандидат Галина Шушакова. - Мукет азьын уж ӧвӧлэн воргоронъёс вахта амалэн палэнын ужано луо. Уноез артысь Татарстанэ ветло. Нимаз улэменызы, уксё тырмымтэен, кузпалъёс нылпи ваемысь дугдӥзы. Пиналъёс сӧриськем мылкыдын уло шуыса шараяськиз. Дышетӥсьёс но вераны кутскизы: нылпиос предложениоссэс радъяны уг быгато, шуген верасько. Анай-атаед вӧзын ӧвӧл ке, ас пушкад гинэ куректыса улӥд ке, кызьы вераськыны ик амалтэк вунэтод.Вань та югдурез санэ басьтыса ик, «Удмурт Кенеш» гракъёслы юрттоно кариськиз. Шуг-секытсы сярысь мукетъёс но мед кылозы, семьяослы саклык котыр ласянь мед вуоз шуыса чакламын вал.Туэ ар кутсконын ёросысь школаосы ветлӥсь 1 сюрс 49 пинал пӧлын юалляськон ортчытэмын. Палэнэ кельтэмын ӧй вал нылпи садъёс но. Санэ басьтӥзы дышетӥсьёслэсь но верамъёссэс. Озьы котькудӥзлэсь тодыны выризы: кыӵе югдурын будэ нылпи, кыӵе дышетске, мар сое тужгес сюлмаськытэ, маин солы юрттыны луоно. Берло толэзьёс ӵоже Грак ёросын секытэн кышноос, кылем арын сярысь, уногес луизы. Кин тодэ, оло, ӵапак проектлэн но емышез таОглом учконо ке, югдур туж зол чигиськымон ӧвӧл. Медицина наукаосъя кандидат, нылпи врач, эскеронъёсы пыриськись Елена Ботникова верамъя, 30 процентэз пичиос сюлэм шуген уло. Таос пӧлысь 3 процентэз котыр улонзэс сьӧд буёлъёсын суредало. Таосызлэсь мылкыдзэс ӝутыны ӧм выре ке, кин тодэ, оло, эшшо но мургес кайгуазы выёзы. Соосты одно ик син шорын возёно, котыразы ялан луыны кулэ социальной ужасьёс но психологъёс. Зэм, школаосын туннэ психологъёс ужало. Но ӵемысь озьы луэ: психологлэн кабинетаз котьмаин тунсыкъяськись пинал коже, нош мур куректонэ усемез матаз но уг лыкты, шуэ Елена Ботникова.Медицина наукаосъя доктор, профессор Галина Павлова 23 пиналэз туннэ ик дась школаысь поттыны но соосын нимысьтыз ужаны. Таосызлэн, лулсэрзы сяна, тазалыксы но ляб. Проектъя 25 пинал 13-тӥ июльысен 3 арня Ижысь «Ласточка» лагерьын шутэтске. Воксё мукет дуннее вуыса, оло, мылкыдзы каньылгес луоз, шуэ Галина Павлова. Лагерьлы висъямын 500 сюрс манет.Но мукет пиналъёсты но аналтыны уг яра. Таин валче «Удмурт Кенеш» огазеяськон азинтоз ужзэ, гужем ӵоже Граке поталоз юрттэт сётыны быгатӥсь специалистъёсын. Семьяосын ужалозы логопедъёс, врачъёс, психологъёс, юристъёс. Дышетӥсьёслы шуге-леке сюрем пиналъёсын ужанъя семинаръёс радъялоз, соослы методической пособиос поттоз.- Ёросмы пичи бере, милям йӧнала юристъёсмы но, психологъёсмы но ӧвӧл, - шуэ Валентина Савина. - Проект быдэсъяськыку, уноез гуртоос визь-кенеш басьтыны быгатӥзы. Специалистъёс доры черод маке кузьда люкаськылӥз. Уноез доразы пальпотыса бертылӥзы. Со туж бадӟым шумпотон вал ми понна но. Семья начаргес улэ кадь шуыса, асьмеос дӥнязы потаськомы вал. Нош анкетирование ортчытэм бере котькудӥз сярысь рос-прос вераны быгатӥськомы ни, кыӵе юрттэт солы кулэ. Табере, проект йылпумъяськиз ке но, ми тодомы ни, кинлы саклык бадӟымгес висъяно. Шуге-леке вуэм нылпиосты ёросысьтымы лагерьёсы но кутомы. Мылкыдзэс ӝутоно!Нялтас вераса, берло толэзьёс ӵоже Грак ёросын секытэн кышноос, кылем арын сярысь, уногес луизы. Кин тодэ, оло, ӵапак проектлэн но емышез та, шуэ Валентина Савина.Но шуге-леке вуэм семьяос мукет ёросъёсын но вань. Куд-огез воксё но уг тоды, кытчы вазиськыны. Таӵеослы Ижын юрттэт сётӥсь центр кылдытонэн али выре «Удмурт Кенеш» огазеяськон. Ассоциацилэн кивалтӥсез Игорь Семёнов верамъя, центрлэн нимыз «Тангыра» луоз. Пӧртэм специалистъёс лыктэм адямиослы юрттыны вырозы. Туннэ вань кулэ луись техника басьтӥське ни. Калыклы юрттэт сётонъя, демографияя но семья политикая министерствоен валче ужаломы, шуэ Игорь Николаевич. Семьяез юнматӥмы ке, кунмы но чеберскоз.Елена Сараматова Туспуктӥз Александр Горбунов Теги: проект Удмурткенеш ужпум | Улон-вылон |
Виталий Пронин Дэбес ёросысь Котёгурт фермаын егитъёс ужало.Та арня шорын Удмурт Республикалэн Тӧроез А. Соловьев Дэбес ёросысь Котёгуртэ вуылӥз. «Труженик» СПК-ысь скал гид кылем арын ноябрь толэзе усьтэмын вал. 200 йыр пудоез 4 мурт кыске. Выль гид усьтэмен валче хозяйство скалъёслэсь лыдзэс 50 йырлы будэтӥз. Шаермылэн бюджетысьтыз эштослы субсидиос чотын 10 миллион манет тыр висъямын.- Выль гид усьтӥське ке, гурт азинске, адямиослы ужан интыос кылдо, - пусйиз Александр Соловьев. - Шумпотоно, коллективады егит специалистъёс - ветеринар но зоотехник - ужало шуыса. Мукет хозяйствоосысь таӵезэ шер пумиталод. Хозяйстводы йыг-йыг пыд вылаз возиське бере, азьланяз выль гидъёс усьтӥськозы на. Туэ ар куспын шаерамы 44 ферма пуктэмын луоз. Кысконо скалъёслэсь лыдзэс будэтыны малпасьёс понна шаермылэн бюджетысьтыз 300 миллион манет висъямын. Котькуд скал понна ватсаса 50 сюрс манет сётӥське. Соин ик гид пуктыны кошкем коньдон пӧлысь ӝыныез берыктӥське.Александр Соловьев эскериз на Котёгуртысь Косолюке нуись сюреслэсь ӟечлыксэ. Со выльдэмын-тупатъямын «Гурт сюресъёс» программа чотын. 3 иськем 640 метр 50,5 миллион манет тыр усиз. Выль гид усьтӥське ке, гурт азинске, адямиослы ужан интыос кылдо.Собере пумиськон ортчиз Котёгуртысь школаын. Татын дышетско на 1957-тӥ арын пуктэм пу юртын. Выль школа пуктон сярысь вераськонъёс кемалась ветло ни. Вазенгес со пыртэмын вал элькунмес азинтонъя 2009-тӥ-2014-тӥ аръёслы чаклам программае. Табере школа пуктонэз выжтӥзы 2025-тӥ арозь быдэстоно ужпумъёс пӧлы. Та дыре школаын визь люкало Котёгуртысь но Косолюкысь 42 пиналъёс. Нылпиослэн лыдзы ичи кылемен, та гуртэ школа-сад пуктыны чакламын. Дышетскон кабинетъёс сяна, одӥг липет улын луыны кулэ спортзал, пищеблок. Кызьы вераз Александр Соловьев, соос вӧзы ик интыяны умой луысал на ФАП-ез. Котёгуртъёс ужало умой, эштоссэс азинто. Соин ик соослэн пиналъёссы шуныт, югыт интыын дышетскыны кулэ.Котёгуртын улӥсьёсты сюлмаськытэ на асфальт сюрес вылозь потон. 9 иськем туэ тулыс номырлы ярантэм луиз. Та ужез ас вылаз басьтыны ӵектэмын транспортъя но сюрес хозяйствоя министрлы Виктор Вахромеевлы.Сергей Захаров Туспуктӥз А. Горбунов Теги: гуртулон | Улон-вылон |
Виталий Пронин Элькунамы ужаз Россилэн Общественной палатаысьтыз ЖКХ-я, лэсьтӥськонъя но сюресъёсъя ялан ужась комиссилэн кивалтӥсез Игорь Шпектор. Мар воштӥськыны быгатоз? Удмуртиысь сюресъёслэсь ӟечлыксэс чаклазы Москваысь куно И. Шпектор но шаерысьтымы кивалтӥсьёс.Ӟечыранъёс но гумыосМоскваысь куно пыр-поч тодматскиз шаерысьтымы жилищно-коммунальной хозяйстволэн ужаменыз. Вуылӥз пӧртэм интыосы, ӧз ваты мылкыдзэ: тырмымтэосты трос на. Син шораз йӧтӥзы нылпи площадкаос гинэ но: малы, пе, туала куронъёслы тупась чебер шудон интыосы одно кельтонэз на секыт кортлэсь ӟечыранъёсты, ӟусъёсты.- Куд-ог ужпумъёс дасо аръёсын быдэсъяськылымтэ, - меӵак вераз со. - Кылсярысь, уно сюресъёс тупатъямез возьмало, очистной сооружениос куашкамын, жуг-жаг куян полигон ӧвӧл... Югдурез воштон вылысь Удмуртиысь выль командалы трос ужано луоз. Но оскисько, ужпумъёс быдэстэмын луозы. Александр Бречалов но, Ярослав Семёнов но республикае ватсаса коньдон кыскыны быгато ни.И. Шпектор, кылсярысь, ӟеч дунъет сётӥз Ижысь гумыосты выльдыны кутскемлы. Город администрация но «Удмуртские коммунальные системы» огазеяськон куспын та пумысен 2032-тӥ арозь огкыл гожтэмын. Та дыр куспын шоркарысь 300 иськем кузьда гумыос выльдӥськыны кулэ, ог 11 миллиард манет инвестициос кыскемын луозы. Кызьы огкыл быдэсъяське - И. Шпектор адӟиз Сабуров урамъя, отчы со ветлӥз УКС-лэн кивалтӥсеныз Я. Балобановен но ЖКХ-я, лэсьтӥськонъя но архитектурая министерствоысь специалистъёсын. 2017-тӥ арын та ульчаысь 2 шуныт сётон пунктъёсысь тӥрлык выльдэмын, гумыос воштэмын. Талы 145 миллион манет кошкиз. Нош оглом ву но шуныт сётон гумыосты выльдонлы кылем арын шоркарын 1 миллиард манетлэсь ятыр висъямын вал. Теплосетьёсты выльдон азинтӥське туэ но: 12 шуныт сётон пунктъёсысь тӥрлык воштэмын луоз - кылем арынлэсь со 2 поллы тросгес.- Гумы пасяськон учыръёс кулэсмо, калыклэсь ӝожтӥськонъёс но ӧжытгес луизы бере, иське, администрация но УКС куспын огкыллэн пайдаез шӧдӥське ни, - шуиз Игорь Шпектор. Ижевскысен Увае сюрес тупатӥське «Кышкыт луисьтэм сюресъёс» программа улсын.Сюрес но полигонОбщественной палатаысь комиссиен кивалтӥсь озьы ик вуылӥз Ижевск-Ува сюрес лэсьтонэ но Нылга тракт урдсысь «Чылкыт город» жаг бичан интые.Ижевск-Ува сюрес тупатӥське «Кышкыт луисьтэм сюресъёс» программа чотын, 15 миллион манет висъямын. Сое шобырто выль ресайклинг амалэн - пыдэсозяз ик юнмато, азьвыл асфальтэз пыргытыса выльысь уже куто. Озьы материал но шыръяське, сюрес но юнгес луэ.Нош «Чылкыт город» полигонын жуг-жагез переработать каронъя центр усьтыны чакламын. Матысь 10 ар ӵоже талы ог 35 миллиард манет кулэ луоз. Малпан улонэ пыӵаз ке, та полигон, Ижысь сяна, быдэс республикаысь инкуазез утёнэн герӟаськем ужпумъёсты сэрттыны-пертчыны юрттысал - туннэ Удмуртиын 500 пала юнме азе жаг куян интыос. «Чылкыт городэ» гуртъёсысь но жуг-жагез вайылыны чакламын. Таин выроз улосвыл оператор - «Спецавтохозяйство». Полигонлэн юртэзлы проект лэсьтэмын луоз вуоно арын. Нош жуг-жагез переработать каронъя концепцизэ улос оператор вераны кулэ ни туэ 1-тӥ июлёзь. Со вылэ пыкъяськыса ик, юнматэмын луоз жуг-жагез поттэм понна дун - платёжкаосамы со пыртэмын луоз 2019-тӥ арын 1-тӥ январьысен.Игорь Шпекторлэн сюрес но, полигон но пумысен мылкыдыз умой кылиз. Но паймиз: малы татчыозь быдэс Удмуртиын жаг люкан, переработать карон йӧн-йӧн центр ӧвӧл на? Малы данакез сюресъёс тупатъямез кулэ каро? «Кышкыт луисьтэм сюресъёс» программа гинэ республикаысь югдурез воштыны уз быгаты, шуиз со. Соин талы уксё утчано на. Та сярысь, пе, малпаськоз Общественной палата Россиысь Транспортъя министерствоен ӵош.Общественной палата озьы «Чылкыт ву» кун программаез улӟытыны ӵектонэн потыны дась. Со чотын ик Удмуртия чылкытатон сооружениоссэ выльдыны быгатысал.Удмуртиысь Правительстволэн Тӧроез Ярослав Семёнов Общественной палатаысь ЖКХ-я, лэсьтӥськонъя но сюресъёсъя комитетэн кивалтӥсьлэсь шаерамы вуылэмзэ туж умоен пусйиз. Шуиз: та удысъёсысь шуг-секытъёсты валан-адӟон - соосты быдэстыны нырысетӥ вамыш. Пумиськонъёс-кенешонъёс бере кылдӥзы ни куд-ог малпанъёс - соос бордысь выль законъёс потыны быгатозы. Элина КумачёваТуспуктэмъёс: udmurt.ru | Улон-вылон |
Виталий Пронин Алексей Городилов вордӥськиз 1972-тӥ арын Можга ёросысь Воложикъя гуртын.Та пумысен Можга карлэн Думаысьтыз депутатъёс вераськизы берпуметӥ сессиязы. ФСБ-лэн Удмуртиысь ёзэз администрацие куронэн вазиськиз: Можгалась прапорщиклэсь Алексей Анатольевич Городиловлэсь нимзэ данэ поттоно, Чечня музъем вылын югдурез утьыкуз, со 2002-тӥ арын бырыны шедиз. Воргорон Мужество орденэн пусъемын. Депутатъёс Алексей Городиловлэсь нимзэ Можгалась 3-тӥ шор ёзо школалы сётоно шуизы. Алексей Городилов вордӥськиз 1972-тӥ арын Можга ёросысь Воложикъя гуртын. 2001-тӥ арын Алексей Городиловез ужаны куто ФСБ-ысь удмурт ёзаз. Та арын ик сое Чечняе ысто террористъёсын нюръяськон понна. 2002-тӥ арын 22-тӥ тулыспалэ боевикъёс асьме машинаез пуштыто, югдурез утисьёсты котырто, Алексейлэн гадяз, собере йыраз пуля вуэ. УД | Югдурез утён |
Виталий Пронин Берло вакытэ магазинъёсы пырыны ик кӧшкемано: дунъёс туннэ одӥг, ӵуказе - мукет. Воштӥсько соос, валамон, выллань. Эсэпез валасьтэмъёсКалыклэн кисыез вылын узырмыны вырисьёслэн али туж ӟеч вакыт тупаз: экономикаын кризис но санкциос вылэ чӧлскыса, дунъёсын нуналлы быдэ шудо. Та ужпумез син шорын возьыны курыса, улосъёслы огпол гинэ ӧз вазиськылы ни Россилэн Президентэз Владимир Путин. Со сяна, та нуналъёсы Россиысь Прокуратуралы но Монополиен нюръяськонъя ёзлы вазиськиз Правительстволэн Тӧроез Дмитрий Медведев. Дунъёслэн ӝутскемзы экономикаысь шуг-секытъёсын гинэ герӟаськемын ӧвӧл, унояз учыръёсын адӟыны луэ магазин возисьёслэсь кӧттырмостэм луэмзэс, шуиз со.Басьтом тани сылаллы но сакырлы дунъёсты. Удмуртиысь промышленностья но вуз каронъя министерство ивортэмъя, кылем арын декабрьысен сакырлы дунъёс ӝутскизы 33 процентлы - 36,03 манетысен 48 манетозь. Сылал пачкаез понна 9-10 манет интые, табере сылэ 13-19 манет. Кылсярысь, кылем арын сьӧдчабейлы дун 29 но ӝыны манет возиськиз ке, декабрь пумын та дун ӝутскиз 61 манетозь.Магазинъёслэн кивалтӥсьёссылэн валэктонзы огшоры: дунъёслэн йылэмзы герӟаськемын оптовой дунъёслэн ӝутскеменызы - магазинъёслы та продукциез табере дуногес дунын басьтоно луэ. Тазьы но валэкто: йылӥзы мурт кунъёсысь кредитэн басьтэм оборудование понна тыриськонъёс...Кылдэм югдурез валэктыны курыса, Монополиен нюръяськонъя федерал службалэн Удмурт ёзысьтыз (УФАС) специалистъёс вазиськизы магазинъёслэн кивалтӥсьёссылы. Та дыре эскерон улэ шедемын курегпуз, сьӧдчабей, сакыр но сылал дунъёс.- Сьӧдчабей кеньыр арлэн пумаз кык поллы дунояз, - вера УФАС-ысь вузъя но коньдонъя рынокъёсты чакланъя ёзлэн кивалтӥсез Елена Стерхова. - Зэм, магазинъёслэн кивалтӥсьёссы та югдурез валэкто кеньырлэн оптовой дунызлэн ӝутскеменыз. Но учконо ке, та дун шӧдскымон ӧз йылы. Воштӥськизы вуз карон надбавкаос гинэ - котькудӥз магазин ас сяменыз пуктӥз та дунэз. Татын рос-прос адӟиське: магазинъёс котькуд поставщик понна нимаз условиос кылдытӥзы. Таиз законэн лэземын ӧвӧл, вуз вуттӥсьёслэн огкадесь правооссы-условиоссы луыны кулэ.Удмурт шаерын сьӧдчабей кеньырлы дунэз укыр зол ӝутэмез шараямын «Вкусный дом» огазеяськонлэн. Та магазинэн герӟаськем уж эскеремын луоз март кутсконын - та сеть кыл кутонэ кыскемын луыны быгатоз. Сакырлы, сылаллы, курегпузлы дунъёс ласянь эскеронзэ УФАС азинтэ на: йылпумъянъёс тодмо луозы матысь дыре. Выль дунъёс паймыто.Кин валэктоз?Шаерысьтымы прокуратура но. Та ёз ивортэмъя, шӧдӥське «Ижтрейдинг» но «Вкусный дом» сетьёслэн, лушкем кенешыса, дунъёсты огвакытэ ӝутэмзы: кубисталы - 18 манетысен 42 манетозь, курегпузлы - 41 манетысен 68 манетозь, сьӧдчабей кеньырлы 16 манетысен 45 манетозь, сакырлы - 40 манетысен 65 манетозь. Таослэн но «Конкуренция сярысь» законэз тӥямзы шараяськиз ке, административной кыл кутонэ кыскемын луозы, ивортэ прокуратура.«Огъя Россия» партилэн «Калык контроль» проектэз кылдытэмын вал ӵапак дунъёсты чаклан вылысь. Ужзэ со паськыт радъя Удмурт шаерын но. Калык контролёръёс вуыло пӧртэм городъёсысь магазинъёсы, дунъёсты чаклало. Куд-ог учыръёсы, эскерон радъяны курыса, вазисько республикаысьтымы Правительствое, Прокуратурае, Монополиен нюръяськонъя службае. Алигес калык контролёръёс вуылӥзы «Ижтрейдинг» магазинэ. Контролёръёс юазы магазинысь кивалтӥсьёслэсь: маин герӟаськемын социальной кудыысь куд-ог сиён-юонъёслы дунъёслэн 2 поллы йылэмзы? Но тыро-пыдо валэктон ӧз чузъяськы. Кивалтӥсьёс чӧлскизы коммерциын тайна вылэ. Паймемзэ ӧз ваты Кун Кенешлэн Тӧроез Владимир Невоструев:- Емыш сылалтон вакыт ортчиз ни кадь, нош учке ай, сылаллы дунъёс син куспын йылӥллям. Нош мар луоз, выль сезон вуиз ке? Мон малпамъя, магазинъёс котькуд вамышсэс валэктыны кулэ. Дунэз йылтӥзы 3 процентлы, озьыен, мед ивортозы талэсь мугзэ. Яке со, шуом, герӟаськемын кредит басьтэменызы но тыриськонъёссылэн йылэменызы, яке импорт продукциез дуноен басьтэменызы. Кылдэм югдурез сэрттыны-пертчыны курыса, вазиськимы Правительствое, - пусйиз парламентлэн Тӧроез.Удмурт Республикалэн Тӧроезлэн Александр Соловьёвлэн косэмезъя Правительстволэн бурд улаз кылдытэмын дунъёсты чакланъя нимысьтыз группа. Отчы пырисьёс та нуналъёсы котрес ӝӧк сьӧры люкаськылӥзы.Гурт удысъя но сиён-юонъя министрлэн воштӥсез Алексей Стрелков ивортӥз: гурт продукция шаермылы тырмымон гинэ ӧвӧл, палэнысь 50 пала улослы келямон поттэмын. Нош кыӵе муген соку асьме сиён-юонлы дунъёс вылӥе тэтчемын? Кылсярысь, курегпуз дунлэн 2 поллы ӝутскемез - укыргес кадь, палэнысь ворттэм комбикормлэн дунояменыз герӟано ке но.Промышленностья но вуз каронъя министрлэн воштӥсез Галина Трегубова пусйиз: кылем арын Удмуртиын сиён-юонъёслы дунъёс 12 процентлы йылӥзы. Ӵошатон вылысь: Татарстанын ӝутскизы 14 процентлы, Киров улосын - 16 процентлы, Самараын - 18 процентлы. Приволжск федерал округысь улосъёс пӧлын Удмуртиын самой дунтэм парсь сӥль, чорыг, тари кеньыр, картошка, сыр. Правительстволэн Тӧроез Виктор Савельев, ӵапак со кивалтэ дунъёсты эскеронъя группаен, та пумысен мылкыдзэ шараяз:- Шуиськомы, продукцимес келяськомы мукет улосъёсы но. Нош отын со кыӵе дунын ӵектӥське меда? Дунъёслэн пӧртэмлыксы сокем бадӟым ӧвӧл, дыр, малпасько. Уг луы шат асьме дорын поттэм вузысь транспорт понна дунэз куштыны - продукциез кыдёке ум келяське ук, асьме магазинъёсы гинэ. Сюлмаськытэ няньлы дунлэн ӝутскемез но. Та ужпумез лэчыт синмын эскероно.Елена Никитина Туспуктиз Александр Горбунов Теги: дунъёс экономика | Югдурез утён |
Виталий Пронин 23-тӥ - 25-тӥ феврале Якшур-Бӧдья черкогуртын ортчизы Гурт тол шудонъёс. Ёроссылы бадӟым кузьым лэсьтӥзы татысь куасэн бызьылӥсь воргоронъёс. Соос вормизы командаен спринтын, нимаз стартъёсын но эстафетаын. Якшур-Бӧдьяысь Н. Михайлов но А. Телегин Гурт шудонъёсын зарнияськизы.Якшур-Бӧдья ёрослэн командаез Гурт шудонъёсын тужгес бадӟымез вал - ог 70 адями. Та ёросысь спортсменъёс Гурт шудонъёсын вормисьёс пӧлы шер шедьылӥзы, нош туэ воргоронъёссы адӟем карымонэсь вал. Командаен спринтын зарни медаль утӥзы Александр Телегин но Никита Михайлов. Отӥяз та пиос ик зарни но азвесь медальёс басьтӥзы на 10 иськем вылын.Гурт шудонъёс йылпумъяськизы эстафетаосын. Якшур-Бӧдьяысь воргоронъёслэн командаязы А. Телегин но Н. Михайлов борды итӥськизы на В. Дьяконов но Д. Ходырев. Этап бӧрсьы этап ортчиз, бӧдьяос азьпала потыны быгатӥзы. 4-тӥ этапын бызись Александр Телегин мукет спортсменъёсты ӝыны иськемлы азьпалтӥз. Пиослэсь вормон басьтонзэс шӧдыса, ёросысь кивалтӥсьёс спортсменлы стадионысен сётӥзы флаг. Озьы А. Телегин, дуннелэн чемпионатаз сямен, финиш гожез бадӟым флаген выжиз.Та ӵошатсконъёсын Александр Телегин 3 пол зарни медаль утӥз, 2 зарни но 1 азвесь медальёс басьтӥз Никита Михайлов. Никита понна со вераны луонтэм шумпотон, угось ужа со Якшур-Бӧдьяысь спортъя школаын тренер луыса. Кужмо луэменыз бурдъяны быгатӥз татын ик ужась анайзэ Ларина Валентиновнаез но школае ветлӥсь пиналъёсты. Якшур-Бӧдья ёросысь пиналъёс пӧлын но вань ни яркыт спортсменъёссы. Кемалась ик ӧвӧл Россилэн куасэн бызьылонъя первенствояз пыриськизы Аня Блинова но Александр Ившин.17-тӥ но 18-тӥ мартэ Якшур-Бӧдья черкогуртэ нош ик трос куноос люкаськозы. Таяз учыре куасэн бызьылозы пиналъёс. «Шаплы лыжня» ӵошатсконын 2-тӥ арзэ буре ваёзы Удмуртиысь дано тренерез Эдуард Михайловез.http://udmdunne.ru/2017/03/yakshur-b%D3%A7dya-cherkogurtyn-gurt-shudonjos-ortchizy/ Валентина Емельянова Теги: Гуртшудонъёс спорт | Спорт |
Виталий Пронин Футбол понна висисьёс Удмуртиын трос. Сое шӧдӥ, Ижысь Киров нимо паркысь фан-зонае пуктэм экран вылысь Россилэсь но Египетлэсь «ожмаськемзэс» учкыса. Ижысь фан-зонаын 12,5 сюрс адями футбол учкиз.Чемпионатэз учкон вылысь татчы пуктэмын нимысьтыз бадӟым экран. Зэмзэ но, футболэз отысь учкыны туж тунсыко вылэм. Но умой интые шедён вылысь амало адямиос отчы футбол кутскемлэсь 4-5 часлы азьло лыктӥллям ни. Фан-зонае пырон капкаос доры кузь черод люкаськиз 21 час но 30 минутэ. Адямиос металлоискатель пыр потӥзы, сумкаоссэс сак эскеризы югдурез утисьёс. Футбол учкыны люкаськемъёс 12 сюрслэсь трос вал. Тросэз - Россилэн флагеныз, шулан арбериосын. Озьы пӧртэм арлыдъем, пӧртэм выжыысь адямиос огдырлы родняяськизы кадь.Нырысетӥ пумиськоназ Россиысь команда Саудовской Аравиез 5:0 лыдын вормем бере футболэз яратӥсьёс бурдъяськизы. Эшшо но эшшо вормон витё. Таяз учыре но футбол учкыны лыктэмъёс Россиысь спортсменъёслэн вормонзылы юн оскизы.Валентина Емельянова | Улон-вылон |
Виталий Пронин Сьӧлта ёросысь «Удмурт нылкышно кенеш» «Тетера» клубзэ усьтӥз.Соин кивалтоз Выль Мӧньялась огазеяськонлэн ёзчиез, удмурт кылъя дышетӥсь Светлана Хлебова.- Клубмес удмурт сиёнлэн нимызъя «Тетера» шуимы, малы ке шуоно ми палъёсын гинэ сое таӵе нимын тодо, - вераз С. Хлебова. - Та сиён ёрослэн брендэз выллем мед луоз кадь потэ. Нырысь пумиськонмес усьтӥмы «Нуны веттан гур» ужрадэн. Отчы ӧтимы Гопгуртысь, Сюромошурысь, Выль Мӧньялась, Эшмедыгуртысь, Сьӧлталась азьветлӥсь удмурт нылкышноосты. Азьланяз чакласькомы клубамы ӧтьылыны ёросысь нимо-дано, тунсыко адямиосты.УД | Улон-вылон |
Виталий Пронин Валля арен ӵошатыса, 35-лы ятыргес. Таӵе лыдпусъёсты шараяз Загс ужпумъёсъя комитетлэн кивалтӥсез Людмила Попова, ведомстволэн кылем арын ужамезлы йылпумъянъёс лэсьтыкуз. Пусйиз: котькуд куинетӥ семьяын вордскиз нырысетӥ пинал, котькуд кыкетӥяз - кыкетӥ но котькуд сизьыметӥяз - куинетӥ нуны.227 семьяын кыктоослы но 4 семьяын куиньмоослы шумпотӥзы - 2014-тӥ арын 205 кыктоос но 3 куиньмоос пусъемын вал.349 пиналлэн анай-атайзы пӧртэм выжыысь луо, кылем арын таӵеос 309 вал. Шаерамы улӥсьёс ӵемысь семья кылдыто Азербайджанысь, Украинаысь, Узбекистанысь, Таджикистанысь, Армениысь но СНГ-е пырись мукет кунъёсысь гражданъёсын. 209 нуныез вордосэ басьтӥзы. Соос пӧлысь 7-ез улыны кошкизы Италие, 2-ез - Бельгие.Кулэмъёсын ӵошатыса, вордскисьёс тросгес пусъемын Алнаш, Дэри, Пичи Пурга, Сарапул,Ува ёросъёсын, Иж, Вотка, Можга городъёсын.Элина Кумачёва Туспуктӥз А. Горбунов Теги: лыдпусъёс Нылпиос | Иворъёс |
Виталий Пронин Удмурт кун университетлэн наукая библиотекаез, Удмуртилэн кунлык басьтэмезлы сӥзьыса, «Удмуртилэн историез - мынам историе» визь сынан радъя. Удмурт музъеме нырысетӥ адями пыдзэ лёгиз асьме эралэсь 8-6 сюрс ар талэсь азьло ик. Кам дурысь удмуртъёс асьме эралэсь азьло ик вуз карылӥзы грекъёсын. Тодӥськоды-а ас вордӥськем шаердылэсь историзэ, эскерыны юрттоз Удмурт кун университетлэн наукая библиотекаысьтыз шаертодонъя, йӧскалык но фин-угор литературая ёзэтэн радъям визь сынан. Визь сынанэ пыртэмын 4 темая 20 юан: Удмуртилэн вашкала историез, кунлык басьтэмез, дано адямиосыз, кивалтӥсь ёзъёсызлэн радлыксы. Юанъёсъя тодматскыны луэ https://vk.com/lib_udsu адресъя. Валэктонъёсты келяны луэ 31-тӥ октябрёзь kraeved@lib.udsu.ru адресъя. Ужрадэ пыриськисьёс пусъемын луозы сертификатъёсын, вормисьёс - синпель кузьымъёсын. Ангелина Снигирёва Теги: УдГУ шаертодон | Улон-вылон |
Виталий Пронин Туннэ, 20-тӥ шуркынмонэ, Удмуртилэн Тӧроез Александр Бречалов Ижкарысь футболъя«Торпедо» клублэн нылкышно шудӥсьёсыныз но тренеръёсыныз пумиськиз. Удмуртилэн Тӧроез соосты ӟечкылаз но выль вормонъёс сӥзиз. Нылъёс Россиысь чемпионатлэн Нырысетӥ дивизионаз кыкетӥ инты басьтӥзы. Вылӥ лигае потыны луонлыксы вань.. Удмуртилэн Тӧроез соосты ӟечкылаз но выль вормонъёс сӥзиз. - Чемпионъёс луон понна кулэ вылӥ ужпумъёс пуктыны, - вераз Александр Бречалов - Оске ас кужымдылы. Пусъёмы, Россиысь чемпионатлэн Нырысетӥ дивизионэзлэн финалэз 13-тӥ шуркынмонэ Крымскын ортчиз. Асьме командамы финалын Мускоысь «Спарта-Свиблово» клублы гинэ келяз. Шудон 1:3 счётэн йылпумъяськиз. Сергей Захаров Туспкутэм: udmurt.ru | Иворъёс |
Виталий Пронин Красногорск ёрос центрын лэсьтыны кутскизы сюрес, сое 20 ар возьмазы.Черкогурт кыклы люкемын кадь, соосты огазея сюрес гинэ. Но зор-кот дыръя отӥ транспортэн ортчыны уг луы ни. Озьы гуртоос ӵемысь шуге-леке вуылӥзы.Нош али отын лэсьтӥськон ужъёс мыно. Сюрес тупатӥсьёс оскыто: сентябрь пумозь азязы пуктэм ужпумез быдэстозы. Машинаен мынон-ветлон сюрес сяна, нимысьтыз лэсьтозы пыдын ветлон сюресъёс, соос югдытӥськозы - татчыозь тыл кыскемын ӧй вал ай. Эшшо ке сюресэз 1 метрлы ӝужытгес карозы, тудву дыръя но сӥзьыл зорыку со ву улэ медаз кыльы шуыса.Элина Кумачёва Туспуктэм: mindortrans.su | Улон-вылон |
Виталий Пронин А. Попов пулэсь усто вӧлӥське.Туспуктӥз Максим ЕГОРОВ Вавож ёросысь Партчи (Гурезь-Пудга) гуртысь калык ужаны но яратэ, шутэтскыны но быгатэ. Партчиос, шулдыр интыосты утчаса, кыдёкетӥ уг ветло. Ог 10 ар талэсь азьло «Луч» хозяйство ужасьёсыз понна гурт дуре шутэтскон инты усьтӥз. Табере татчы быдэс элькунысь куноос ял карыны вуыло. Докъя но Гурезь-Пудга Шутэтскон инты гуртысь огез пруд вӧзын сылэ — нош гуртын ваньмыз-ӧвӧлэз 9 тымет! Азьвыл та интыын 2 воршудъёс, Докъя но Гурезь-Пудга выжыос, пумиськылӥллям. Ог 10 ар талэсь азьло татын бадӟым, узыен-губиен узыр тэль вылэм. Но бӧрысь бадӟым нюлэс куасьмем. Пис-пуосты погыръяллям, тэлез быдтӥллям. Ӵошкыт интые колхозникъёс понна шутэтскон инты усьтыны малпаллям: уж бере калык ял карыны мед быгатоз, та интыын сюанъёс, шулдыръяськонъёс мед ортчылозы. Озьы ик пӧрмиз: гуртоос ӵем люкаськыло уж бере но, праздник нуналъёсы но. Шутэтскон интые чебер капкаетӥ пыроно. Куноосты пумитало пулэсь вӧлэм кык чебер кышномуртъёс — ӵапак Докъя но Гурезь-Пудга воршудъёсысь кузё кышноос. Соосты суредам Вавожысь тодмо художник Сергей Марков, нош пулэсь вӧлӥллям базаын ужась Анатолий Аркадьевич Попов но солэн пиез Андрей. Капкалэн кык палтӥз ӝужыт кенер сылэ. Котькуд адямилэн пушказ пичияк ке но сьӧлыкез вань, шуэ Анатолий Аркадьевич. Адями сьӧры ветлӥсь сьӧд кужымъёс та капка пыр потыны уг быгато, пе. Рай — Куноосмы шулдыр инкуазьмылы соку ик синмасько, — вера Анатолий Аркадьевич. Огпол арабъёс вуизы. Паймыса верало: вот, пе, рай ӧвӧл шуисьёс вань, нош тани ук со — рай. Талэсь чебер инты уд шедьты. Зэм но: ӝикытэсь пу коркаос шунды шорын зарнивуам кадь адӟисько, котыр ӝужыт кызъёс но пужымъёс будо, тыметлэн нап-вож вуэз синмез буйгатэ, мушъёслэн гужгетэмзы крезьгур кадь кылӥське… Пичи юртъёслэн — кунокуаослэн — липетъёссы лызэсь. — Ми озьы Кузебай Гердлэсь, тапалан вордскем муртлэсь, льӧль малпанзэ улонэ пыӵатӥмы, — вера А. Попов. — Со кылбуръёсаз калыклы вазиськылоз вал: удмуртъёс, тырмоз юыны, калгыны, пеймытын улыны. Учке, кыӵе чебер юртъёсын, лыз липетъёс улын, калыкъёс уло. Кылбуръёсаз лыз буёл ӵем пумиськылэ, соин но ми сое бырйимы. Выжыкыл дунне куно вите.Туспуктӥз Максим ЕГОРОВ Татын утиськись вашкала сандыксы сярысь но шуо: та Кузебай Гердлэн рукописьёсын шыкысэз вал. Сое шедьтӥллям Малиновка гурт вӧзысь возь вылысь. Оло, зэм но та сандыкын утиськизы Кузебай Гердлэн гожтэмъёсыз — али тодӥсь уз ни лу. Асьсэлы — памятник Данъяло партчиос кужмо воргоронъёссэс но. Капка дорын ик военно-морской флотын служить карем муртъёслы сӥзем ӵыж-выль памятник сылэ. Памятникез суредам Анатолий Аркадьевич, нош Гурезь-Пудгаысь морякъёс асьсэ кужыменызы лэсьтӥллям но пуктӥллям. Табере та памятник вӧзы мукет войскоосын служба нуэм воргоронъёслы пичи монументъёс пуктыны, аллея усьтыны дасясько. Морякъёс вӧзы пограничникъёс, танкистъёс но курисько. Котькуд памятник вылэ интыяны малпало служба нуэм пиосмуртъёслэсь туспуктэмъёссэс — мед пиоссы, внукъёссы данъяськозы атайёсынызы, песятайёсынызы. Аллеялэн пумаз пичи юрт пуктомы на, пе. Егит пиос армие мед кошкылозы, та юртлэн мумыкораз лента, уксё шуккылыса. Дунъёс: Базаез 5 часлы арендае басьтон — 2 сюрс 400 манет. Мунчоез 2 часлы арендае басьтон — 1 сюрс 200 манет. Юанъёсын вазиськоно 8-919-915-83-22 телефонъя. Путэк улэмез уг лу Шутэтскон интыын мукет аспӧртэм памятникъёс но вань. Анатолий Аркадьевич данъяськыса шуэ: дунне вылын крезьлы памятник ми дорын гинэ сылэ. Со пулэсь вӧлэмын, вылаз ез сиос кыскемын — куара но поттэ, ява. — Та интыын вашкала вакытъёсы ӝужыт кыз сылэ вал, — маде А. Попов. — Со дӥне калык ветлэм Инмарлы вӧсяськыны, кӧтӝожзэ вераны, куронъёсын вазиськыны. Инмар со кызэз огпол сутэм, нош адямиос солэсь крезь лэсьтӥллям. Соин та интые крезьлы памятник пуктӥм. Легендаын верамын, со вашкала кыз дорын трос ошмесъёс вал шуыса. Милям но татын бадӟымесь ошмесъёсмы пӧзё, толалтэ но соос уг кынмо. Анатолий Аркадьевич памятникъёслы эскизъёс суреда, ачиз ик пу вӧлэ, ӵыпиське. Нош дышетскемезъя со инженер но, архитектор но, суредась но ӧвӧл. Быдэс улонзэ ужамын Гурезь-Пудга гуртысь школаын физкультураен дышетӥсь луыса. Пенсие потыса ини, вань дырзэ шутэтскон базалы сӥзиз. — Ужаны мылкыд гинэ мед луоз, ваньмыз пӧрмоз. Мон ачим Яр палъёсысь, Ярысь педучилищеез йылпумъяй, — вера Анатолий Аркадьевич. — Сельхозинститутын осеменаторе дышетски на. Бӧрысь юге кошки вал, но отын улыны ӧй быгаты — путэк улэме уг лу. Ужез яратыны воргорон пиоссэ но, внукъёссэ но дышетэ. Шутэтскон интыысь юртъёсты выжыысьтызы 3-тӥ поколение лэсьтэ ини. Пиез коркаосты ӵыпыны, капка ӝутыны юрттӥз. Табере бордаз 9-тӥ классын дышетскись Арсений внукез ужа. Кужым сётэ — Ваньмыз мунчо бордысен кутскиз — сое эшеным Леонид Анатольевич Булдаковен пуктӥм 2011-тӥ арын, — вера Анатолий Аркадьевич. Али татын пӧртэм сямен шутэтскыны луэ. Спортэз яратӥсьёс волейболэн шудон интыез синйылтозы. Ву дуре калык пыласькыны но чорыганы кыстӥське. Базалы матын ӟеч пляж радъямын. Концертъёс ортчытъяны сценазы но вань. Нырысь-валысь со городкиен шудон инты вылэм. Но городки шудон калыклэн сюлмаз сокем пырымтэ. Табере сцена вылын ёросысь но элькунысь коллективъёс кырӟало-верало. Кузь ӝӧк сьӧры ог 60 адями пуксьыны быгатэ. Куноосты утялто, тылскем вылын бадӟым пуртыын ӝук пӧзьтыса, табань-перепеч пыжыса, ческыт зыно турын-куарен чай парыса. Гурезь-Пудгае вуыса, татын пӧрам пельнянез но веръятэк кошконо ӧвӧл. Пельняньзэс данъяса, туэ партчиос Пельняньлы сӥзем фестивале пыриськизы, шутэтскон интыязы ужрад ортчытӥзы, «пельнянь» биатлонэн шудӥзы. Шутэтскон интыын сюан гуръёс ӵем гинэ чузъяськыло. Егит эмеспиос кужымзэс возьмато, пу пильылыса, выль кенъёс табань пыжо. Сюанчиос ярато шуд вайись колодча доры люкаськылыны. Со вадьсысь жильые егитъёс асьсэлэн нимъёсынызы замок ошо. Тунгон ошем муртъёсты шутэтскон интые огпол дунтэк ял карыны ӧтё на. — Пандемиен йырин 2 толэзь пала куноосмы ӧз ветлэ. Но июль толэзьысен калык нуналлы быдэ дорамы люкаськылэ, — шуэ Анатолий Аркадьевич. Тани алигес ВМФ-ын служить карем воргоронъёс асьсэ нуналазы шулдыръяськизы. Ма, татчы гуртоос поръяны гинэ но ӵем кожало. Палэнысь лыктэм кунооссылы та интымес возьматыны ваньзы ик пырало. Капкамы котьку усьтэмын — мед ветлозы, пукозы, чебер инкуазьмылы шумпотозы. Со ӟеч мылкыд кузьма, кужым сётэ. ________ Виктория КРАМОВА | Лулчеберет |
Виталий Пронин Иж тымет котырын пуктӥськон огдырлы уретэмын. Та пумысен огкылэ вуэмын Иж городлэн йырыз Юрий Тюрин бордын ортчем кенешонын. Ижлэсь генпланзэ юнматытэк, отын пуктӥськыны лэземын уз лу.Набережнойын - Горький но Милиционной урамъёс вискын - пуктыны чакламын «Ривьера-парк» улон комплекс. Ӝутэмын луоз 1 сюрс 500 квартира, улон инты кылдоз 2 сюрс 800 муртлы. Лэсьтӥськонъя огазеяськонлы, пуктӥськонзэ кутскытозь, косэмын гумыосты кысконэз рос-просгес чакланы. Ижлэн генпланэз матысь дыре кутэмын луоз. Отчы Набережной ласянь чутрак воштонъёс пыртэмын ӧз луэ ке, «Ривьера-паркез» пуктыны кутскозы туэ.Елена Тугашова Туспуктӥз А. Горбунов Теги: Ижкар | Иворъёс |
Виталий Пронин Лек пыктосэн нюръяськонъя элькун диспансерысь валтӥсь врач Виктор Вараксин верамъя, котькуд ар ог 6 сюрс адямилэн лек пыктосэз шараяське. Онкологияя элькун диспансерын учётын сылэ 34 сюрс 203 адями.Ку, сюл, ым...Онкологияя элькун диспансерын учётын сылэ 34 сюрс 203 адями. Арлы быдэ Россиысь мукет улосъёсын сяменгес ик, ог 6 сюрс муртлэн лек пыктосэз шараяське. Кылем арын лек чер 2 сюрс 800 адямилэсь улонзэ куспетӥ кариз.- Берло 3 арез учконо ке, - вера В. Вараксин, - висисьёс тросгес но тросгес луо. Соин но Тазалыкез утёнъя министерство тазэ арез лек пыктосэн нюръяськонлы сӥзиз. Висисьёс йыло ке но, раклэсь кулэмъёслэн лыдзы ичиёме. Туэ 9 толэзь куспын улонысь кошкон учыръёс 10 процентлы ӧжытгес луизы, кылем арысь та вакытэн ӵошатоно ке. Туала медицина азьпала бадӟым вамыш лэсьтӥз, дырыз дыръя шараям висёнэз быдэсак вормыны быгатэ. Лек пыктосэз шараяны юрттэ диспансеризациез ортчытон но. Но жаляса верано, трос учыръёсы адями больницае туж бер сюре, куке висён муре пыремын ни. Соку адямиез чылкак йӧнатыны ум быгатӥське, улонзэ кузёмытыны пӧрмытӥськом ке, со туж умой ини.В. Вараксин пусъемъя, али зол вӧлмемын ку котыре кырмиськись рак, эскеронъёс возьмато - со 100 сюрс мурт пӧлысь 50-эз. Но талэсь кулӥсьёс трос ӧвӧл, угось потосэз вандэм бере адями ӝог бурме. 2-тӥ но 3-тӥ интыосын ты но ӝуш котыре кырмиськись лек пыктосъёс. Зӧк но шонерсюлъёсы (прямая) потӥсь рак ӵемгес куасалтэ воргоронъёсты. Кызьы пусйиз врач, сюлъёсты эскерыны капчиен луэ ёрос больницаосын, угось сое лэсьтон вылысь кыӵе ке йӧспӧртэм туала тӥрлык кулэ ӧвӧл. Озьы ке но интыосысь эмчиослэн сюлъёсты эскеремзы уггес поты. Соин смотровой кабинетъёсын, нылкышноосты гинэ ӧвӧл, воргоронъёсты но эскерыны куремын.- Берло дыре трос луизы ым котыре - ымдуре, кылэ, пельдӥне - кырмиськем пыктосъёс. Ымпушез учкыса, специалист быгатэ ини вераны, вань-а сюлмаськыны кыӵе ке мугъёс. Соин та ужез нуыны куримы смотровой кабинетъёсын ик. Туэ июль толэзьысен тазьы ужаны кутскыны кулэ вал ини вань больницаосын, - шуиз В. Вараксин.Асьмеос ке ӧм, кин?Шаерамы рак висёнэн нюръяськон понна трос пӧртэм ужрадъёс быдэсъясько: Ижысь специалистъёс ёросъёсы потало, онкодесантъёс ортчыло, фельдшеръёс но ёрос больницаосысь врачъёс понна радъяськыло дышетон ужрадъёс, мастер-классъёс. Ракен нюръяськонъя элькун диспансерын ар ӵоже кӧня ке пол дунтэк эскериськыны луэ.Калык пӧлын малпан вӧлмемын, тазалыкмы сярысь врач сюлмаськыны кулэ шуыса. Асьмеос асьмеды ӧм чаклалэ ке, нокыӵе азинлыко медицина асьмеды утьыны уз быгаты.Ангелина Снигирёва Туспуктӥз А. Горбунов | Улон-вылон |
Виталий Пронин Синтэмъёслэн элькун библиотеказылы туэ тырмиз 50 ар. Та дыр куспын трос азинсконъёс, вормонъёс вал. Адӟисьтэм адямиослы дуннее сюрес усьтэмзэс дунъяса, туэ та библиотекаын ужасьёс пусъемын Удмурт Республикалэн кун премиеныз. Азинсконъёссы пумысен кенешиськом Синтэмъёслэн элькун библиотекаенызы кивалтӥсен Татьяна Тенсинаен.- Татьяна Владимировна, республикалэн вылӥ наградаез огшоры ужъёс понна уг сётӥськы. Мар сокем дунъямонэз тӥляд библиотекадылэн ужаз?- Кун премия сётэмын творчествоя группамылы, коллективысьтымы азьмынӥсь ужасьёслы, синтэмъёс но ляб адӟисьёс понна удмурт кылъя но шаерез тодонъя нимысьтыз литература кылдытон бордын ужамзы понна. Ваньзы соос кызь арлэсь кема тыршо ни та библиотекаын.Кивалтэ творчествоя группаен адӟисьтэм мурт Владимир Коковин, республикаысьтымы культура удысысь дано ужась. Куараё но киын лыдӟоно, озьы ик бадӟым шрифтэн книгаос кылдытон бордын соин ӵош ужало Татьяна Дмитриева, Елена Морилова, Любовь Малафеева, Ирина Шутова. Та адямиос сюлмаськемен ик шуге-леке шедемъёс шаермы сярысь асьсэлы кулэ ивортонъёс, пӧртэм литература шедьто, со пӧлын удмурт кылын потэмъёссэ.- Мар бордысен кутскиз таӵе уж борды басьтӥськон?- Библиотекаын ужасьёслэн адямиослы юрттон мылкыдзы бордысь. Ми ӟеч кусып возиськом республикаысьтымы Синтэмъёслэн огазеяськонэнызы, кулэяськонъёссы пумысен лыдӟисьёсынымы кенешиськом. Удмурт кылын книгаос поттон борды соослэн ӵектонъёссыя басьтӥським. Та уж Брайльлэн шрифтэзъя 2000-тӥ арысен радъямын ни.Синтэмъёслы книга поттӥсь Москваысь издательствоос краеведениея но удмурт кылъя литература дасянэн уз выре. Озьы библиотекаысь творчествоя группамы басьтӥськиз Брайльлэн шрифтэзъя удмурт алфавит кылдытон борды. Пыкъяськыны номыр борды вал, таӵе уж радъямтэ угось. Россиын ми куинетӥосыз луимы выжы калыклэн кылызъя книга поттӥсьёс. Талэсь азьло Татарстанын но Башкортостанын гинэ анай кылын книгаос дасяло вал, адӟисьтэмъёс али Якутиын но ас кылынызы лыдӟиськыны быгато ни.- Паймоно кадь, тросэз таза адямиос ас кылзылэсь палэнско. Нош адӟисьтэмъёс пӧлын удмурт кылын лыдӟиськыны мылкыд карисьёс трос-а люкасько?- Ваньзэ верано ке, лыдӟисьёсмы 3 сюрс но ӝыны пала люкасько. Удмурт кылын книгалы кулэяськисез трос ӧвӧл бен. Но ми басьтӥськимы нылпиослы дышетон книга поттон борды но. Табере Римма Даниловалэсь «Букварьзэ» киын но лыдӟыны луэ ни. Пиналъёслы пичиысен ик вордскем кылзэс гажан но дышетон мылкыд пыӵатыны луонлык вань. Лыдӟисьёслэн куронъёссыя поттӥмы «Русско-удмуртский разговорник», «Молитвослов». Удмурт кылын дасям мукет но лыдӟоно литературамы вань.Вазиськонъёс дорамы шаерысьтымы гинэ уг вуо, Киров улосын, Татарстанын, Башкортостанын улӥсь удмуртъёс но кулэясько таӵе литературалы. Ижевсклэн палэназ книгаосты, кассетаосты, дискъёсты почтаен келяськом, нош татысьёсызлы библиотекаын ужасьёс доразы вутто.Пусйыны кулэ созэ но. Адӟисьтэмъёсын ужанъя библиотекаямы вань пӧртэм пособиос. Берло дыре ог-огмес туж валаса ужаськом ёросъёсысь библиотекаосын, отысь ик кулэ литература но шедьтыны луоз. Библиотекарьёс понна семинаръёс радъямын, озьы соос валаса юрттӥсько синтэмъёслы. Таос пыр ик куинетӥ арзэ орчытӥськом ни адӟисьтэм пиналъёс пӧлын ас киын книга яке киужъёс лэсьтонъя конкурсъёс.Библиотекаямы нимысьтыз эскериськом, кыӵе литературатураез азьланяз поттомы. Берлояз сыӵе кенешонамы пыриськиз республикаысьтымы нациосын ужан политикая министрлэн нырысетӥ воштӥсез Лариса Буранова, озьы ик шаерысьтымы Синтэмъёслэн огазеяськонзылэн кивалтӥсез но Глазовысь, Ижевскысь синтэмъёслэн ёрос ёзъёссылэн кивалтӥсьёссы.Азьланьтыны чакласьком адӟисьтэмъёслэн кылбуръёсынызы книга поттонэз, тодматомы соослэн шаермылэсь улон-вылонзэ азинтонын вормонъёсынызы. Озьы ик ужаломы «Удмуртика - золотая коллекция» серимес поттон бордын. Вуоно арын лыдӟисьёсмес тодматыны малпаськомы туала писательёслэн ужъёсынызы.- Татьяна Владимировна, юрттэт ӧз ке луы, библиотекалы ас понназ секыт луоз вань та ужъёсты вырӟытыны.- Милемлы котьку но юртто Удмуртилэн Президентэз, Правительство, Культурая, иворъёсъя но печатья министерство. 50 ар тырмонмылы 50 сюрс манет висъязы лазер принтер басьтыны. Александр Волков юрттэмъя поттӥмы инвалид нылпиослэн кылбуръёсынызы «Мир един для всех» бичет. Дасяз сое адӟисьтэм писатель Леонид Смелков. Киын лыдӟоноосыз дасесь ни, али ужаськом куараё книгаос бордын. Кылбуръёсты лыдӟо республикаысьтымы искусствоосъя школаысь нылпиос. Книгаен тодматскон ортчоз декабре. Азьланяз та бичетэз удмурт кылын но поттыны чакласьком.Библиотекамылы юртто благотворительной фондъёс но. «Благовест» фонд (кивалтӥсез Алексей Ломаев) туэ гужем нылпиослы праздник радъяны юрттӥз. Кусып возиськом М. Т. Калашников нимо фондэн (кивалтӥсез Елена Калашникова). Милям вазиськеммыя та фонд юрттӥз Москваысь «Логос» издательство пыр «АК-47 - оружие-легенда» книга но пыӵал тӥрлыкъёсъя альбом поттыны. Данъяськиськом «Православные храмы Удмуртии» книгаенымы но. Тазэ печатланы юрттӥз Серафим Саровскийлэн фондэз.Шуге-леке вуэм адямиослы юрттэт сётӥсьёслы ваньмызлы ик тау карем потэ. Шумпотымон, туннэ нуналэ инвалидъёс сярысь сюлмаськон йылэ. Шаерысьтымы адӟисьтэм адямиос тани куинетӥ арзэ быръёнъёсы пыриськыны быгато - соос понна дасямын нимаз бюллетеньёс.Лия Малых. Туспуктӥз Владимир Беломорских. Теги: Библиотека | Иворъёс |
Виталий Пронин Берло аръёссэ туберкулёзэн черласьёслэн лыдзы элькунамы ӧжытгес кылиз.Элькунамы ялэмын туберкулёзэн нюръяськон толэзь, таин валче уно ужрадъёс чакламын. Та кышкыт висён уг юа адямилэсь кытысь, кин луэмзэ - арлы быдэ вотэсаз уно адямиос шедё. Но специалистъёс оскыто: солэсь валаса утиськыку, секыт адӟонлэсь палэнскыны луэ. Озьы та вакытэ элькунамы радъяськыло котрес ӝок сьӧрын кенешонъёс, лекциос, калыкен пумиськылонъёс - соослэн кытын, ку ортчемзы сярысь сярысь тодыны луоз, интыосысь эмъян учреждениосы вазиськыса. Дасямын ни пӧртэм пумо бюллетеньёс, отын валэктэмын, кызьы утиськыны, вормыны луэ кышкыт через. Та сяна, котькуд поликлиникаын ортчозы «усьтэм ӧс» нуналъёс - вань мылкыд карисьёс эскериськыны, флюорография лэсьтыны быгатозы. Берло аръёссэ туберкулёзэн черласьёслэн лыдзы элькунамы ӧжытгес кылиз. Кылем арын котькуд 100 сюрс мурт пӧлысь 48-эз койкае вуиз. Ог дасо ар талэсь азьло та лыдпус кык поллы тросгес вал. Ог ӝыныезлэн черламъёслэн висёнзы нырысьсэ шараяське, флюорография ортчыса. Таӵе лыдпусъёсты шараязы элькунысьтымы туберкулёзэн нюръяськонъя больницаысь специалистъёс, Туберкулёзэн нюръяськонъя нунал азьын. Сое быдэс дунне пусъе 24-тӥ мартэ. Ӵапак та нуналэ 1882-тӥ арын туберкулёзэз кылдытӥсь палочкаосты шараяз немец микробиолог Роберт Кох.Элина Васильева Туспуктэм вотэсысь басьтэмын Теги: тазалык | Иворъёс |
Виталий Пронин Якшур-Бӧдья Шудон инты Пӧсьтолэзе Якшур-Бӧдья черкогуртысь Азин нимо ульчаын улӥсь нылпиос понна шудон площадка усьтӥськиз.Ужрадэ муниципал кылдытэтлэн йырыз Сергей Поторочин вуылӥз. Со тэшкылиослы торт кузьмаз. Культура юртын ужасьёс эктон-кырӟанъёсын шулдыртӥзы. Праздникез эшшо но тунсыко каризы кык клоунъёс. Соос анай-атайёсын но нылпиосын пӧртэм шудонъёс, конкурсъёс но ӵошатсконъёс ортчытӥзы.- Нылпиос понна табере ум сюлмаське ни, соослэн нимысьтыз шудон интызы кылдӥз, - верало анай-атайёс.Ува Ма со педзян Узей-Тукля гуртын фольклорлы сӥзем «Дорвыжы» фестиваль-конкурс ортчиз.Со сӥземын вал вашкала сям-йылолъёсты, кырӟанъёсты, шудонъёсты но эктонъёсты улӟытонлы. Ужрадэ шаерысьтымы пӧртэм коллективъёс вуылӥзы. Соос асьсэ палась кырӟанъёсты, эктонъёсты но сям-йылолъёсты возьматӥзы. Тросэз тодматӥзы сюан сэбедэнызы, армие келянэнызы но ю-нянь октон-калтонэнызы. Фестиваль туж шуныт, пайдалыко но тунсыко ортчиз. Тужгес но адӟем карымон но синмаськымон пӧрмиз Сюмсиысь «Жингыриос» ансамбльлэн педзян - выль кенлэсь дӥськутсэ возьматон - сям-йылолэз.Пичи Пурга Быдэс гуртэн - Гужем юонын Пуро-Можга гуртын калык тупаса улэ. 12-тӥ пӧсьтолэзе но Гужем юонэз ваньзы ӵош пусйизы.Гурт шоразы ик, клубзы доры, маке кузьда ӝӧк пуктӥзы, пыжиськем-пӧраськемъёс вайизы, Семён Романов самоварзэ поттӥз. Светлана Туктарева но Людмила Мельникова бадӟым пуртыын быдэс гуртлы тырмымон сӥльын ӝук пӧзьтӥзы. Культура юртын ужасьёс Галина Занчарова но Галина Коровина гурт калыкез шулдыртӥзы кырӟанъёсын, шудонъёсын но пӧртэм ӵошатсконъёсын. Нёжмытэсь вашкала удмурт кырӟанъёсты быдэстӥз «Жильыртӥсь ошмес» ансамбль.Воткинск Возез чебермазы вож картузъёс Перевозной черкогуртын ортчиз пограничникъёслы сӥзем кырӟанъёсъя 3-тӥез «Застава» фестиваль.Асьме шаерысь сяна, ужрадэ пыриськизы Чувашиысь, Пермь но Киров улосъёсысь коллективъёс. Оген, кыкен но ансамблен кырӟасьёс, пограничникъёслы сӥзьыса, пӧртэм аръёсы гожтэм кырӟанъёсты быдэстӥзы. Турлы сяськаосын пурӟем возез эшшо но чебергес каризы пограничникъёслэн вож картузъёссы.Юкаменск Уж борды - дӥсьтыса 1-тӥ июльысен ужлэсь кышкасьтэм пиналъёс понна лагерь усьтӥськиз.Юкаменскысь шор ёзо школаын уже интыянъя ёросысь центр юрттэмъя 3-тӥ арзэ «Уж борды - дӥсьтыса» лагерь ужа. Соин быгатыса кивалтэ технология урокъёсты нуись Виктор Аркадьевич Ипатов. 14-15 аресъем пиналъёс, школа азбарын утялтӥськем сяна, ӟусъёс, ӟечыранъёс лэсьто, волейболэн шудон интыез тупатъяло. Лэсьтӥськон тӥрлыкен юрттӥськиз Юкаменск муниципал кылдытэт. Озьы нылпиослэн коньдон поттыны луонлыксы вань.Глазов Нош но нош бертэм потоз Кельдыгуртын улӥсьёс гуртсылэсь нуналзэ пусйизы.- Кельдыгуртын каль (али) калыкез ичи улэ ини, - шуэ та гуртэ бызем но али Адамын улӥсь Глафира Сизова. - Но празднике палэнын улӥсьёс но уно гинэ бертӥзы. Гурт калыкез пумитаз Адам муниципал кылдытэтлэн йырыз Константин Растегаев. Озьы ик со Маргарита но Аркадий Дзюин кузпалъёсты 57 ар ӵош улэменызы но ӟеч нылпи будэтэменызы ӟечкылаз.Люкаськем калыкез лумбыт шулдыртӥзы Адам культура юртын ужасьёс Елена Нуриахметова но Ольга Сунгурова. Соос борды чебересь кырӟанъёсынызы итӥськизы Адамысь «Лемлет сяська» но «Адамочка» ансамбльёс.Кез Вылбамыз - пулэсь Кез ёрос библиотекаын 15-тӥ июле «Семьяысь тужгес вуж книга» адӟытон усьтӥськиз.Ужрадэ быдэс ёрос пыриськиз. Та дырлы адӟытонэ 50-лэсь трос книгаос ваемын: учебникъёс, нылпи книгаос, медицина но техника удысъёслы сӥзем энциклопедиос... Тросэз соос 20-тӥ даурлэн кутсконаз печатламын. Пӧлазы вань вашкала дауръёсысь черк книгаос но. Кылсярысь, преподобной Иоанн Дамасскийлэн но отец Варлаамийлэн черк книгазы 15-тӥ даурлэн пумаз яке 16-тӥ даурлэн кутсконаз поттэмын. Книгалэн вылбамыз пулэсь. Кызьы ивортӥз библиотекалэн директорез Татьяна Булдакова, вуж книгаос пӧлын удмуртэз но вань - 1950-тӥ арын печатлам Н. Гогольлэн «Диканька дорысь хуторын ӝытъёс» произведениез. Адӟытон йылпумъяськем бере вашкала книгаос кузёоссылы берыктэмын луозы.Эгра Ортчемзэ тодазы вайизы Эгра ёросысь ӟатчаослэн улонзы туэ узыр пӧртэм юбилейёсын.Инвожо толэзе гуртсылэсь 280 ар но культура юртсылэсь 65 ар тырмонъёссэс пусйизы. Пӧсьтолэзьлэн нырысетӥ нуналъёсаз выль магазин усьтӥзы. Нош та нуналъёсы муниципал кылдытэтсылы 95 ар тырмиз.- 95 ар куспын гурт муниципал кылдытэтамы трос кивалтӥсьёс ужазы, - вера та вакытэ Ӟатча муниципал кылдытэтэн кивалтӥсь Надежда Сентебова. - Соослы сӥзьыса, культура юртамы бадӟым ужрад ортчытӥм. Нырысь ик сельсоветэн кивалтэм Александр Коновалов (со улонысь кошкемын ини). Сцена вылэ ӧтимы Тамара Дубровинаез, Леонид Матвеевез, Леонид Хозяйкинэз, Валентина Чирковаез, Валерий Корепановез, Юрий Черныхез. Залын пукисьёс куноослы юанъёс сётъязы. Нош культура юртын ужасьёс бадӟым концерт сётӥзы.Дасязы Любовь Тихонова но Валентина Емельянова Теги: гуртын ёросъёс иворъёс | Иворъёс |
Виталий Пронин «Гурт адями-2015» конкурсмы азинтӥське. «Устоез кивалтӥсь» нимын пусйыны дэмламын: культурая но туризмъя министр Владимир Соловьёв,культурая но туризмъя министрлэн воштћсез Пётр Данилов,Грак ёрослэн йырыз Михаил Крестьянинов,Грак ёросысь «Конный завод» хозяйстволэн кивалтӥсез Геннадий Петров,Ува ёросысь Булай муниципал кылдытэтлэн йырыз Ирина Никифорова,Эгра ёросысь «Ленин сюрес» эштослэн кивалтӥсез Михаил Хохряков.«Выжыоссэ утись» номинациын ӵектэмын: Грак ёросысь Бадӟым Вожой гуртысь шаерчи Леонтий Кривошеев,«Удмурт дунне» газетлэн валтӥсь редакторез Зинаида Рябинина,«Мынам Удмуртие» телекомпаниысь журналист Светлана Пикулева,«Удмуртия» кун телерадиокомпаниысь журналист Владимир Михайлов,Удмурт театрысь артист, режиссёр Алексей Ложкин,Эгра черкогуртысь «Нефтяник» культурая юртысь методист, «Шунды» огазеяськонлэн азьветлӥсез Лариса Ускова,Эгра ёросысь Сундур гуртысь шаерчи Нина Ившина. «Ӟеч сюлэм» номинациын дэмламын: Можга ёросысь Вишур гуртысь фельдшер Светлана Маркова,«Ӟечбур!» газетлэн валтӥсь редакторез Надежда Лопатина,«Кизили» журналлэн кыл кутӥсь секретарез Люза Бадретдинова,Кияса ёросысь Вуж Салья школаысь дышетӥсь Виктор Сергеев,Дэбес ёросысь Тыловай гуртысь культурая юртлэн кивалтӥсез Людмила Миронова. «Гурт адями-2015» конкурсын данъяно муртъёсты сярысь гожъямъёстэс кутӥськомы на. Но со вие ик ялӥськомы ни соос понна куара сётонэз но. Вераны кулэ: одӥг адями куара сётыны быгатэ котькуд номинациысь одӥг мурт понна гинэ.Кин ке понна дурбасьтэмдэс вераны быгатоды гожтэтэн, телефон яке электрон почта пыр. Вазиськыны быгатоды (3412) 73-33-43 яке 8-951-195-37-66 номеръёсъя. Гожтыны быгатоды udmdunne@yandex.ru электрон почтаямы но. Малпанъёстэс кельтыны луоз на сайтамы (udmdunne.ru адресъя), озьы ик «Вконтакте» сетьысь группаямы. Теги: гуртадями | Улон-вылон |
Виталий Пронин Куд-ог гурт хозяйствоослы празднике шулдыръяськыны уз кылды, соос зол гинэ ужано луозы на, угось республикаын али ке но азьланьтӥсько куд-ог бусы ужъёс.Тужгес но сюлмаськытэ картошез октон. 4 сюрс 275 гектар мерттэмез пӧлысь та дырлы утялтытэк кылемын 440 гектарез яке ог 10 процентэз. Тужгес но трос «кыкетӥ нянен» бусыоссы вавожъёслэн (1 сюрс 262 гектар) но дэриослэн (895 гектар). Но соос йылпумъяло ни та ужез. Нош мукетъёсызлы бугыръяськоно луоз, дыр, ай кынтэм муын но. Куазез эскерисьёс кышкато, уйин 10 градус кезьыт луыны быгатоз шуыса. Нош сыӵе куазь кубисталы но кышкытгес ни. Та бакча сиён но дасо гектаръёсын ӵогымтэ на. Озьы ик азьланьтӥське кын улэ гырон.Гурт удысъя но сиён-юонъя министерствоысь специалистъёслэн валэктэмзыя, вань та ужъёс ӝегало, куазь зоро улэмен.Иван Аркашев. | Иворъёс |
Виталий Пронин Украинаын али огыр-бугыр: уно сюрсъёсын калык митингъёсы потӥз. Демонстрантъёс, озьы ик югдурез утисьёс пӧлын но сӧсырмемъёс лачак ни. Уноез экспертъёс калыклэсь бугыръяськемзэ зэмос революциен ӵошато ни. Мар пумысен бугыръяське украин калык? Украиналэн президентэз Виктор Янукович пумит луиз Евросоюзэн ассоциация кылдытонъя огкылэз кинюртэменыз юнматыны. Калыклы та ӧз кельшы, соос угось ӵапак Евросоюзэн герӟало кунзылэсь азинсконзэ, адямиослэн улонзылэсь ӝутскемзэ. «Евромайдан» шуыса нимам митингъёсы потэмъёсты буйгатыны уг быгато ни нимо-дано политикъёслэн верамъёссы но: Евросоюзэ пырон Украинаез ӟече уз вутты, куашкатоз гинэ. Украинаысь берло вуэм иворъёсъя, югдурез утисьёс кунлэн правительствоезлэсь юртсэ демонстрантъёслэсь мозмытӥзы. Кунэн кивалтӥсьёс калыклы вазиськизы, бугыръяськонлэсь возиськыны курыса.Елена Никитина Туспуктэм: vedomosti.ru Теги: огыр-бугыр Украина | Иворъёс |
Виталий Пронин Ярато, гажало, дунъяло 2016-тӥ ар мыным трос шумпотонъёс но вормонъёс вайиз. Кайта 79 арес тырмоз ке но, пинал калыклы мон кулэ: визь-кенеш курыса, вазиськыло, котькыӵе ужрадъёсы ӧтё.Трос аръёс ӵоже покчиосты дышетӥ Маркел школаын. Монэ отчы но ӵем гинэ ӧтьыло яке асьсэос вуо дорам. Котькуд тулыс лыкто картош мерттыны. Макем бадӟым шумпотон со пересь муртлы. Эшшо ке кузьымъёс ваё. Гуртлуд муниципал кылдытэтын но уг вунэто монэ.25 ар ӵоже пыриськисько ини «Удмурт Кенеш» огазеяськонлэн ёзаз, 10 арзэ кивалтӥ ёрос огазеяськонэнымы. «Удмурт кенеш» огазеяськонлэн юбилеезлы сӥзьыса, ноябрь толэзе Сюмси ёрос администрациын ортчиз котырес ӝӧк сьӧрын пумиськон. Удмурт калык понна тыршемме адӟизы, ёрос администрацилэн нимыныз, озьы ик элькунысьтымы Эшъяськон юртлэн нимыныз Таукаронъёсын пусйизы.Таяз арын нылы, внуке квартира басьтӥзы. Январь толэзе одӥгез внучкае корка пырон ортчытӥз. Нош Серёжа внукелэн 14-тӥ куарусёнэ кыкетӥ пиналыз вордӥськиз. Табере мон 5 полэс песянай, 3 полэс прабабушка. Бадӟым семьяям монэ ваньмыз ярато, гажало, дунъяло.Евдокия Ильиных Сюмси ёрос, Тукан гурт Книгаос югдыто улонме Туэ 25-тӥ шуркынмонэ 120 ар тырмиз ёрос библиотекамылэн усьтӥськемез дырысен.Солы сӥзьыса, библиотекаын ужасьёс куно ӧтчазы: быдэс ёросысь книга юртъёсын азьвыл но али ужасьёсты, усто лыдӟисьёсты, ветеранъёсты. Ветеранъёс пӧлын мон но вал. Улонысьтым 37 арзэ сётӥ библиотекалы, книгаос пӧлын ужанлы.Библиотекарьёс туж шуныт пумиськон радъяллям. Азьвыл ужам эшъёсынымы пумиськыса, ӟыгыръяським, тодамы вайимы азьвылзэ адӟытонъёс, стендъёс слайдъёс пыр. Нылпи творчествоя юртэ ветлӥсь пиналъёс концерт дасяллям. Чай но юимы.Библиотекамылэн юртэз вуж ини. Али Шаркан черкогуртын пукто ваньмон дырез радъянъя центр, отын ик луозы культура юрт, загс, библиотека. Коньдон ӧвӧлэн кемагес љутыны выро ни, но вуоно арын со усьтӥськыны кулэ. Библиотекаямы ужась эшъёсылы шуисько, мыным, пӧй, отчы ветлыны кыдёкын луоз, али мынонэ матын вал уго. Буйгатӥзы, асьмеос, пе, книга вайыса, вуомы.Лыдӟиськытэк улэме мынам уг луы. «Советской Удмуртия» - «Удмурт дунне» газетэн но улытозям эшъяськисько. Азьвыл обойёс ӧй вал, школае мынэмелэсь азьло ик борддоре лякылэм газетъёсъя лыдӟиськыны дыши. Берло ачим но газетысьтыды пӧртэм конкурсъёсы пыриськылӥ, вормонъёс но басьтылӥ.5 ар талэсь азьло мон огнам кыли. Больницае укол пуктыны кошки но, мужике олокытчы луэм. Милиция но утчаз, пиналъёсыным «Жди меня» передачае но вазиськылӥм. Нокытысь ӧм шедьтэ. 83 арес вал ке но, ужаны быгатӥз ай. Озьы весь малпасько, оло, бертоз ай шуыса. Азбаре потӥсько но, син азям пуксе кадь. Но пиналъёсы монэ уг вунэто, весь вуыло эскерыны, юртто. Ву но корка пушкам кыскизы, лампочкаосме но вошъязы. Югыт луиз. Синмы лябгес адӟе ке но, газетлэн энциклопедиеныз туж тодматскеме, лыдӟеме потэ, мынам аслам но нимы отын вань.Мария Перевозчикова Шаркан черкогурт Теги: лыдисьёс малпан мылкыд удмуртдунне | Улон-вылон |
Виталий Пронин Стеллаосты буян-выльдон радъяське Удмуртилэн кунлыкезлы 100 ар тырмонэз пусъён улсын.Туспуктэм: udmurt.ru Та нуналъёсы выльдӥсько сюрес дуръёсысь ёросъёсы «пырон» стелаос. Соосты буян-выльдон радъяське Удмуртилэн кунлыкезлы 100 ар тырмонэз пусъён улсын. Выль сямен пиштэ ни Можга но Пичи Пурга ёросъёс куспысь стела, Камбаркаысь стела табере чебертэмын нянь шепъёсын, нош Яр ёросысь стела вылэ «Здесь начинается Удмуртия» гожтэмын. Та вакытэ стелассэс тупатъяло 5 ёросъёс, кылсярысь, Ува, Вотка палъёсын. Тунсыко малпанзы глазовъёслэн: ёросазы 4 интые таӵе стелаос ӝутыны малпало, котькудаз возьматозы удмурт батыръёсты. Балезино пала нуись сюрес дурын одӥгезлэн инъетэз дась ни. Стелаослэн лыдзыя ваньзэсты азьпалтыны чаклало воткаос. Ёростӥзы ортчись сюресъёс дуре пуктозы 7-зэ, соос югдытӥськозы ас понназы ӝуатскись тылъёсын. Сергей Захаров Теги: Удмуртилэнкунлыкезлы-100ар | Иворъёс |
Виталий Пронин 20-тӥ февральысен Россиысь кинотеатръёсын учкыны луоз «Калашников» художественной фильмез (12+). Дано конструкторлы сӥзем киноез бадӟым экран вылын нырысь ик возьматӥзы Удмуртиын. Фильмысь суредОгшоры пияш 15-тӥ тулыспалэ Ижысь «Киномакс» кинотеатре люкаськизы Михаил Тимофеевичен ӵош ужам адямиос, пыӵал тӥрлык поттон удысысь ветеранъёс, кивалтӥсьёс. Иже вуиз фильмлэн режиссёрез но продюсерез Константин Буслов. Киноын возьматэмын Михаил Тимофеевичлэн егит дырыз: войнаын танкист луыса ожмаськемез, сӧсырмемез, Казахстанысь Матай станциын ужамез, Алексей Судаев но Василий Дегтярёв дано оружейникъёсын пумиськемез. Дырын-дырын возьматъяло конструкторлэсь покчи дырзэ, дор палъёссэ — Алтайысь пичи гуртэз. Ми адӟиськом, кызьы институтын дышетскымтэ пияш, сюлмысь тыршыса, дано конструктор луэ но дунне вылысь самой тодмо пыӵалэз кылдытэ. Автомат лэсьтэмез понна М. Калашников 1949-тӥ арын Сталин нимо премия басьтӥз. — Сыӵе дано адямилэн улон-вылонэз сярысь 1 но ӝыны час куспын вераны уг луы, — вера К. Буслов. — Валаны кулэ: та документальной фильм ӧвӧл. Озьы ке но ми тыршим фильмез улонлы тупась карыны. Милемлы юрттӥзы Михаил Калашниковлэн тодэ ваёнъёсыз, пӧртэм документъёс. Визь-кенеш ялан сётъязы конструкторлэн нылыз Елена Михайловна но «Калашников» концернысь консультантъёс. Нырысь ик мон тырши возьматыны фронтын ожмаськем огшоры пияшлэсь будэмзэ. Вераны, кызьы со вордскем музъемзэ утьыны, калыклы пайда вайыны тыршиз. Киноез пуктӥзы Санкт-Петербургын, Торжокын, Крымын, Москва, Калуга но Тверь улосъёсын. Егит М. Калашниковлэсь рользэ шудӥз Юрий Борисов, М. Калашниковлэсь Екатерина Моисеева кышнозэ — Ольга Лерман. Со сяна, пыриськизы тодмо актёръёс Артур Смольянинов, Валерий Баринов, Виталий Хаев. Сценарий гожтӥсьёс пӧлын — Сергей Бодров-старший, со ик картиналэн огез продюсерез луэ. Пӧсекъясь но лачмыт Премьера бӧрсьы учкисьёс мылкыдъёссэс шараязы. Тросэз огкылысь шуизы: туж оскымон возьматэмын война вакыт, адямиослэн улонзы. Ваньмызлы кельшизы валтӥсь героез шудӥсь актёр, крезьгур, декорациос. Елена Михайловна Калашникова вера: — Атайме но анайме экран вылысь адӟыкум, пӧртэм мылкыдъёсы кылдылӥзы. Оскиськод но, уд но кадь. Дырын-дырын потэ, мар ке уг тырмы шуыса, мар ке но ватсасал на. Но та кино мон понна лэсьтэмын ӧвӧл, со калыклы пуктэмын — медам соос вунэтэ М. Калашниковез, солэсь ужзэ. Туж шумпотӥсько, киноез атаеным ӵош ужам ветеранъёс учкизы шуыса. Оскисько, фильмын возьматэм егит герой соослы тодэ вайытоз зэмос адямиез.Та художественной фильм ке но, сямыз зэмос возьматэмын. Со сюлмо, кужмо адями вал. Фильм возьматэ: автоматэз атай шуак-дуак ӧз кылдыты, со понна трос ужано, трос шуг-секытъёс пыр потоно луиз. Киноез дунъяз Удмуртиысь мукетыз дано оружейник — Ижысь механикая заводысь валтӥсь конструктор Владимир Ярыгин. — Михаил Тимофеевич туж лачмыт адями вал. Фильмын возьматэмын, кызьы со пӧсекъяса ӧсэз йыг! гинэ пытсаса кошке. Улонын со озьы ӧз карысалыз, дыр. Но солэн сюлмыз зэм но ӟырдыт вал, нылпиез сярысь кадь, со ужез сярысь сюлмаськиз, — вераз Владимир Александрович. Кема аръёс ӵоже Михаил Тимофеевичен ӵош ужам Иван Егорович Дерюшевлы но «Калашников» яраз. Конешно, улонын кадь ваньмыз возьматэмын ӧвӧл, шуиз конструктор. Озьы ке но автоматлэн кылдэмез син азе умой пуксе. Киноез учкыны вуылӥз Удмуртилэн Тӧроез Александр Бречалов. Со тау кариз фильмез лэсьтӥсьёслы Михаил Тимофеевичлэсь нимзэ данъямзы понна. Виктория Крамова | Лулчеберет |
Виталий Пронин - Тӧр шорын - Можга ёросысь фермер Галина Белозёрова. Мар пыр потоно луиз кышномуртлы? - Нырысетӥ интыын - калык сярысь сюлмаськон. Мар сярысь Федерал Собрание азьын веарськиз Владимир Путин? - Эгра ёросысь Мувыр гурт вылысь улӟиз. Кызьы? - Кызьы ортчизы спортэз яратӥсьёслэн шудонъёссы? Теги: выльномер | Улон-вылон |
Виталий Пронин «Кванториум» - нылпиослы ватсаса тодон-валан сётӥсь инты, отын мар ке ӵыж-выльзэ кылдытыны дышетозы, наукаен но инженерлэн уженыз тодматозы.Ижын нылпиос понна «Кванториум» технопарк усьтӥськиз. Табере арысь аре шаерысьтымы 3 сюрслэсь уно пиналъёс быгатозы отын тодон-валанзэс будэтыны, быгатонлыкъёссэс волятыны. «Кванториум» - нылпиослы ватсаса тодон-валан сётӥсь инты, отын мар ке ӵыж-выльзэ кылдытыны дышетозы, наукаен но инженерлэн уженыз тодматозы. Командаен ужаса, пиналъёс быгатозы асьсэлэсь проектъёссэс улонэ пыӵатыны. Со понна «Кванториумын» ӟеч оборудование, усто программаос пуктылэмын, соос юрттозы экспериментъёс но эскеронъёс ортчытъяны. Дышетскисьёс пыриськылозы пӧртэм вожвылъяськонъёсы: робототехникая олимпиадаосы, JuniorSkills чемпионатэ но мукетаз.Та дыре шаерысьтымы 11-17 аресъем 1 сюрс 200 пиналъёс технопаркын дышетско ини, быгатонлыкъёссэс волято 6 удысъёсъя: промышленной дизайн, аэроквантум, робоквантум, ИТ-квантум, виртуальной улон (виртуальная реальность) но Hi-Tech.- Квант - энергилэн тужгес пичи люкетэз, со бордысен ваньмыз кутске. «Кванториум» - со озьы ик кутскон сётӥсь площадка, - шуиз Россиысь Дышетонлэсь выль формаоссэ азинтонъя фондлэн директорез Марина Ракова. - Со профориентациен уз выры, отын дышетозы малпаськыны. Та проект азьланезлы чакламын ке но, пайдазэ солэсь али ик адӟиськом ини. Кунысьтымы Дышетонъя но наукая министерстволэн солы бадӟымесь осконъёсыз. Соин технопаркъёслэн лыдзы арысь аре будэ. Оскиськом, Ижысь «Кванториум» элькунысьтыды валтӥсь предприятиосын огкылысь ужалоз.Удмуртилэсь аспӧртэм-лыксэ лыдэ басьтыса, «Кванториумын» ортчиз «Техно-арт Чайковский» проектэн тодматскон. Со улсын Россиысь вань «Кванториумъёсын» дышетскись пиналъёслы ӵектэмын, туала луонлыкъёсты уже кутыса, выль крезьгуро инструмент кылдытыны.Марина Ракова ивортӥз: «Техно-арт Чайковский» вожвылъяськонын вормем пиналъёсыз Воткинске экскурсие вайылозы. Соос ас синмынызы мед адӟозы, кытын улӥз но будӥз дано крезьгурчи.Елена Рябина Туспуктэм: udmurt.ru Теги: Егитъёс | Улон-вылон |
Виталий Пронин Туэ Россиысь сцена вылын яркыт воректӥз Кристина Ярская. Ярын будэм 22 аресъем удмурт нылаш пыриськиз Нырысетӥ каналысь «Голос» но «Россия 1» каналысь «Главная сцена» конкурсъёсы. Кристиналэн жингрес куараез нырысь чузъяськиз шаерамы. 2012-тӥ арын «Элькуновидение» вожвылъяськонын нылаш быдэстӥз «Чоръялоз атасэд» удмурт кырӟанэз. Но отын вормон солы ӧз кырмышты - учкисьёс но дунъясьёс 9 балл сяна ӧз сётэ. Но таин сэрен Кристина нырзэ ӧз ошы. Аслыз шуиз: вамыштоно азьлань!Ярысь 2 номеро школаез йылпумъяса, нылаш быгатонлыкъёссэ волятӥз Ижысь искусствоосъяП. Чайковский нимо школаын. Со бӧрсьы улыны выжиз Москвае. Дышетскыны пыриз Гнесинъёс нимо колледже. Улонэз вуберганлы укшаны ӧдъя: калык кырӟанъя «Матрёхи» проектэ, Vanya band кавер-группае пыриське. Пӧзись-уртчись мылкыдыз таин гинэ уг буйга. Кристина малпа «Голос» ӵошатсконэ мыныны. Отын быдэстэ «Птица» кырӟанэз. Но тулкымъяськеменыз куараез дыректӥз, нылашлы вормыны ӧз удалты.Та бӧрсьы но Кристина бурдъёссэ уг лэзьы. Эшшо но мургес вые крезьгур дуннее. Ас бордаз 2 поллы золгес ужаны кутске.- Зэмзэ вераса, - шуэ Кристина, - конкурсын вормисе потод яке уд - сокем дуно ӧвӧл. Ӟечгес соиз - отын кылдо выль тодмоос. Соос ӵекто пӧртэм проектъёсы пыриськыны. Визь-нод сёто: шуом, кыӵе кырӟанъёс тупало куараедлы, кызьы астэ сцена вылын возёно.Пичияк удалтӥз, шуыны луоз, Кристиналы «Главная сцена» вожвылъяськонын. Нырысетӥ турын быдэстӥз «Ярмарка» кырӟанэз. Озьы потӥз кыкетӥ туре. Таязын кырӟаз «Ищу тебя». Шӧдӥськиз: нылаш калык азьын уг куалекъя ни, куараез вольыт чузъяське.- Тӥ кыӵе выжыысь? - конкурс дыръя шуак юаз дунъясьёс пӧлысь огез - Елена Ваенга.- Мон - удмурт! - валэктӥз Ярская.- Кыӵе усто! - вазе Ваенга. - Яр каргурттэс тодӥсько. Отӥ чугун сюрес пыр ортчылэме вань. Мон егит дыръям тӥ кадь ик вал. Конкурсъёсы пыриськылыкум, ялан шуылӥзы: кырӟаны удгес пӧрмытӥськы. Озьы тӥледлы но азинсконо. Удмурт гуръёсты тодӥськоды-а?Кристина ӧз куалекты - жин-жин быдэстӥз удмурт калык сюан гурез. Жаляса верано, со ӧз юртты ни, нылаш финалэ ӧз сюры.- Яраз мыным, кызьы «Главная сцена» бордын ужасьёс ми котырын бергазы, - вера Ярская. - Кызьы ымнырез буяно, йырсиез тупатоно, кыӵе дӥсь быръёно - ваньзэ отысь профессионалъёс ӵекто-возьмато. Мыным яра яркыт луыны. Соин кушем ним но апаеным Наталья Хачироваен сыӵе ик малпамы - Ярская (паспортэя мон Данилова). Одӥг ласянь, со возьматэ мынэсьтым вордӥськем палъёсме, мукет ласянь - яркыт шунды сиосты.Туннэ Кристина вань дырзэ но кужымзэ сётэ аслэсьтыз репертуарзэ дасянлы. Со одно ик тунсыко но удмурт шӧмо, пе, луыны кулэ. Со понна нылаш одӥг-ог бертылэ вордӥськем палъёсаз. Ярын, шуэ со, яркыт малпанъёс йыре асьсэос лыкто.К. Ярская вордӥськиз 1993-тӥ арын 19-тӥ сентябре. Кырӟа 4 аресысен. 2011-тӥ арын Россиысь улосъёс пӧлын «Поющий корабль» конкурсын 2-тӥ степенё лауреат луиз. 2012-тӥ арын «Роза мира» калыккуспо вожвылъяськонын Гран-при утӥз. 2013-тӥ арын эстрада искусстволы сӥзем «Зарни пилем» ӵошатсконын 1-тӥ степенё лауреат луиз.Ольга Корепанова Теги: Егитъёс Россиын Удмуртилэназинскемез | Улон-вылон |
Виталий Пронин 19-тӥ гудырикошконэ Можга ёросысь Поршурын ортчоз туала удмурт культуралы сӥзем «Тысь!» фестиваль. Та ужрад отчы Ижысь кӧчиз.- Милемлы кельшиз Дарали Лелилэн Ижын ортчытэм «Тысь!» фестивалез, малпамы сое ёросамы но ортчытыны, возьматыны ёросысь калыклымлы туала удмурт культураез, - вера Можга ёрос администрациысь егитъёсын ужанъя ёзлэн кивалтӥсез Денис Антонов. - Зэмзэ верано ке, ёросын туж ӧжыт йӧскалык ужрадъёс, программаос. Ми али та бордын ужаськом, выль удмурт проектъёс гожъяськом. Можга ёрослэн йырыз Аркадий Вершинин тодӥз ни, мон удмурт рок-фестивальёс радъясько шуыса, дэмлаз вуонозэ Можгалан ортчытыны. «Тысь!» фестиваль но умой ортчиз ке, сое, оло, арысь аре радъяны кутском. Артистъёслы ужамзы понна пичияк коньдон но тыреммы потэ.Нош али калык возьма ни «Тысь!» фестивалез. Ортчытыны инты юнме бырйымтэ. Берло дыре Поршур палъёсын нокыӵе бадӟым ужрадъёс ӧз ортчылэ, нош макем чебер интыоссы отын! Гурт котырын кутске бызьыны Вало шур, татын сылэ 130 аръем черк, со пулэсь, одӥг но кортӵогтэк шуккемын. Поршурын вань туристъёслы кылдытэм сюрес но.Фестиваль дыръя куноос нырысь ик зымозы литературае. Егит гожъяськисьёс Дарали Лели, Анастасия Шумилова, Мария Векшина, блогер Евгений Александров лыдӟозы асьсэ чуръёссэс, ортчоз «Удмурт дунне» газетэн поттэм «Ингож» бичетэн тодматскон. Собере веттаськыны луоз крезьгур тулкымъёс вылын. Концерт возьматозы «Малы ми» рок-группа, «Дукес» фолк-группа, Можгалась «Дэмдор» группа, кырӟасьёс Павел Александров, Мария Гроздова.Вераны кулэ, та фестивальын быдэс удмурт шаерлы тодмо егитъёслэн творчесвтоенызы тодматскем сяна, асьсэзыс возьматозы Можга палъёсысь егитъёс. Кылсярысь, асьлэсьтыз выль дэремъёссэ поттоз Можгалась егит модельер Надежда Сапожникова. Выль дыръя калык паймиз вал «Дэмдор» группа. Та гурппаын шудо школаын дышетскись пиналъёс, тужгес покчиез - 8 аресъем барабанэн шудӥсь пи. Пиналъёсты огазе люкам солэн атаез Олег Дмитриев, шедьтэм крезьгуро инстурментъёсты но. Паймымон: ачиз воргорон, культураын уг, вузкарон удысын ужа. «Дэмдор» группа али гинэ пыд вылаз султэ ай, быдэсъя тодмо удмурт кырӟанъёсты, азьланяз асьсэлэсь но кырӟанъёссэс гожъяно, вера Денис Антонов.«Тысь» фестиваль кутскозь 18.00 часын, кыстӥськоз 22.00 часозь, йылпумъяськоз дискотекаен. 16+Фестивальлэн радлыкез:Лыдӟонъёс - «Ингож» бичетэн тодматскон.- Егитъёслы сӥзем «Кенеш» номерен тодматскон.Чуръёссэс лыдӟозы:- Дарали Лели (верос).- Евгений Александров (блогысь чуръёс).- Мария Векшина (выль романысь люкетъёс).- Богдан Анфиногенов (кылбуръёс).- Анастасия Шумилова (кылбуръёс).- Выль удмурт книгаосын тодматон. Вераськоз Йӧскалык библиотекаысь ужась Лариса Дмитриева.Мода:- Дарали Лелилэн "Гуль, яке лымшор удмурт тропикъёс" бичетэз (Ижкар).- Надежда Сапожниковалэн дӥсез (Можга).- Надежда Касаткиналэн (Игра каргурт) уйпал удмурт дӥсен адӟытонэз.Концерт- Dukes гурппалэн выль крезьгуро бичетэныз тодматскон.- Павел Александров - Shoner Paul.- МАЛЫМИ рок-группа- dj но удмурт репер Гынсапег- Маряи Гроздовыа- «Дэмдор» группаМария Векшина Теги: Егитъёс | Улон-вылон |
Виталий Пронин 5-тӥ оштолэзе оскись калык пусъе Иисус Христослэсь Иерусалиме пыронзэ, асьмеос сое шуиськом Пучыарня, нош 12-тӥ оштолэзе - тужгес бадӟымзэ но югытсэ черк праздникез - Быдӟымнуналэз.Серафимез буре ваён3-тӥ оштолэзе оскись калык буре вае 20-тӥ даурысь одӥгзэ тужгес сӥлы карымон святоез - Серафим Вырицкий схииеромонахез.20-тӥ даурлэн кутсконаз Василий Муравьёв (Серафим Вырицкийлэн монах луэмезлэсь азьвыл нимыз) Россиын одӥгез азьмынӥсез но узырез купеч вал. Со вуылӥз пӧртэм кунъёсы, тодӥз трос кунгожсьӧр кылъёсты. Но котьку ик визяз но трос вӧсяськылӥз. 1920-тӥ арын, 54 аресказ, Василий монах кариськиз. Дун-чылкыт Серафим Петроградысь Александро-Невской лавраын служба нуиз. Куать ар ортчыса, тазалыкез чутрак уродмиз, таин валче со инкуазьлы матэгес кариськиз, Вырица посёлоке улыны выжиз. Уйёссэ, молитва лыдӟыса, ортчытъяз. Туж трос калык со доры ветлӥз. Та святой доры визь-кенеш юаны вуылӥзы митрополит Алексий, академикъёс И. Павлов, Л. Орбели но мукетъёс. Быдӟым ож кутскем бере Серафим баӵко уката но зол вӧсяськыны кутскиз. Со вакытэ та святойлэн аслаз ветлэмез уг ни луы вал. Озьы ке но котькуд уй юрттӥсьёсыз кунултыса потто вал сое садэ вӧсяськыны.Дун-чылкыт Серафим шуэ, пе, вал: вань сюлмыныз вӧсяськись одӥг адями быронлэсь утьыны быгатэ вань городъёсты.Лазарьлэн кӧснуналэз4-тӥ оштолэзе оскись калык буре вае Иисус Христослэсь эшсэ Лазарез, та нуналэз асьмеос шуиськом Лазарьлэн кӧснуналэз. Утисьмылэн эшез но дышетскисез 4-тӥ нуналзэ изгуын кулыса кылле ни вал. Сисьмыны кутскем Лазарез Иисус Христос улӟытӥз. Та паймымон учырез адӟизы уно сюрс адямиос но валазы: ваньмыз Инмар киын.Пучыарня5-тӥ оштолэзе огдыре ик туж сайкыт но ӝожмыт черк праздник - Иисус Христослэн Иерусалиме Пыронэз, асьмеос сое Пучыарня шуиськом. Лазарез улӟытэмез бере Иисус Христос Иерусалиме вамыштӥз. Солэн паймымон учыръёсыз сярысь ивор калыке вӧлмиз. Адямиос чидатэк витизы Инмар пиез. Со вакытэ Иерусалимез кульчоын кадь возизы римлянъёс. Иудейёс оскизы: кулонэз но ворме бере, Иисус Христос лыктоз но мозмытоз иудейёсты, но еврей калык быдэс дуннеен кивалтыны кутскоз. Азьло дыръя отын вал таӵе сям: адями городэ вал вылын ке пыре, озьыен, со войнаен лыктэ, нош ишак вылын ке - тупаса улонэн но ӟеч мылкыдын. Иисус Христос Иерусалиме ишак вылын пыриз. Калык сое эксэез сямен пумитаз, дуно дӥсьёссэс Утисьмылэн пыд улаз куяса, солэн сюрес вылаз пальмалэсь вайёссэ вальыса. Нош Иисус Христос тодэ ни вал: та адямиос ик, кинъёс сокем витизы но эксэез сямен пумитазы сое, уз кылзэ ог-огдэ яратон, чидан, жалян но утиськон сярысь верамъёссэ. Калык ӧз вала, Иисус Христос соослы музъем вылын эксэй луон уг вайы, со Ин Эксэйлыке сюрес возьматэ шуыса. Соин ик палэнскизы Утисьмы бордысь, вузазы сое.Асьмеос данъяськом Иисус Христосэз кулонэз вормыса улӟемез но асьмелы утиськыны луонлык сётэмез понна. Дорамы уг будо пальмаос. Но вазь тулыс ик усьтӥсько пучыос. Соин ик пальма вайёс интые асьмеос та нуналэ вӧсятӥськом пучыосты. Освятить карем пучы вайёсты быдэс ар коркан, оброс азьын, возьыны кулэ. Соос возьмато, тӥ но Иисус Христосэз пумитады но Утисьмес пуш дуннеяды лэзиськоды шуыса. Та нуналэ, Быдӟым Визьдыр шоры учкытэк, сиыны лэземын чорыг, но ужаны Пучыарняе уг яра. 5-тӥ оштолэзе оскись калык пусъе Пучыарня.Ӟеч ивор веранТаяз аре Паска вазь луэ, соин ик Благовещение праздникез (Инмар Анайлы ӟеч ивор веранэз) пусъёмы 7-тӥ оштолэзе. Та нуналэ асьмеос данъяськом Дун-чылкыт Мария нылмуртэз. Солэн чылкытлыкез, востэмлыкез но чиданлыкез юрттӥзы Инмарлы адями луыса вордӥськыны, нош азьланяз адямилы выльысен Инмар луыны.Инмар Анай сярысь вераку, одӥг учырез тодады вайытэме потэ, со трос книгаосын гожъямын ни ке но. Война дыръя Блоговещение празднике Кёнигсберг понна ожъёс мынӥзы. Николай Бугаенко солдат тодэ ваёнъёсаз тазьы гожтэм: «7-тӥ апреле, Благовещение праздник дыръя, ми возьмаськом вал секыт ожез. Но адӟиськом: фронт линия кузя баӵкоос Киросэн мыно, адямиос, Инмар Анайлэсь Казанской оброссэ нуыса, молитва лыдӟо. Со сыӵе паймымон вал, кожалод, война но ӧвӧл, молитвалэн кылъёсыз но вӧсяськисьёслэн чирдэмзы ми дорозь ик кылӥське. Собере шӧдтэк шорысь немецъёс ож тӥрлыксэс куязы но, «Мадонна!» кесяськыса, пегӟыны ӧдъязы. Соку ми тушмонэз уйыны кутскимы, озьы, чик ыбылӥськытэк, фронтлэсь со люкетсэ мозмытӥмы».ВузанӴуказеяз, 8-тӥ оштолэзе, асьмеос тодамы вайиськом Иудалэсь Иисус Христосэз вузамзэ. Та учыр сярысь святитель Иоанн Златоуст тазьы шуылӥӟ «Асьмелэсь Инмармес иудейёс кие сётӥз Иисус Христослэн ик дышетскисез. Вузам Иисус утиз быдэс дуннеез, нош вузаськем Иуда быдтӥз аслэсьтыз лулзэ, вузам Иисус табере Ин Эксэйлыкын, нош вузаськем Иуда - адын. Утисьмы Иисус Христосмы соку, Иудаез адӟыса, бӧрдӥз. Инмарлэн лулыз бугырскиз, дышетскисезлэсь кырсь вамышсэ адӟыса. Иисус Христослэн ӝожомонэз асьмеды дышетэ тросгес бӧрдыны соос понна, кин урод ужъёс лэсьтэ, но ичигес - соос понна, кин курадӟе та лек учыръёслэсь».Быдӟым четверг9-тӥ оштолэзе - Быдӟым (Чылкыт) четверг. Оскись калык та покчиарняе тырше причастие басьтыны. Ӝыт служба дыръя черкын лыдӟо Евангелиысь 12 люкетъёсты. Асьмелы отысь одӥг валтӥсь малпанзэ тодамы возёно - ултӥян но вӧсь карон шоры учкытэк, Иисус Христос чидаз вань шуг-секытъёсты но, курадӟыса кулонэз но. Со яратӥз вань адямиосты, аслэсьтыз курадӟытӥсьёссэ но.Быдӟымнунал12-тӥ оштолэзе - тужгес сайкыт но бадӟым праздник - Быдӟымнунал. Паска асьмелы номырин ӵошатонтэм шумпотон вае. Христос улӟиз! Кулыса улӟеменыз, со асьмелы пумтэм вапумъёслы улон кузьмаз, кудаз ӧвӧл пичи но кырсез, лекез, уродэз. Христос улӟиз! Та ӟеч ивор ымысь ыме, сюлмысь сюлме быдэс дуннее вӧлме ини 2 сюрс арлэсь тросгес. Мар вайиз Инмар музъем вылэ? Аслаз ученикъёсызлы, нырысьсэ возьматӥськыкуз ик, шуиӟ «Тупаса улон тӥледлы». Кулыса улӟемез бере дышетскисьёсызлы со нош ик куинь пол шуиӟ «Тупаса улон тӥледлы». Таӵезэ улонэз нокин асьмелэсь таланы уг быгаты, малы ке шуоно сое асьмелы сётэ Инмар. Матысь нуналъёсы черк пусъе:4-тӥ оштолэзе - Лазарьлэн кӧснуналэз.5-тӥ оштолэзе - Иисус Христослэн Иерусалиме Пыронэз (Пучыарня).7-тӥ оштолэзе - Благовещение.12-тӥ оштолэзе - Быдӟымнунал (Паска).19-тӥ оштолэзе - Антипаска, Фома апостолэз буре ваён.21-тӥ оштолэзе - Радоница. Кулэмъёсты буре ваён.26-тӥ оштолэзе - Паска бере куинетӥ арнянунал, Дун-чылкыт но миро нуллӥсь нылкышноосты сӥлы карон. Теги: оскон Пучыарня | Лулчеберет |
Виталий Пронин Россилэн Президентэз бордын ужась наукая но дышетонъя кенешлэн ёзчиез Елена Шмелёва ӵектӥз аспирантуралы выль сямен ужаны. Соку егит учёнойёс быгатозы эскеронъёс бордын рос-прос ужаны.Али тодосчиослы азинскыны люкето ФГОС-лэн чурыт куронъёсыз. Бюрократиен йырин учёнойёс трос дырзэс быдто отчёт гожъянлы, наукаез азинтэм интые. Уката таӵе сюлмаськон кылдэ, басьтэм грант понна отчёт дасяку. Исследованиослы чаклам коньдон вуэ ар пумын, ӵапак соку ик отчёт но сётоно луэ ни. Елена Шмелёва чакламъя, наука интые, тодосчиос бумага уже выё. Соин нырысь ик воштыны кулэ исследованиос ортчытонлы сӥзем конкурсъёслэсь радлыксэс.Елена Шмелёвалэн ӵектонэныз соглаш РАНХиГС-лэн Ижысь филиалэзлэн директорезлэсь ужзэ быдэсъясь Максим Тенсин.Вань аспирантъёс ужано луо асьсэдыз но семьязэс сюдон понна, нош наука берлолы кыле ни. Аспирантурае егитъёсты целевой амалъя басьтыны кулэ, али наукае тросэз пыро ним басьтон но асьсэды возьматон понна гинэ, пусйиз Максим Владимирович. УД | Иворъёс |
Виталий Пронин Инвалидъёслэн нуналзылы сӥзьыса, кылем пятницае Ижысь цирке вуылӥзы шаерысьтымы вань ёросъёсысь но городъёсысь покчиос, егитъёс но арлыдоос. Пусйымон, таяз учыре коляскаын пукись нылпиос но тросгес адӟиськизы. Котьку сямен, вань учкисьёслы ческыт саламъёс сётӥзы. Удмуртилэн Президентэз Александр Волков тямысэтӥ арзэ ини шаерысьтымы сӧсыръёс понна таӵе кузьым лэсьтэ.Чеберлыко адӟытон азьын шуге-леке сюремъёслы Удмуртилэн Президентэзлэн, Правительстволэн но Кун Кенешлэн нимынызы вазиськиз Правительстволэн Тӧроезлэн социальной ужпумъёсъя воштӥсез Людмила Чунаева. Люкаськемъёслы тазалык, юнлык сӥзьыса, со тау кариз Россиын но калыккуспо спорт ӵошатсконъёсын вормонъёс басьтэм спортсменъёслы.Людмила Анатольевна озьы ик вераз, сӧсыръёслы юрттон но улонзэс капчиятон понна республикаямы кутэмын нимаз программа. Сое улонэ пыӵатыса, 400 миллион манет пала коньдон кутэмын ни. Шаерамы та дыре 119 сюрслэсь ятыр инвалидъёс, со пӧлысь 5 сюрслэсь тросэз - нылпиос. Улон-вылонзэс капчиятон понна реабилитация но социальной юрттэт сётонъя центръёс ужало. Нош мылкыдэз ӝутыны юрттоз цирк но - уката ик Москваысь артистъёс вуэмын ке.Зэмен ик, залын кичабонъёс ӧз чалмылэ. Вылэтӥ кыскем гозы вылтӥ ветлӥсьёсты шокатэк сямен учкизы пичиез но, бадӟымез но. Нош клоунъёслэн дауртэмзылэсь мӧйыос но пичи муртъёслы пӧрмизы кадь. Йӧспӧртэм пӧйшуръёсты но учкисьёс туж мыло-кыдо пумитазы.Ветлыны шугъяськись пинал пияш Алексей Копысов шуэ:- Цирке трос пол вуылӥ ни, но таосыз артистъёс тужгес но яразы. Эшъёсылэн но мылкыдзы туж умой. Туннэ ми татчы лыктӥмы Ижысь инвалид нылпиослэн анайёссылэн но опекунъёслэн «Ассоль» огазеяськонзы пыр. Пиналъёсты но анайёсты вераса, отчы та дыре 200-лэсь ятыр адями пыре.Сӧсыръёс но висисьёс сярысь сюлмаськемез но таӵе шумпотон кузьмамез понна Александр Волковлы тау карон кылъёс вераны куриз Глаз ёросысь Пӧжы (Золотари) гуртысь Елизавета Баженова. Со кивалтэ муниципал кылдытэтысьтызы инвалидъёслэн огазеяськонэнызы. 49 мурт пыре отчы. Пӧлазы пиналэз но, егитэз но вань, пе, одӥгез ветлыны уг быгаты. Арлыдоос тросэз висёнъёсын курадӟо.Сюлэмшугъяськонъёссэс но усьтӥз Е. Р. Баженова. Кулэ эмъюмъёс дыраз басьтыны шедьтытэк но сюрес дунлы уксё быдтэмен, тросэз инвалидъёс социальной пакетлэсь куштӥсько. Коммунальной юрттэтлы висъям коньдон но ӧжытгес усе, азьло аръёсы юрттэтэн ӵошатыса. Пу понна гинэ кӧня коньдон кошке.Но пӧжыос висёнъёс но шуг-секытъёс вылэ чӧлскыса уг уло. Огазе люкаськыса, чай юонъёс ортчытъяло. Азьло дыре сельсовет ласянь коньдон висъяло вал, табере ас быгатэммыя люкаськиськом, шуэ Елизавета Романовна. Таяз субботае но ужрад ортчытыны чаклало, юрттэт курим, пе, муниципал кылдытэтысь.Елизавета Романовна огазеяськонысьтызы мукет нылкышноосын ӵош арлыдоослэн «Пестро саес» ансамблязы ветлэ. Ансамбльлэн нимыз валлё (вашкала) дӥськутэн герӟаськемын, пе, пыдъёсамы кутъёс кутчамын. Удмуртсэ но, ӟучсэ но кырӟаськомы, шуэ.Глазов палъёс Иже лыктыны потӥллям фельдшерен. Сюрес кузь, оло, кинлы ке юрттэт кулэ луоз. Циркын но трос гинэ эмъясьёс возьмаськизы, котькуд вазиськем муртлы соос ӝог юрттэт сётыны дасесь.Лия Малых. Теги: Иж | Улон-вылон |
Виталий Пронин Со сӥземын Удмуртилэн кунлык басьтэмез дырысен 95 ар тырмонлы.Вашкала дырысен удмуртъёс адӟыны но дунъяны быгатӥзы чеберлыкез, яратӥзы кильтыръяськыны.«Иднакар» музейысь археологияя отделэн кивалтӥсь Александр Дёмин верамъя, та выллем адӟытонъёс соос нырысьсэ уг радъяло ини. Кык ар талэсь азьло, кылсярысь, ужаз вашкала зундэсъёслы сӥзем выставка.- Таязэ ми возьматӥськомы асьме музеймылэн но Ижысь Историяя, кылъя но литературая Удмурт институтлэн фондъёсаз утиськись кильтыръяськон арбериосты. Ваньзы сямен соос туйлэсь, соин ик утиськемын но умой, лыдэ басьтоно ке, та дуно чеберъяськон тӥрлыкъёсты вашкалаосмы 5-тӥ-13-тӥ дауръёсы нуллӥзы шуыса, - шуэ А. Дёмин."УД" Теги: адытон Иднакар кытынкумар | Улон-вылон |
Виталий Пронин Удмурт пияш Кантабри зарезь* ярдурынИван Белослудцев пичи калыкъёслэн Евровиденияз 9-тӥ интые потӥз. Но валтӥсь ужпумез со быдэстӥз: Европалы но быдэс дуннелы удмуртъёс выльысь асьсэды ӟеч, яркыт паласен возьматыны быгатӥзы.«Иван Белослудцев но 4 чебер пиос» группалэн продюсерез Павел Поздеев егитъёсты конкурсэ пыриськыны ӝутказ, нош коньдонэз вань калыкен люказы. «Юмшан57» вотэсбамын Павел юрттӥсьёсызлы тау каре . Соос пӧлын — Виктор Березин (кунгож сьӧрысь удмурт меценат), Светлана Смирнова (Улосвылэз азинтонъя институт), Владимир Соловьев (Егитъёсын ужанъя министерство), Анатолий Максимов (Кез сырзавод), Владимир Завалин но Павел Орлов (Йӧскалык политикая министерство), Евгения Сундукова (удмурт кылосбур факультет).Туэ Европаысь пичи лыдъем калыкъёслэн Liet International-2012 ӵошатсконазы бретон кылын кырӟась кышномурт Lleuwen вормиз. Асьме пияшъёсмы конкурсын тужгес егитэсь вал. Туала электрон крезьгурез шудэмзы Испаниысь Гижон карысь пиналъёслы но яраз. Liet конкурсысь кырӟасьёс, баск но удмурт группаос сяна, фолк-крезьгуръёсты быдэстӥзы.* Испаниын Бискай заливез озьы нимало | Иворъёс |
Виталий Пронин Быдӟым Вормонлы 75 ар тырмон аре «Удмурт дунне» газет ортчытӥз ожлы сӥзем 3 люкетъем викторина. Яр ёросысь колхозникъёс Ижевск—Балезино чугун сюресэз лэсьтонын. 1942-тӥ яке 1943-тӥ ар.Шор кун архивлэн сайтысьтыз12-тӥ номерысь юанъёс: 1. Кӧня адямизэ оже келяз Удмуртия? Шаерысьтымы кӧня мурт Совето Союзлэн Героез луиз? 364 сюрслэсь ятыр адямиез келяз Удмуртия оже. Удмуртиысь Военной комиссариатлэн ивортэмезъя, война вакытэ Горд Армие 235 сюрс пала адями сюриз. Удмуртиысь архивъёслэн сайтсы ивортэмъя, Совето Союзлэн Героез луиз 98 мурт, военной комиссариат шуэ: 104 адями. 2. Ижын будэм пияш Совето Союзлэн кык полэс Героез луиз. Кӧня солы арес вал? Евгений Кунгурцев, 24 арес. 3. Одӥгез улосчимы 18 аресказ ини Совето Союзлэн Героез луиз. Вадим Сивков. 4. Орловско-Курской ожмаськон дыръя со Н. Гастеллолэсь адӟем кариз. Аркадий Черезов. 5. Мар кылдытэмын война вакытэ шаерысьтымы колхозникъёслэн уксёенызы? «Колхозник Удмуртии» танковой колонна, келямын Сталинградэ. 6. 1943-тӥ арын усьтэмын кема курадӟыса лэсьтэм сюрес. Мар кузьда со? Ижевск — Балезино чугун сюреслэн кузьдалаез 146 иськем. 7. Удмуртиысь одӥгез гинэ фронтовик 3 пол пусъемын Горд Знамя орденэн, Суворовлэн 3-тӥ степенё орденэныз, Александр Невскийлэн орденэныз, Отечественной войналэн 2-тӥ степенё орденэныз. Аркадий Веретенников. 8. Кызьы немецъёс нималлязы Н. Ульяненколэн авиа-полказ ожмаськись нылкышноосты? «Ночные ведьмы». 9. Кинлы синпелет пуктэмын Можга ёросысь Сюга гуртэ? Сидоров агай-вынъёслы. 10. Совето Союзысь туж тодмо партизан. Александр Сабуров. 11. Глазовысь военной комиссар пыриськиз рейхстагез басьтонэ, 1945-тӥ арын со Горд площадетӥ парадэн ортчиз. Анатолий Рубленко. 12. Кыӵе дивизилэсь ожмаськон сюрессэ «Ньыль ар шинелен» книгаяз гожтӥз удмурт писатель М. Лямин? 357-тӥ стрелковой дивизилэсь. 13. Быдӟым ожын подвигъёсыз понна солы 1993-тӥ арын Россилэн Героез ним сётэмын. Александр Никулин. 14. Кытын вордскизы асьмелэн нырысетӥ Геройёсмы В. Пислегин ноП. Кирьянов? В. Пислегин вордӥськиз Ува ёросысь Пуштовай гуртын, П. Кирьянов вордӥськиз Каракулино ёросысь Ижболдино гуртын. 15. Кытын, кыӵе операция дыръя бырыны шедиз Глазовысь Т. Барамзина? Быриз Белоруссиысь Минской областьысь Пекалино гурт вӧзын Минской операция дыръя. https://udmdunne.ru/2020/06/%d0%b1%d1%8b%d0%b4%d3%9f%d1%8b%d0%bc-%d0%be%d0%b6%d0%bb%d1%8b-%d1%81%d3%a5%d0%b7%d0%b5%d0%bc-%d0%b2%d0%b8%d0%ba%d1%82%d0%be%d1%80%d0%b8%d0%bd%d0%b0%d1%8b%d0%bd-%d0%b2%d0%be%d1%80%d0%bc%d0%b8%d1%81/16-тӥ номерысь юанъёс: 1. Немецъёс СССР-ез ӝог вормыны малпало вал, со понна 1940-тӥ-1941-тӥ аръёсы нимысьтыз план кылдытӥзы. Кызьы сое нимазы? «Барбаросса». 2. Кыӵе крепостез 1941-тӥ арын 22-тӥ июньысен 23-тӥ июлёзь асьме солдатъёс утьыны выризы? Брест крепостез. 3. Та ожмаськон ортчиз 1941-тӥ арын 10-тӥ июльысен 10-тӥ сентябрёзь, солы луыса Москваез обороналы дасяны вуттӥзы. Смоленск понна ож. 4. Кыӵе город вылэ 1942-тӥ арын гужем урдскиз немецъёслэн армизы Паулюс кивалтэм улсын? Сталинград. 5. Быдӟым ож кутскем бере ик А. Александров композитор В. Лебедев-Кумач поэтлэн кылбурезъя кырӟан гожтӥз. Кызьы со нимаське? «Священная война». 6. Кин суредаз «Родина-мать зовёт!» плакатэз? Ираклий Тоидзе. 7. Со лыдӟылӥз Совинформбюролэсь иворъёссэ, Верховной Главнокомандующийлэсь И. Сталинлэсь вазиськонъёссэ. Юрий Левитан. 8. Кыӵе город-героез нокыӵе тушмон огпол но киултыны ӧз быгаты? Ленинградэз. 9. Кӧня нунал ӵоже армия утиз Ленинградэз? 872 нунал. 10. Кызьы калыкын нимало вал 227 номеро приказэз? «Ни шагу назад». 11. Кызьы нимазы немецъёс Москваез киултонъя планзэс? «Тайфун». 12. 1943-тӥ арын сентябрь но октябрь толэзьёсы Белоруссиысь, Прибалтикаысь, Карелиысь, Крымысь, Ленинград но Калинин улосъёсысь партизанъёслэн 193 огазеяськонъёссы бадӟым операция ортчытӥзы. Кызьы со нимаськиз? «Концерт». 13. Кыӵе тодмо лётчик, Совето Союзысь 3 пол Герой тушмонлэсь 62 самолётсэ уськытӥз? Иван Кожедуб. 14. Кыӵе тодмо кинорежиссёр пуктӥз «Мечта», «Человек № 217» но «Обыкновенный фашизм» фильмъёсты? Михаил Ромм. 15. Кызьы нимаськиз Белоруссиез мозмытонъя операция? «Багратион». 16. Фашистъёслы пумит ожмаськисьёслы США юрттӥз, пыӵал тӥрлык, техника, сиён-юон вуттыса. Кызьы нимаськиз США-лэн юрттэт сётонъя программаез? «Ленд-лиз». 17. Малы сӥземын вал Overlord операция? США-ысь солдатъёсты Нормандие вуттонлы. 18. Кыӵе арын асьме ожгарчиос но США-ысь солдатъёс пумиськизы Эльба шур дурын? 1945-тӥ арын. 19. Кыӵе генерал-лейтенантэз, Генеральной штаблэн Военной академиысьтыз профессорез курадӟытӥзы Маутхаузен концлагерьын? Дмитрий Карбышев. 20. Кыӵе маршалмы гожтӥськиз Германилэн капитуляциез сярысь актэ? Георгий Жуков. 21-тӥ номерысь юанъёс: 1. Малы «Кукрыниксы» группаысь художникъёслэн огез плакатсы нимаське «Потеряла я колечко»? Фашистъёс Сталинградэз киултыны ӧз быгатэ, «Кольцо» операцизы йылаз-пумаз вуттэмын ӧй вал. 2. 1942-тӥ арын Украинаысь Краснодон карын 110 нылъёс но пиос антифашистской листовкаос вӧлмытъязы. Кызьы нимаськиз соослэн огазеяськонзы? «Молодая гвардия». 3. Война дыръя та городэмукет интыосысь ог100 предприятие эвакуировать каремын вал. Та городын поттӥзы самоходной установкаос, танкъёслы зап-частьёс, зенитной комп-лексъёс, «Катюшаос»... Горь-кий (али Нижний Новгород). 4. Та музейын бадӟым конференциос война вакытэ но ортчылӥзы. Огез сӥземын вал Низами азербайджан поэтлэн вордскемез дырысен 800 ар тырмонлы. Та конференцие фронтысь 2 востоковедъёс вуизы. 2-тӥез конференция сӥземын вал Навои узбек поэтлэн вордскемез дырысен 500 ар тырмонлы. Отчы пыриськиз Николай Лебедев. 1941-тӥ арын 12-тӥ декабре, конференцилэн 2-тӥ заседаниез бӧрсьы, тодосчи кулӥз. Кыӵе музейын ортчизы та конференциос? Ленинградысь Эрмитажын. 5. Война дыръя мар лэсьтӥзы Челябинскысь трактор поттон заводын? Танкъёс. 22-тӥ номерысь юанъёс: 1. Кӧня маршалъёс вал СССР-ын, война бырыку? 12. 2. Кӧня адмиралъёс вал СССР-ын, война бырыку? 2. 3. Кӧня кышномуртъёс ожмаськизы армиын но флотын? 490 сюрс. 4. Кудбыдӟа нянь юдэс сётъяло вал ужась муртлы Ленинградын блокада дыръя? 250 грамм. 5. Кӧня нунал кыстӥськиз Севастополь понна ожмаськон? 147. 6. Кӧня нунал кыстӥськиз Сталинград понна ожмаськон? 200. 7. Кӧня пионеръёс басьтӥзы «Совето Союзысь Герой» ним? 5. 8. Кӧня городъёс «Город-герой» ним басьтӥзы? 13. 9. Кӧня адями Совето Союзысь 3 пол Герой луиз? 3. 10. Кӧня нунал кыстӥськиз Быдӟым ож? 1 сюрс 419. Теги: БыдымВормон Быдымож история удмуртдунне | Иворъёс |
Виталий Пронин Та минутъёсы йылпумъяськиз «Ижысь винтовка» ӵошатсконлэн оглюкетэз. Туннэ 15 иськеме бызьылӥзы нылъёс. Стартэ потӥз 71 спортсмен, со пӧлысь ньылез Удмуртиысь вал. Куазь шунытгес кариськиз ке но, биатлонистъёслэсь чиданзэс эскериз тӧл. Одӥг спортсмен но вань мишенез ӧз пытса. Кык пол кырыж ыбыса вормисе потӥзы куноос: Новосибирскысь Галина Нечкасова, Ханты-Мансийскысь Ульяна Денисова но Тюменьысь Ольга Шестерикова.Удмуртиысь нылаш ньыль пол янгышаса, тямысэтӥ интые кылиз, нош мукет нылъёс куамын кужмоез пӧлы ӧз шеде. Дуннелэн кубокез понна нюръяськонэ шедён вылысь та спортсменъёслы кык стартын куать кужмоез пӧлы шедёно. Азьпалан спринт луоз, оло, соку удмуртъёслы тросгес удалтоз.Валентина Кутузова Туспуктэм: biathlonrus.com Теги: биатлон Ижысьвинтовка | Спорт |
Виталий Пронин Из черк пуктэмын 1919-тӥ арын, гурт калыклэн сюлмаськеменыз.Шаркан ёросысь Сюрсовай гуртмы кылдэмын 1895-тӥ арын, та сярысь верамын 1896-тӥ арын потэм Вятской губерния сярысь календарьын («Календарь и памятная книжка Вятской губернии на 1896 год»). «Зарни пыдэс» 1924-тӥ арын ортчытэм лыдъян-чотанъя, Сюрсовайын вылэм 96 юртъер, со пӧлысь 36-ез - ӟуч, 31-ез - удмурт, улэ вылэм 356 адями.Азьло Сюрсовай сылэ вылэм палэнынгес - Гурзевай шур дорын. Та интыез шуо вал Вужгурт. Нырысетӥ улӥсьёс пӧлын вал Гуменниковъёс, Воронцовъёс, Перевозчиковъёс но Горевъёс, озьы ик Богдан гуртысь лыктэмъёс. Выль инты гуртоос шедьтӥллям Сильшур дорын. Отын туж нюр вылэм, котыр ӝуй будэм. 1900-тӥ аръёсы но гурт котырын вылэм на шимес сик, гужем но отӥ пыдын потыны уг лу, туж нюр, пе, вылэм. Ульчаос сыӵе нӧдэсь вылӥллям, валъёс ик тайылӥллям. 1894-тӥ арын гуртэ пу черк пуктӥллям но черкогуртэз Сюрсовай нималлям, берло та черк нуэмын вал Якшур-Бӧдья ёросысь Забегалово гуртэ. Сюрсовайын из черк кылдэм 1919-тӥ арын гинэ.1900-тӥ ар котырын Сюрсовайын усьтӥськиз церковно-приходской школа. 1918-тӥ арозь отын дышетӥсьын ужаз Елизавета Ивановна Агафонова, Воткинск заводысь ужасьлэн нылыз.«Зарни пыдэс» шуо вылэм Сюрсовай приходэз. Котькытчы мынэ вылэм татын поттэм кирпич. Соин ик Александр Попов баӵко но Кабардин псаломщик туж узыр улӥллям. Баӵколэн вылэм аслаз валъёсыз но скалъёсыз, тылобурдоосыз: куркаос, ӵӧжъёс, ӟазегъёс. Ачиз туж кӧй вылэм. Бадӟым семьяез дӥсяське вылэм парчаен гинэ.Черкын ужасьёс кӧттырмостэмесь вылӥллям. Кодькуд ар соос гуртоослэсь осенка бичаллям. Котькуд юртъерысь баӵколы сётоно вал мешок ӟег, сезьы но йыды, со сяна, одно ик ваёно на вал етӥн но пыш кидыс. Ичигес ваньбур сюре вал псаломщиклы но просвирнялы (просвира нянь пыжись). Псаломщиклэн кышноез но просвирня котькуд Петровка но Быдӟым кӧсутён вакытэ ветло вал, пызь, вӧй, курегпуз но мукет сиёнъёс бичаса. Огшоры калык туж секыт улӥз, осенка тыремзы бере няньтэк но кыльылӥзы. 60 юртъер пӧлысь умой уло вылэм 5-ез-6-ез гинэ. Таӵе улонэз чидатэк, 1907-тӥ аре тросэз семьяос бускель гуртысь адямиосын ӵош кошкизы Сибирь пала.Нюръяськон1917-тӥ арын феврале ортчем революция бере земской управаос берпуметӥ нуналозь данъязы Временной правительствоез. Солэн тӧроезлэн А. Керенскийлэн туспуктэмез Шарканысь земской управленилэн корказ ошиськыса улӥз, Шарканын крестьянъёслэн но рабочийёслэн депутатъёссылэн волостной кенешсы усьтӥськытозь. Нырысетӥ волостной исполкоме пыриз Сюрсовайысь воргорон Василий Петрович Вотинцев. Со луиз волостной комитетлэн тӧроез. 1918-тӥ арын апреле Сюрсовай Шаркан волостьлэсь нимаз люкиськиз. Сюрсовай волостьлэн исполкомаз пыризы: Сюрсовайысь Михаил Григорьевич Бельтюков, Луовырысь Николай Федотович Головин, Вукошурысь Алексей Петрович Вершинин.Ижевско-воткинской восстание дыръя советъёс понна дурбасьтӥз М. Бельтюков гинэ, мукетъёсыз контрреволюция пала берытскизы но мятеж поттӥзы. Кивалтӥсьсы луиз Пётр Ермилович Зайцев - азьвыл урядник. Соин ӵош вал Бередьысь полицейской стражник Пётр Калинин но дышетӥсь Иосиф Андреев. Соос асьсэдыз шарае уг потто вылэм. Нуназе каллен ужазы, юылӥзы. Нош Василий Петрович Вотинцевлы гуртысь Шарканэ кошконо луиз, солэн братъёсыз но бускельёсыз ватскыса пукизы школалэн гулбечаз. Мятежникъёс соосты жугизы, ыбонэн кышкатъяса, тодыны турттӥзы Василий Петровичлэсь кытынзэ.Василий Петрович 1918-тӥ арын 16-тӥ августысен 6-тӥ ноябрёзь (пырак Ижевско-воткинской восстание мыныку) гордъёслэн связнойзы вал. Шаркан волость туж зол юрттӥз восстаниез зӥбыны. Юзэ но, сиёнзэ но калык жалятэк сётэ вал гордъёслы. Черклэн туала вакытэз.Вераны кулэ, Ижевско-воткинской восстаниез куасалтон понна Шаркан но Сюрсовай волостьёсысь гинэ калык сюлмаськиз. Кельчинской волость шедиз тӧдьыослэн ки улазы, Липовской но Полозовской волостьёс совето властьлы пумит ӝутскизы но Ижевско-воткинской восстанилы дурбасьтӥзы. Сосновка волость земствоеныз валче итӥськиз ижъёс борды но ожмаськиз гордъёслы пумит. Совето власть Сосновкае выжыяськиз 1918-тӥ арын ноябре гинэ.Колчаклэн шаянъяськонэзБольшевикъёс восстаниез зӥбизы но, куд-ог мятежникъёс пегӟизы Заречной Вишур котырысь сикъёсы. Таосын нюръяськиз Василий Петрович Вотинцев. Сикын соослэн пуктэмын вылэм коркаоссы, военной баракъёссы. Туж шимес вал Сюрсовай палъёсын, 1919-тӥ арын Колчак ортчыку. Вань коркаосты качаса ортчизы соос. Золгес ик курадӟытӥзы семьяосты, кытын коммунистъёс но красноармеецъёс вал. Мумыоссы, бубыоссы пегӟылӥзы сике, отын ватскыса улӥзы, гордъёс вуытозь.Калыклэсь секыт улэмзэ валано Василий Петрович Вотинцевлэн семьяез вылын. Анайзы бубытэк 5 пиосты будэтӥз. Бубызы синтэм вал но туж вазь кулӥз. Мумызылы, колчакъёс вуыку, 60 арес пала вал. 3 пиосыз Горд армие кошкизы.Колчакъёс та семья вылэ омырскизы. Пудозэс, тылобурдозэс, ю-няньзэс быдэсак нуыса кошкизы. Нокыӵе дӥсь но ӧз кельтэ, ваньзэ талазы, векчи арбериоссэс, юрт котырзэс коразы. Мумызэс плёткаен жугизы, ӵыжазы. Вылысьтыз дӥсьсэ кема ӧз быгатэ кыльыны - вирӟектэм вылтыраз дэремез лякиськемын вал. 14 аресъем пизэ но озьы ик жугизы. Мумызы та учыр бере туж висиз но ӝоген кулӥз.Нош Василий Петрович Вотинцев дано адями луиз. Шарканын калык судьяын ужаса, 1924-тӥ арын вуэ Иже Вотской областной судэ. Со арын ик Ижысь Депутатъёслэн Исполкомазы пыре. Озьы каллен-каллен вылӥе но вылӥе ӝутӥське, кивалтон удыслэсь уг палэнскы ни: я со шаерысьтымы Калык комиссаръёслэсь Советсэс (1935-тӥ-1936-тӥ аръёсы), я Ижысь леспромкомбинатэз (1938-тӥ-1939-тӥ аръёсы), я «Росглавхлеб» трестэз (1941-тӥ-1949-тӥ аръёсы) валтэ. Нош 1949-тӥ-1952-тӥ аръёсы Удмурт АССР-ысь Президиумезлэн председателез луэ. Василий Петрович пусъемын «Знак Почёта» но Ленин орденъёсын.* * *Сюрсовай сярысь материалъёсты люказы 1963-тӥ арын 7-тӥ классын дышетскись пиналъёс. Трос юаськизы аслэсьтыз Василий Петрович Вотинцевлэсь но. Али гуртын 306 адями улэ. Черкогуртын вань школазы, ФАП-сы, клубзы, библиотеказы.Маиса Поздеева, шаерчи Теги: Историысьчуръёс | Улон-вылон |
Виталий Пронин Така.Тыро-буро улэмды потэ. Соин ик ужбергатон радъян понна кредит басьтон сярысь малпаськоды. Вань бызьылэм-сюлмаськемды ӟечен берытскоз. Арнядэс сӥзелэ тодон-валандэс будэтонлы но. Кин ке пумиталоз кема утчам адямизэ.Ош. Семьядылы, уждылы сярысь, тросгес саклык висъялэ. Та арняе трос сюлэмшугъяськоды, соин ик, ӟигарды воксё медаз быры шуыса, арня пумын ӟеч шутэтске. Пятница тупа мае ке дунозэ басьтыны. Субботае кин ке кузь сюрес вылэ потоз.Кыктоос. Командировкае мыныны дэмлазы ке, кема эн малпаське - сюлмысь тыршемды ӟечен берытскоз. Кин ке вузаськыса коньдон поттоз. Арнянуналэ, музъемен ужаса, мугорады выль кужым пыроз. Чаклаське техникалэсь.Кисло-кусло. Мар ке тодмотэмзэ лэсьтэ, озьы выль малпанъёс кылдозы. Кин ке кузь сюрес вылэ потоз, нош кин ке, уксёзэ шонер бергатыса, узырмоз. Четверг, матысь адямиосты сярысь сюлмаськыса, ортчоз. Шутэтскон нуналъёсы визьмо адямиосын пумиськоды.Лев. Арня кутсконын йылпумъялоды кемалась мытэм уждэс. Кылдэс пинь сьӧрады возе, юнме эн йыркуръяське. Средае малпамтэ шорысь коньдон поттыны быгатоды. Субботае юрт котырдэс утялтэ.Нылмурт. Та арняе трос тодон-валан басьтоды, ужды пӧсь пуртыысь ву сямен пӧзе. Понедельнике пӧртэм интыосы вуылоды. Семья куспады валамтэос кылдыны быгатозы. Шутэтскон нуналъёсы кытчы ке куное ветлэ.Весъёс.Понедельнике уксё пуйыды шӧдскымон зӧкалоз. Ортчыт аксымъяськемды (сукъяськемды) судозь вуттыны быгатоз, мылкыддэс лапкомытэ - тӥ шонер ӧвӧл. Арнянуналлы азьлапал ик малпанъёс эн дасялэ.Скорпион. Сюлэмшугъёсты трос ке но, эн керӟегъяське. Гажанэныды валамтэос кылдыны быгатозы. Ӵапак дырыз мугордэс кыдатыны, вылтустэс воштыны. Субботае магазинъёстӥ ветлэ, шутэтске, угось арнянуналэ выль кужмын ужаны кутсконо луоз ни.Ыбылӥськись. Арня кутсконын трос коньдон быдтоды. Средае яратоно адямиды маин ке шумпоттоз. Дыр вуэмын тазалыкты пумысен сюлмаськыны. Шутэтскон нуналъёсы юрт котырады бергалэ, чылкыт омырен шокалэ.Сюро кеч. Арняды адямиос пӧлын ортчоз. Тазалыкты лябӟе шуыса шӧдӥськоды ке, рос-прос йӧнатӥське, сотэк висёнды муромоз. Средае семьядылы дырдэс висъялэ, юрт котырдэс утялтэ. Субботадэс асьтэлы сӥзе, сюлэмдылы кельшись ужен выре.Ву кисьтась. Арня шорын шараялоды пушкады кема возем малпанъёстэс. Интыяды тэк пукыны уд чидаське, ялан кытчы ке мынэмды потэ. Валтӥсь инты басьто бакча ужъёс. Шутэтскон нуналъёсы мылкыддэс буйгатэ - юрт котырады, садады бергалэ.Чорыгъёс. Кин ке кемалы кузь сюрес вылэ потоз яке палэнысь куноосты пумиталоз. Арня кутсконын коньдон басьтоды, малпаськытэк сое тус-тас эн каре. Субботае тунсыко адямиосын пумиськоды. Арнянуналэ, ужаны мылкыдды сузиз ке, ӟеч барыш поттоды. | Иворъёс |
Виталий Пронин Пленэрлэн валтӥсь малпанэз - шаерысьтымы кибашлыослы, суредасьёсты огазеяны, творчествоенызы тодматскыны но азинскыны юрттыны.25-тӥ - 31-тӥ пӧсьтолэзе Ува ёросысь Мултан черкогуртын «Кибашлылэн но суредаськонлэн мастерскойзы» пленэр. Шаерамы нырысьсэ таӵе инкуазьын суредаськон ортчоз. Сое радъяло Удмуртиысь Калык творчествоя юрт, Ува ёрос администрациысь культурая но егитъёсын ужан политикая управление. Пленэрлэн валтӥсь малпанэз - шаерысьтымы кибашлыослы, суредасьёсты огазеяны, творчествоенызы тодматскыны но азинскыны юрттыны. Семинаре пыриськозы быдэс Удмуртиысь усточиос, искусствоосъя нылпи школаосын дышетскисьёс но нимаз суредаськисьёс. Соосты визьнодалозы Ижысь художник Денис Никонов, Ува ёросысь Узей-Тукля гуртысь киужъёсъя юртэн кивалтӥсь Геннадий Сидоров, Уваысь историко-художественной музейын ужась Надежда Воронцова но изостудиысь дышетӥсь Георгий Чирков. Галина Савина Туспуктӥз А. Горбунов | Улон-вылон |
Виталий Пронин Одӥг «укно» Ижын улӥсьёсты пӧртэм учреждениостӥ документъёс люкаса бызьылонлэсь мозмытон вылысь шоркарын вазенгес усьтэмын ни МФЦ. Табере со городысь котькуд ёросын луыны кулэ.Та вакытэ Иж городлэн МФЦ-яз (многофункциональной центр) 68 пумо услугаос басьтыны луэ. Та сярысь ивортӥз солэн кивалтӥсез Андрей Нелюбин. Уката трос, пе, жилищно-коммунальной услугаосын герӟаськем документъёс дасяны курыса вазиськисьёс.- Дорамы вазиськисьёс пумен тросгес луо, - пусйиз А. Нелюбин. - Кылсярысь, туэ январе гинэ ог 6 сюрс 500 муртлы документъёс дасяны юрттӥм, феврале, мартэ - ог 8 сюрс 340-эзлы. Нуналлы быдэ, юрттэт курыса, ог 400 мурт лыктэ.Адямиос валаны кутскизы: МФЦ-ос дырез шыръяло, пӧртэм интыосы ветлонэз, черодын сылонэз ӧвӧл. Одӥг «укное» вазиськыса, вань документъёсты шедьтыны-люканы луэ. Соин ик ужпум пуктэмын: 2015-тӥ ар пумозь таӵе центръёс шоркарысь котькуд ёросын луыны кулэ ни. Пӧлысьтызы одӥгез, Первомай ёросысез, кылем ар пумын ик ӧсъёссэ усьтӥз - со вань туала куронъёслы тупа: 25 «укноен» зал сяна, возьмаськон зал но вань, кылдытэмын электрон черод. Мукет ёросъёсысь МФЦ-ос но та выллемесь ик луозы. Интыяськозы соос яке ёрос администрацилэн юртаз, яке солы матын луись коркан.Элина Кумачёва Туспуктэмез вотэсысь басьтэмын | Улон-вылон |
Виталий Пронин В. КузнецоваУдмуртиысь Вылӥ судын ӟеч но быгатыса ужамез понна «За заслуги перед правосудием России» медален та нуналъёсы пусъемын удмурт нылкышно судья, Удмуртиысь дано юрист Валентина Кузнецова.- Валентина Владимировна, берло дыре нылкышноосты ӵемысь адӟыны луэ судьяысь. Ужзы капчиязгес яке дӥсьтонзы будӥз-а?- Ёросъёсысь миръясь судьяос пӧлысь, зэмен ик, 65 процентэз - нылкышноос. Кылсярысь, 18-тӥ январе комиссия быръёз Ижысь Ленин ёросысь судэ судья. 8 кандидат пӧлын 1 гинэ пиосмурт. Судьяослэн шоро-куспо арлыдзы туннэ 35 арес котырын возиське.Мон ӧй верасал, судьялэн ужез капчи шуыса. 1 миръясь судья вылэ ар ӵоже усе 6 сюрс граждан ужез эскерон, 1 сюрс уж герӟаськемын административной кыл кутонэн, сюэз - уголовной. Пиосмурт лыдъя: ӝӧк сьӧрысьтыз султатэк, муртлэсь йыр висёнзэ малпаса гинэ улэм понна судьяослы ӧжыт тыро. Собыдӟа уждунэз воргорон мукет азьын капчиенгес шедьтыны быгатэ. Солы семьязэ сюдоно ук. Нош нылкышнолы со коньдон но туж шумпотымон ни. Аслыз шуэ: мукет азьын сомында нокызьы но уз тыре, соин ик пиньме куртчо но чидало.- Вылӥ судысь судьялы тросгес пӧсекъяно луэ, дыр - со тужгес секыт ужъёсты эскере. Нош тӥ татын 1998-тӥ арысен тыршиськоды ни. Судын огъя стажды воксё но 40 ар ни. Тӥляд синмыныды учкыса, адямиос улэмъязы небытгес луо-а?- Азьвыл аръёсы кинэ ке виё ке, быдэс республика понна со ЧП вал ни. Ар куспын йыр быдтон учыръёс 10-11 люкаськылӥзы. Кылем арез учконо ке, Вылћ суд гинэ эскериз тужгес юзырес 14 адями виён учырез. Но пусъеме потэ мукетсэ: туала арын туж трос луизы пичиосты сантэман учыръёс. Вылӥ судын учкемын 13 сыӵе тужгес кышкытъёсыз ужъёс. Эшшо 8-эзъя приговор гожтэмын эриктэманы вырон пумысен. 290 учыр герӟаськемын кузьмаськонэн (взяткаен).Ваньзэ тае лыдэ басьтоно ке, адямиос небытгес луизы шуэме воксё но уг поты. Ачим но чурытгес луи ни кадь, шоразы учкыса, ужъёссэс эскерыса. Ма, юн кариськытэк луэ но меда та ужын? Малпаськод: кинэ ке виись я сантэмась мурт туж-туж бадӟым кайгу вайиз ук. Судья уг быгаты шуыны: Инмар - кунян ӧвӧл, пунэмзэ берыктоз ай.Зэм, быдэ вуымтэослэсь йыружъёссэс эскерыкум, сюлэмы вандӥське ик: таосыд воксё ежесь ай, нош макем вожомемын ни! Валаськод: пытсэт сьӧрын пукыса, эшшо но лекомозы.- Кечат-вамат корт сьӧры келямъёс пӧлын каргаськисьёсыз но сюрыло, луоз?- Ярано коть, ӵыжы-выжыосты, кыдёкысь тодмоосты гинэ но мынам правое ӧвӧл судъяны. Со ласянь ёросысь судьялы туж секыт, дыр - отын ваньзы ог-огзэс тодо. Судьяослэн юртъеразы тыл понон учыръёс сярысь но кылӥськылэ. Шорам каргаськыса лек кесяськыло ик.Тодам лыктэ огез учыр. Пичи Пурга ёросысь пиосмурт юлтошсэ жугем. 4 арлы тюрьмае пуктон сярысь приговор ялэме бере со мыным шуиз: мон весь уг пукы. Бератаз анаез но дорам вуылӥз: пиелэсь улонзэ быдтэмед понна умой улонэз медад адӟы, пе. Но сыӵе лекъяськемез сюлэмам басьтытэк турттӥ.Зэм, нылпиосме чакласькыны косылӥ ик. Картэ но Пичи Пурга ёросысь Брангуртысь. Нылы татчы песянаез доры бертатэк ӧз улы, дискотекае но поталляз. Таин сэрен но дыдыме ӵемысь визьмалляй: сопалан вань тюрьмаысь потэм воргорон. Нылыным соос ваче кымыс но вуылӥллям.Нылы огпол шуиз: анай, эн курда, со воргоронлэн пиосмурт тусыз ик ӧвӧл, нокин солэсь уг кышка.Ма, нылы табере ачиз но судья ни. Та уж секыт шуыса вералляй, ас синмыныз сое адӟиз ке но, мынам сюресэ кузя мыноно кариськиз. Пие - юрист.Нялтас вераса, тюрьмаысь потэмъёс отӥяз монэ утчаны выро ик. Куд-огез шедьтэ но. Огпол кабинетам огнам пукисько. Юрттӥсе потэмын. Ӧсэ йыгаськись луиз. Воргорон пыриз но вӧзам чик юаськытэк пуксиз. Фамилизэ шараяз. Нош мон нимтулъёсты йырам возьыны уг турттӥськы.Йыружъёс син азьысь ноку уг кошко, куддыр уйвӧтын но соосты адӟоно, нош нимъёс ӵушисько. Воргорон но валаз, лэся, фамилиез мыным номыр но ӧз вера шуыса. Соин ик ивортӥз ку но ма понна пуктэмзэс. Лыктӥ, пе, вераны, эрике потӥ шуыса. Табере, пе, чакласькы. Но со, уть, Инмаре, син азям ӧз адӟиськылы ни.Зэм, шорам ожалскылэмзы но вань. 1999-тӥ ар. Адямиез виён соку, ыжез вандон кадь, капчиен сётскылӥз куд-огезлы. Авторитет шуонъёс понна закон - закон кадь ӧй вал. Озьы Ижысь огаз квартираын, 2 пичиесь нылпиосыз азьын курадӟытыса виизы анайзэс. Йыр вандӥсьёслэн ымныръёссы ворсамын вылэм. Тэшкылиос соослэсь куараоссэс, кызьы дӥсяськемзэс тодо на. Но со тодметъёсъя гинэ капчи ӧй вал убиръёсты шедьтыны. Ужез кема сэрттыны-пертчыны выримы.Нырысь малпаськомы вал: кышномуртэ быдтӥзы лушкаськемзы бере. Бӧрысь шараяськиз: наркотикен герӟаськемын вылэм. Ма, йыр вандӥсьёслэн эшшо 2 кырсь ужзы кыре потӥз на.Ӵапак та ужез эскерыку, монэ курдатыны ӧдъязы. Ӝыт. Дорам жадьыса бертӥсько. Подъездын тыл ӝуатымтэ на. Ӧс дорозям ӧй вуы - мышласянь кырмиськизы чыртыысьтым зарни жильые борды. Кекатыны кутскизы. Шонаськисько. Ымнырысьтыз масказэ ишкалтыны вырисько. Басма юдэссэ кырми ни вал - туссэ возьматэмезлэсь курдаса кадь пегӟиз. Жильыме сьӧраз нуиз. Киросэ дӥсь улам усьыса кылиз. Соку малпай: Инмар утиз монэ. Курдатӥсез ӧм шедьтэ.- Соку уждэс воштон сярысь малпан йырады ӧз чилекты-а?- Кионлэсь кышкаськод ке, нюлэскы эн ветлы, шуо. Огпол но жаляме ӧвӧл, та удысэз бырйи шуыса. Ӝожтӥськеме но ӧвӧл кадь. Ма, семьяосылы уже сярысь номыр но уг вераськы. Малы соосты юнме сюлмаськытод-куалекъятод? Картэлэн тодаз но ӧвӧл, мон понна кышкано шуыса.Вылћ судын ужаны кутскеме берегес огез бадӟым опытэн эше визьнодаз: семья кусыпъёстэ утемед потэ ке, удысад ӟеч азинсконъёс басьтэмед потэ ке, дорысьтыд ӵукна потыкуд, дор сюлмаськонъёстэ ӧс сьӧрад тунгонаса кельты, ӝыт ужысь кошкыкуд, уж сярысь малпанъёстэ кабинетад пытса. Озьы улыны, зэмен ик, каньылгес.Нош картэ мынам - огшоры воргорон, быдэс даурзэ ужамын электрогазосварщикын. Али пенсиын. Но солы тэк пукыны маза ӧвӧл. Ачим машина рулез бергатыны уг быгатӥськы бере, со монэ уже нуэ но вае. Ми али Вотка ёросэ улыны выжим. Город квартиралэсь юн жади. Мон ачим Пичи Пурга ёросысь Кечол гуртын вордӥськемын. Зэм, отын 6 аресозь сяна улыны ӧз кылды.Анай-атае городэ кошкизы. Но мыным пыӵаса вуттӥз гуртлэн чеберез. Толалтэ лымы мычиськод, гужем сяськаосты зынъяськод. Удмурт кылын сяна вераськыны но уг быгатӥськы вал. Пересь мемеймы ӟучсэ воксё уг тоды вал уго. Нылпи садэ ветлытэк, ми со вӧзын будӥмы. Со мынам нылыным утиськиз на. Соин ик нылы но городын улыса вылысь чылк-чылк удмурт. Пие тани удмуртэн вераськыны шугъяськегес. Но бадӟым мылкыды вань нуныкайёсме «тау» шуыны ке но дышетыны. Пенсие потӥ ке, дыры трос луоз.Елена Сараматова Теги: Иж Ленинёрос ПичиПурга суд | Югдурез утён |
Виталий Пронин Бур паласез - суредась Геннадий Сидоров, Узей-Тукляысь кибашлыослэн юртэнызы кивалтэАли Егитъёслэн юртазы Ува ёросысь суредасьёслэн но кибашлыослэн адӟытонзы ужа. Татын возьматэмын асьме элькунысь тодмо суредасьёслэн А. Т. Русскихлэн, В. П. Кузнецовлэн, Н. П. Семёновлэн картинаоссы, ёросысь усточиослэн суредъёссы.Узей-Тукляысь кибашлыослэн юртысьтызы чеберлыко коллекция (керамика, куэм дэремъёс но ӵушконъёс, пу киужъёс) экспозициез эшшо но чебергес, тыро-пыдо каре. Киужъёсты кылдытӥсьёс - Е. Г. Сидоров, Е. В. Житалова, В. Е. Оськин , Н. Р. Сидорова сьӧрлон но тодмо луэмын ини.Адӟытонэ быръем ужъёс Ува ёросысь усточиослэсь пӧртэм аръёсы азинскон сюрессэс син азе яркыт пуктыны юртто.8-тӥ тулыспалэ 10.00 часын Надежда Воронцова, Уваысь историяя но чеберлыкъя музейлэн директорезлэн воштӥсез, пыр-поч тодматоз та экспозициен, Ува ёросын нылпиосты чеберлыко киужъёслы дышетэмзы, мастер-классъёс ортчытэмзы сярысь мадёз.Туспуктӥз Владимир Беломорских Теги: АлексейРусских ГеннадийСидоров Узей-Тукля | Иворъёс |
Виталий Пронин 2020-тӥ арын Россиын улӥсьёс мошенникъёслы 66 миллиард манетсэс кузьмазы. Валля арен ӵошатоно ке, та лыдпус 10 поллы тросгес луиз. Экспертъёс пусъё: юромо малпаса пӧяськисьёслэн куриказы ӵемгес шедё арлыдоос. — Уф! Эшшо 4 песянайлы жингыртоно на — ог 2 миллион манет ке но картаосазы вань, дыр. Суредаз Владимир ИЖБОЛДИНУдмуртиын улӥсьёс Выль ар праздникъёс ӵоже 2 миллион 800 сюрс манетсэс кузьмазы ни. Нош кылем шутэтскон нуналъёсы эшшо 2 миллион манетсэс люкылӥзы. Соос пӧлын Ижысь 75 аресъем пенсионер но. Со 515 сюрс манетсэ алдаськисьёслы келяз. Мӧйы воргоронлы жингыртӥз нылкышно. Со ассэ банкын ужась шуиз, вераськонзы радъяськиз. Кыллэн лыэз ӧвӧл бере, пиосмурт вераны шедьтӥз, банкын 515 сюрс манет вкладэз вань шуыса. Нылкышно куалектытӥз: та счётын коньдонэз возьыны кышкыт, сое мукет интые выжтоно. Воргорон соку ик банке вамыштӥз, но банкоматысь 200 сюрс манет сяна басьтыны ӧз быгаты. Озьы ке но та коньдонзэ со выль счётэ келяз. Мукет ӵукнаяз пиосмурт сазьтӥськем кадь луиз: коньдонзэ ыштӥз шуыса валаз. Та ужпумен со полицие вазиськиз, югдурзэ вераз. Дознавателен вераськыкуз, солы нош ик жингыртӥз «банкын ужась». Полициын воргоронлы валэктыны выризы: телефондэс кысэ, тодмотэм муртъёсын эн вераське, тӥледыз пӧяны туртто. Нош пенсионер «банкын ужасьлы» выль иворзэ шараяз: мон полициын пукисько, толон коньдонме ыштэме пумысен заявление гожтӥсько. Та учырлэн 2-тӥ сериез луиз. Онгромем песятай мукет ӵукнаяз нош ик полицие йыгаськиз, 315 сюрс манетсэ кузьмамез сярысь ивортӥз. Пӧяськисьёс эшшо быгатӥллям на воргоронлэсь уксёзэ портыны. Таяз радэ мошенникъёс асьсэды полициын ужасьёс шуиллям, нош ик визьнодаллям песятаез коньдонзэ утьыны, выль счёт усьтыса. Снаряд одӥг гуэ 2 пол уг усьы шуо ке но, песятай 2 пол пӧяськеме кылиз. Туж ӝож, но телефон пыр алдаськись муртъёслы арлыдоос юнгес оско, погонэн муртъёслы сярысь. МВД-лэн пресс-службаез туж куре сак кариськыны. Тодмотэм муртъёслы эн вералэ банк картадылэсь номерзэ но, кӧня коньдон люкамды сярысь но. Асьсэды банкын ужась шуыса ивортӥсьёслы эн оске, банкын зэмос ужасьёс озьы уг жингыръяло. Шуге-леке вуэмдылэсь азьло асьтэос жингыртэ банк карталэн мышказ пусъем телефонъя. Елена Скворцова | Иворъёс |
Виталий Пронин Шаерысьтымы 338 сюрс гектар вылын юос шепасько. Вань хозяйствоосты азьпалтыса, уборкае нырысь ик потӥзы Вотка ёросысь «Пихтовка» хозяйствоысь механизаторъёс. Гектарлы быдэ 30-34 центнер урожай басьто. Вотка ёросысь «Пихтовка» хозяйствоысь Геннадий Макаров пизэ комбайнёрлэн уженыз тодматэ.Туспуктӥз Елена СараматоваНырысетӥ урожаез калтыны оскизы 6-тӥ арзэ комбайнёр луыса ужась Геннадий Макаровлы. 7-тӥ-13-тӥ июле со 120 гектар вылысь 387 тонна ю тысь кутсаз ни. Уж йылэмъя, бордаз та нуналъёсы Николай Никитин итӥськиз. Мукет бусыос но кисьманы ӧдъязы ке, эшшо 4 комбайнёръёс кутсаськыны потозы. Хозяйствоысь валтӥсь агроном Олег Широбоков пусъемъя, нырысь кизем бусыоссы чебересь. Вазь вуись «Неван» выжыысь йыды окытлы ӧз сётскы. Котьма ке но, ыштонъёс вань: азьвыл аръёсы йыдылэсь гектарлы быдэ 50 центнер урожай басьто вал, туэ 30 вылын гинэ люкаське. Нош кыӵеесь луозы чабей бусыос — возьматоз ни уборка. Вань люкам урожайзы али чорыг сюдыны кошке — чебересь мед будозы шуыса, нуналаз 60 тонна кулэ. Складъёссэс но тырмытыны кутскизы ни. — Урожай умой ке, жадёнэз но валаны уг луы, — шепаськись бусыосты яратӥсь синмын учкыса, вера егит комбайнёр Геннадий Юрьевич. — Начар ке, комбайн но мылкыдтэк кадь ужа: кужымез бадӟым, нош кутсамез рос-прос уг луы. Таӵе ӟеч комбайнэн мон но ужасал, шуо куд-огез. Бортовой компьютер, кондиционер ужа. Майбыр. Но сак кариськытэк уг луы. Ялан бусыосты учкиськод, жатка улэ номыр медам сюры шуыса. Одӥг грамм но урожаез, ӟеч куазез юнме медад ышты кадь. Соин вазь ӵукна бусые вуиськод, котыр ваньзэ учкиськод, мае кулэ, сое вӧяськод но — сюрес вылэ. Ужамед уг поты ке, эн ужа, нош кутскид ке, уждэ рос-прос быдэсты — таӵе веранъя улӥсько. Геннадий Макаровез чакланы бусые дырын-дырын вуылэ 5 аресъем Женя пиез. Техникаен али ик тунсыкъяське. Кабинае но пырыса утча. Штурвал солы уг оско на, но бусыын атаез вӧзын солэсь шудоез ӧвӧл. Кин тодэ, оло, вуоно комбайнер будэ. — Кыкетӥ арзэ «юрттӥське» ни, — экезэ тыбыраз топ-топ вешаса, вазе Геннадий Юрьевич. — Пиме техникаез валаны одно дышето. Пичиезлы, Илюшалы, 1 арес, сое но сьӧрам кыско. Пиосмуртъёс будо ук. Мон ачим но пичи дырысеным весь атай сьӧры бусые ветлэмын. Со комбайнёр но, тракторист но вал, бӧрысь чорыг вордонъя бригадаын ужаз, отысен ик пенсие потӥз. Но ӵапак со пыӵатӥз музъемез яратон. Школаез быдтэме дырысен совхозын ужасько. Нефтяниклы дышетски вал, мувӧй поттон удысэ ужаны ӧтьылӥзы. Но со мылкыдыя ӧвӧл. Мынам нянь будэтэме но утялтэме потэ. Бусые потӥськод ке, сюлэм ик эктэ. Толалтэ киосы музъемлэсь мӧзмо. Муосты гажан мылкыд агаелы но выжемын — Александр Макаров хозяйствоын валтӥсь инженер луыса ужа. Геннадий Макаров тодон-валанзэ ялан будэтэ. Алигес йылпумъяз Ижысь гурт удысъя академиез, инженер-механиклэсь дипломзэ басьтӥз. Нырысь-валысь семьяяз ӝожомо вал, ялан уж дорысьтыз уг ваньмылы шуыса. Но табере дышизы ни. Сӥзьылозь маза уз луы, урожай гинэ медло, шуэ Геннадий Макаров. Елена Сараматова | Иворъёс |
Виталий Пронин «Открытки Победы» проектэз радъя Россиысь Президентлэн Приволжск федерал округъя оскем муртэзлэн Игорь Комаровлэн аппаратэз. Ольга Лекомцевалэн ужез. Та дырлы пфопобеда.рф вотэс бамын лачак ужъёс люкамын ини, соос вуэмын ПФО-е пырись вань 14 улосъёсысь. Быдӟым Вормонэз, ожгарчиосты, фронт мышкын тыршем калыкез данъяса, адямиос открыткаоссэс суредало, коллаж амалэн лэсьто яке компьютерын быдэсто. Ӟечкыланъёс пӧлын Приволжск федерал округын улӥсь калыкъёслэн кылъёсынызы гожъямъёсыз но пумиськыло. Та проектэ вань мылкыд карисьёс пыриськыны быгато. Со понна лэсьтэм открыткалэсь фотозэ яке сканзэ проектлэн вотэс бамаз пуктоно. Анастасия Шумилова Теги: вормон | Иворъёс |
Виталий Пронин Президентлэн Приволжск Федерал округъя оскем муртэз Игорь Комаров видео-конференция амалэн пумиськылӥз Китайысь Кун Кенешлэн ёзчиеныз Ван Юнэн. Туспуктэм udmurt.ru сайтысь. Соос кенешизы «Волга-Янцзы» проектлэн ужамез сярысь, со улсын Приволжск Федерал округысь улосъёс но Китайысь Янцзы шур котырысь улосъёс ог-огенызы вуз каро.Игорь Комаров верамъя, «Волга-Янцзы» — со кык кунъёслэн туж аспӧртэмлыко ужан амалзы, со пандемия шоры учкытэк но азьланьтӥське.Пумиськоназы вераськизы сюрес карталэн ӟечлыкез, дышетсконниослэн кусып воземзы, егитъёслы онлайн-пумиськон ортчытон сярысь. Удмуртиысь Правительстволэн Председателезлэн нырысетӥ воштӥсез Константин Сунцов пусъе, Китай шаерысьтымы 10 тужгес но бадӟым импортёръёс пӧлы пыре— Вазенгес Китае 50 тонна йӧл келямын, нош ар кутсконысен учконо ке — 255 тонна, — вераз Константин Сунцов Теги: Волга-Янцзы ивор ИгорьКомаров КСунцов | Иворъёс |
Виталий Пронин Така. Арняды капчи ортчоз. Нырысь нуналъёсаз ик шумпотон ивор кылоды, уж дорады вылӥе ӝутӥськоды. Керпотон сямды вормонъёсбасьтыны люкетоз — дӥсьтӥсь кариське, йыгмыт вамыштэ. Кузпалдыкузьымъёсын шумпоттоз. Ош. Ваньзэ рос-прос быдэстӥськоды, соин но бадӟым ужъёсты тӥледлы гинэ оско. Коньдонэн герӟаськем ужпумъёсты уз сюлмаськытэ. Выль тодмоостылы сюлэмдэс усьтыны но бадӟым ужъёс борды басьтӥськыны эн дыртэ. Кыктоос. Син кышка, ки лэсьтэ. Та веран ӵапак тӥледлы тупа. Ужъёсты тачак. Нырысь ик йылпумъялэ азьвыл мытэмъёссэ, собере гинэ вылез борды басьтӥське. Санэ басьтэ арлыдоослэсь верамзэс. Кисло-кусло. Ужъёсты капчиен мынозы, вылаз ик, котыр ласянь юрттӥсьёс шедёзы. Уксёлы уд ёрме, но басьяськыны огнады эн ветлэ. Семья кусыпъёсты валантэмесь, тросгес саклык висъялэ кузпалдылы. Арня ӵоже калыклэсь жадиды ке но, возиське оген шутэтсконлэсь, эмъяське. Лев. Арняды кема кыстӥське кадь потэ. Чиданлыктэс эскерисьёс шедёзы. Вылез борды басьтӥськыны эн кышкалэ, соку ваньмыз умой луоз. Ужды тросэн семьяяды бер вуылоды. Туж жадиды ке но, керетыны эн дыртэ. Шутэтскон нуналъёсы ческыт пӧраське. Нылмурт. Ялан маке сярысь сюлмаськиськоды, ӵуказе нунал сярысь малпаськиськоды. Буйгатске — ваньмыз малпамдыя луоз. Эн вылтӥяське, юн сылэ верам кылды вылын. Капчиен огкыл шедьтыны быгатӥськоды, соин, лэся, синмаськисьёс шедё.Кузпалдылы но шуныткылъёстэс эн жалялэ. Весъёс. Огсыр ортчись нуналъёс акыльтӥзы ке, иське, дыр вуэмын шутэтскон сярысь малпаськыны. Мылкыддэс куашкатӥсьёс шедёзы: кылдэс пинь сьӧрады возе, тросгес кылзӥське. Арня пумыняратоно муртты дунокузьым лэсьтоз. Скорпион. Ужды уз пегӟы, сое так но ӟеч быдэстӥськоды. Сюлмаськон кылдытозы котырысьтыды адямиос. Тодмоостылы ялан юрттӥськоды, нош асьтэ сярысь малпаськыны вунэтӥськоды. Тӧллы пумит вамыштыса, кыдёке уд вуэ. Буйгатске но тазалыктэс утелэ. Ыбылӥськись. Дыр вуэмын улонады воштонъёс пыртыны, нош тӥ ваньмыз шоры киыныды шонтӥськоды, котырысьтыды адямиослэсь мылкыдзэс куашкатӥськоды. Таӵе сямды ик люкетэ выль вормонъёс басьтыны, азьлане капчиен вамыштыны. Сюро кеч. Ӵапак дырыз утялтӥськыны: ужады но, дорады но. Арня кутсконын сак кариське, коньдонэн герӟаськем ужъёстэс быдэстыкуды. Мылкыддэс лӧпкытӥсьёс шедёзы. Нош семья куспады керетонъёс потозы, кузё луыны эн выре, ог-огдылэсь верамдэс валаны тырше. Ву кисьтась. Юрттӥсьты но, тушмонды но — кузь кылды. Калык пӧлын чебер вераськыны быгатэмдылы ваньмыз синмасько, нош супыльтон но ушъяськон сямдылы луыса эшъёстэс ыштӥськоды. Ӵапак дырыз тодон-валанъёстэс будэтыны. Арня пумын огназы улӥсьёс ӟеч адямиен тодматскозы. Чорыгъёс. Мытэм ужъёсты капчиен быдэсмозы. Ӟеч ивор кылоды. Тужгес секытэз — нуналлы быдэ огвыллем ужез быдэстон. Кузьым басьтоды, тау карыны эн вунэтэ. | Иворъёс |
Виталий Пронин Алнаш ёросысь Кузёбай клубын УАССР-ысь дано артистлы Сергей Марков.Алнаш ёросысь Кузёбай клубын УАССР-ысь дано артистлы Сергей Марковлы сӥзем буре ваён ӝыт ортчиз. Сергей Марков пӧламы 30 ар ӧвӧл ни. Озьы ке но артистлэн нимыз, пӧртэм спектакльёсын шудэм рольёсыз, сюлмез вырӟытӥсь куараез гуртоос пӧлын уло.- Асьмеос быдэс гуртэн люкаськимы тодамы вайыны Кузёбаямы вордӥськем но быдэсмем Марка Юрикез. Таӵе нимын сое асьмеос пичиысен тодӥськом вал, - шуиз клубын ужась Елена Лаврентьева, ужрадэз усьтыса.Сергей Семёнович вордӥськиз 1947-тӥ арын 22-тӥ сентябре Кузёбай гуртын. Паспорт басьтон дырыз вуыса гинэ, тодӥз: вордӥськон сярысь кагазаз со гожтэмын Сергей нимын. Нош кузёбайёс понна тодмо Марка Юрик шуыса.- Со анаелэн дядяезлэн пиез луэ. Ми Юрикен одӥг коркан кема улӥмы. Голюшурма школаез йылпумъямез бере со городэ заводэ ужаны интыяськиз, - тодаз вайиз Вера Красильникова. - Заочно дышетскиз сельхозинститутын. 3-тӥ курсысен газетысь ялон адӟиз. Экзаменъёслы рос-прос дасяськытэк, Москваысь Щукин нимо вылӥ театральной училищее дышетскыны пыриз. Отысь бертыса, ӵемысь соин Ижысен пумиськылӥмы. Одӥг пол шуиз: «Апай, мон тон кадь чебер нылэн пумиськи». Озьы нырысь ик монэ вуоно кузпалэныз тодматӥз. Надя Огородникова удмурт кылэз чик уг тоды вал. Бӧрысь вольыт вераськыны кутскиз. Юрик солы удмурт кылэз яратон мылкыд пыӵатыны быгатӥз.Сергей Марковен ужам аръёссэ тодаз вайиз Удмурт Элькунысь калык артистка Фаина Будина:- Ми соин ӵош дышетскимы Щукин нимо училищеын. Ӵапак соку сюлэмаз яратон гомӟиз... Костюмерлэн нылыз туж юн синмаськиз Сергейлы. Пияш но Иринаез яратыны кутскиз. Марков общежитиысь соос доры улыны кошкиз. Дышетсконмес быдтэммы бере Ирина, сыӵе зол бӧрдыса, келяз Сергеез! Асьмелэн та берпуметӥ адӟиськеммы луоз, шуэм нылаш. Но соос куспазы вераськемын вылэм: Удмуртиын ар ужаса, Сергей выльысь Москвае мыноз. Нош Удмурт театре вуыса, Сергей пумитаз Надежда Огородниковаез. Со туж чебер, калык пӧлын шулдыръяськыны яратӥсь кышномурт. Сергей туж зол синмаськиз. Озьы выль семья кылдӥз.Сергей берло аръёссэ малы ке туж жадем тусо вал. Куд-огез сюлмаськонзэс усьто, эшъёссылы верало. Нош Сергей ас дуннеяз пырыны уг лэзьы вал, сое утьыны тыршиз. Сотэк, оло, рольёсыз но кужмоесь ӧй пӧрмысалзы. Со ведь рольёссэ ӧз шудылы, со улӥз геройёсыз пушкын! Малы улонэз куспетӥ луиз - уг тодӥськы. Улонысь кошкон нуналаз со мон доры 2-3 пол вуылӥз. Ӵапак репетициосмы мыно вал. «Фаина, кылзы монэ», - шуэ со. Нош мон «дыры ӧвӧл, берло вераськомы» шуисько. Нош со вера но вера: «Мон та театртӥ олокӧня пол котырски ни, чердаке но мынӥсько, подвалэ но пырисько. Неужели та дыр уз ортчы, мынам улонэ табере таӵе луоз-а?..» Мыным та кылъёс бере сое валаны, дугдытыны, шыпытак кылзыны, лӥятыны кулэ вал. Ӧй быгаты, ӧй вуы... Солэн улонэз куспетӥ луиз. Мон та сьӧлыкме весь сьӧрам нуллӥсько. Со мыным ваньзэ верасал ке, оло, секыт вакытэз тӧлӟысал...Ужрад ӵоже Сергей Марковлэн яратоно кырӟанъёсыз чузъяськизы. Тодамы вайимы Удмурт театрлэн но культурамылэн историязы пыраклы кылем рольёссэ: Шаманов («Прошлым летом в Чулимске»), Деми («Улэм потэ»), Степан («Насьток но Исьток»)... Маиз ке но чигиськиз......Мӧйыосызгес актёръёс пќлысь Сергей тужгес но висъя вал Василий Яковлевич Перевощиковез. Соос туж эшъяськизы. Сергей Василий Яковлевичез «батя» гинэ шуылӥз. Василий Перевощиков улонысь кошкем бере Сергей Семёновичлэн сюлэмаз маиз ке но чигиськиз кадь. Огполаз спектакль бере пумиськыкумы, мон юай Сергейлэсь: «Кыӵе-мар улӥськод, Сергей?» Соку со кӧня ке пол вераз: «Батя, батяе монэ ӧте...»Сыӵе секыт улон вакытаз сое нокин ӧз вала, кышноез но, тодмоосыз но ӧз юрттэ. Василий Яковлевич кулэм бере ар но ӝыны ортчыса, Сергей улонысь кошкиз. Сергей Семёнович Марков, 14 ар ӵоже ужаса, Удмурт театрын яркыт пытьы кельтӥз. Сое тодӥсьёс гажало сцена вылысен зэмлыкез возьматыны быгатэмез понна, угось улонын но со котьку зэмлыкъя улӥз.А. Евсеевалэн «Из сокровищницы души» книгаысьтыз. Наталия Карпушина | Улон-вылон |
Виталий Пронин Удмуртиысь Мугорез кыдатон культурая, спортъя но егитъёсын ужан политикая министерствоын сӥлы каризы арлыдоослэн спартакиадаязы но семьяослэн ӵошатсконазы пыриськемъёсты. Россиысь арлыдоослэн спартакиадаязы пыриськем удмурт спортсменъёс Ю. Рудина, В. Ефремов, Н. Бочкарева.Тула городын ортчиз Россиысь арлыдо спортсменъёслэн 3-тӥ спартакиадазы. Удмуртиысь 8 мурт отчы пыриськиз. Командалэн капитанэз - Воткаысь Валерий Анциферов - 3-тӥ арзэ спартакиадае ветлӥз. Туэ гинэ медаль дорозь сузьтӥськыны быгатӥз. Азьвыл аръёсы 8-тӥ но 6-тӥ интыос басьтэм. Уг ваты, ӝӧк выл теннисэн шудон лотерея выллем: кыӵе эш вылэ шедёд. Нырысь шудонын ик келяд ке, 3-тӥ интылэсь вылӥе ӝутскыны уз кылды, нош спортсменъёс пӧлын ӝыныезлэсь тросэз спортъя мастеръёс луо. Асьме капитанмы ӧз куалекты, вань тушмонъёссэ бӧрсьысь бӧрсьы вормыса, 1-тӥ инты басьтӥз. Зарни медалезлы туннэ но уг оскы на кадь.- Вормонлэн ӝыныез удалтонлык бордысь потэ, - вера Италмас каргуртын улӥсь Надежда Бочкарева. - Ӵошатсконэ вуэммы бере милемлы шуизы, Ижын поттэм винтовкаосын, пе, ыбылӥськоды. Пус чӧлтон ортчем бере вормон сярысь малпанъёс кыдёке тӧлӟизы: ми ыбылӥськомы берпуметӥ. Ӝӧк вылэ тырем пыӵалъёсын вань спортсменъёс ыбылӥсько: кин ке уськытэ, кин ке прицелзэ ас сяменыз тупатэ. Черодмы вуытозь, со винтовкаосын мишенез гинэ ӧвӧл, бадӟым шаръёсты но ӧй йӧттысалыд ни, дыр.Ярысь Юлия Рудина егит дыръяз но, та вакытэ но Россиысь пӧртэм ӵошатсконъёсы пыриськылэ, нош таӵе дырекъямез ноку вылымтэ на.- Одӥг ласянь, мыным удалтӥз: капчи атлетикая ӵошатсконъёс спартакиадалэн берпуметӥ нуналаз ортчизы, бызьылӥ но берпуметӥ забегъёсын, - шуэ Юлия Николаевна. - Нырысетӥ забегысь нылкышноос 900 метрез 3 минут 12 секунд куспын ортчизы. «Трос!» шуэмме артэ сылӥсь судьяос кылӥзы но шорам паймыса учкизы. Стартэ потӥ но, стадионэ люкаськем калык, оло, ваньмыз мон понна висиз. Соос азьын возьыт вал каллен бызьыны. Сюресме 2 минут 53,56 секунд куспын ортчи ке но, медаль басьтытозям, ӧй оскы вормонэлы.Угось дырекъяны мугез вал. Кыкетӥ интые потэм спортсмен 0,24 секундлы гинэ кылиз. Шаерамы ортчылӥсь Гурт шудонъёсын Юлия Рудина ялан вормонъёс басьтылэ ке но, арлыдоослэн спартакиадаязы сямен, вань кужымзэ сётыса, нырысьсэ бызи, пе. 1-тӥ инты басьтӥсьёс понна шаерлэсь гимнзэ шудо. Пуш, пе, шумпотонэн тыриз, улонам таӵеез ӧй вал на.Арлыдо спортсменъёслэн 3-тӥ спартакиадаязы Удмуртиысь команда 66 улос пӧлысь 8-тӥ инты басьтӥз. Кызьы вераз командалэн кураторез Татьяна Пензина, вормисьёс пӧлы шедён понна одӥг призовой инты тырмымтэ, угось 4 командалэн 115 баллэз люкаськиз. Валентина ЕМЕЛЬЯНОВА Теги: даноадямиос | Спорт |
Виталий Пронин Ижын ортчись Пельнянь нуналъёсты, пельнянь кутыса, мытӥзы Удмуртилэн Тӧроез Александр Бречалов, национальной политикая министр Лариса Буранова но Брангурт песянайёс: Галина Конева но Алевтина Бегешева. Пельнянь нуналъёсты мытӥзы Г. Конева, Л. Буранова, А. Бречалов.- Пӧртэм калыкъёслэн сиёнъёссылы сӥзем фестивальёс али тросэтӥ ортчыло, но асьмелэн кадь ӟеч - нокытын но уг, - шуиз Александр Бречалов. - Пельнянь нуналъёс сярысь быдэс Россия тодэ ни, Москваысь тодмоосы кемалась жингыръяло, куное куриськыса. Асьмелэн туж тунсыко сиён-юонъёсмы, соосты калыке паськытгес вӧлмытоно.- Соглаш-а тӥ, пельнянь - удмурт сиён шуыса? Уд малпаське-а солы патент басьтыны? - юазы журналистъёс.- Та пумысен трос споръяськонъёс мыно, кин ке шуэ, Китайын кылдэмын, кин ке - мукет улосъёсын, но со понна кайгырыны кулэ ӧвӧл, дыр. Кулэгес, куке со котыр асьмеос калыкез люканы быгатӥськом, солэсь бренд пӧрмытӥськом. Туж шунытэн тодам вайылӥсько Выль ар азьын быдэс семьяен пельнянь кутылэммес, та уже котьку пичиез но, бадӟымез но пыриське. Со туж огазея семьяез.Со выллем ик тодэ ваёнъёсыз Лариса Бурановалэн:.- Пельнянь кутон сямен ми мӧйыослэсь, анай-атаймылэсь улыны дышетским, шуыны луоз, угось ӝӧк сьӧрын олома сярысь но верасько, ваньмыз со тодэ кыле.Нош Брангуртысь Галина Конева тодэ на, кызьы соос колысэн пельнянь сиылӥзы, со но праздник кадь потэ вал, шуэ. Туалаезгес песянай Алевтина Бегешева семьяеныз пельнянь сие... тэльын! Соослэн сыӵе сямзы: нылпиосынызы ӵош нискыланы мыно но жадемзы бере отын, лымыез быректыса, сьӧразы ваем пельняньзэс пӧзьто. Дорын но, ресторанын но сыӵе ческыт уг луы, шуэ.Нялтас вераса, маин висъяське мукетъёслэсь удмурт пельнянь?Шеф-повар Светлана Морозова валэктӥз: удмуртъёс пельнянь куто вал толалтэ пудо вандэм бере, пушкесаз тырылӥзы 3 пӧртэм сӥль: кунянлэсь, парсьлэсь но такалэсь. Трос сугон понылӥзы. Кутылӥзы сое ӟег пызьлэсь, пель тусо, ваче чепыльтытэк (питресъёсыз - ӟуч пельнянь). Дуръёссэ пасё кельтылӥзы, лым мед пыроз шуыса, соку пельнянь уката зумыт пӧрмылӥз.Пельнянь нуналъёс кыстӥськозы 10-тӥ тулыспалозь. Та вакыт ӵоже, кӧттыро сиськем сяна, луоз тунсыко мастер-классъёсы пыриськыны, пельнянь кутонын ӵошатскыны, йырвизез сынаны.Ольга Зорина Туспуктэм: udmurt.ru | Улон-вылон |
Виталий Пронин Юбилейлы сӥзем сӥё-дано ужрад ортчиз Ижын, Эшъяськон юртын. Историяя, кылъя но литературая Удмурт институтлы туэ 85 ар тырмиз. Та юбилейлы сӥзем сӥё-дано ужрад ортчиз Ижын, Эшъяськон юртын. 30-лэсь трос тодосчи пусъемын вал пӧртэм тау каронъёсын, данъян грамотаосын. Институтын ужась тодосчиосты ӟечкыланы вуылӥзы республикамылэн Тӧроез Александр Соловьев, Правительстволэн Тӧроез Виктор Савельев, Ижкарлэн йырыз Юрий Тюрин, Кун Кенешысь Наукая, дышетонъя, культурая но егитъёсын ужан политикая комиссилэн кивалтӥсезлэн воштӥсез Ольга Черкасова но мукетъёс. - Институтын котьку тыршизы Удмуртилэн, калыкмылэн зэмос данъяськымон адямиосыз, - пусйиз Удмуртилэн Тӧроез. - Нош ачиз институт наука удыслы кадръёс будэтонъя зэмос кебитлы пӧрмиз. Тӥляд сюлмаськеменыды асьме ошмесо шаермы аслэсьтыз аспӧртэмлыксэ, культуразэ, удмурт сям-йылолъёсты ӧз ышты. Со инъет вылын асьмеос будэтӥськом нылпиосмес. Сӥё-дано ужрадын 30-лэсь трос тодосчи нимысьтыз пусъемын вал.- Та залэ люкаськизы шаерысьтымы наука удысысь тужгес яркыт адямиос, ӝыныез пала - наукая докторъёс, - данъяськон мылкыдзэ усьтӥз Правительстволэн Тӧроез но. - Ми кивалтэтын кенешим: тау карыса но азьланезлы азинлык сӥзьыса, институтлы выль автомобиль кузьмаськом! Тодосчиос та иворлы туж шумпотӥзы. Табере экспедициосы потаны капчигес луоз. Сӥё-дано ужрадын 30-лэсь трос тодосчи нимысьтыз пусъемын вал. Кылсярысь, Удмурт Республикалэн Данъян грамотаез сётэмын философия наукаосъя докторлы Людмила Карповалы, тодмо этномузыковед Ирина Нуриева пусъемын «Удмурт Республикаысь наука удысысь дано ужась» нимын. Удмурт Республикая валтӥсь федерал инспекторлэн Тау каронэз сётэмын история наукаосъя докторъёслы Маргарита Ивановалы, Надежда Шутовалы но Кузьма Куликовлы. Кузьма Ивановичлы тау каронэз сётыку, тодосчиос интыысьтызы султӥзы. Угось Кузьма Куликовлэн ас вакытаз номырин мертантэм лулкужымез, котькыӵе секыт ужез бералтыны мылкыдыз ке ӧй луысал, туннэ асьмелэн элькунамы таӵе институт но ӧй ужасал. Озьыен, ӧй луысалзы яркыт тодосчиос, визьмо книгаос, тунсыко экспедициос, удмурт калыклэн историысьтыз усьтонъёс. Тау карон.Эшъяськон юртын радъмын вал институтын пӧртэм аръёсы потэм тужгес усто книгаосын, монографиосын адӟытон. Елена Панфилова Теги: дышетон наука | Улон-вылон |
Виталий Пронин Ӵуказе, 5-тӥ куартолэзе, Ижысь куд-ог шор ульчаос пытсамын луозы. Татын дасясько Вормонлы сӥзем ужрадъёслы, соин ик машинаослы мукет сюрес утчано луоз. 15.00 - 18.00 часъёсы ворсаськозы Пушкинской урам Советской но Киров урамъёс вискын, Наговицынлэн но Лихвинцевлэн ульчаоссы Пушкинской ульча но Коммунаръёслэн урамзы вискын, Красногеройской ульча Пушкинской но Красноармейской ульчаос вискын.УД | Улон-вылон |
Виталий Пронин Шаерамы уго ваньмаз сюрес вамен выжон интыосын но светофор пуктэмын ӧвӧл.Берло дыре Россиын арлы быдэ дасо сюрсъёсын адямиос сюрес вылын шуккиськыса куло. 40 процентэз - пыдын ветлӥсьёс.Мар кароно, сюресъёс кайгу медаз вае шуыса? Та юанлы валэктон утчазы Ижын котырес ӝӧк сьӧрын Удмуртиын Москвалэн нуналъёсыз дыръя. Соку шараяськиз: Москваын дунэн парковкаос понна бичам ваньмыз коньдон мынэ сюрес фондэ. Та юрттэ сюрес вамен выжон интыосты ӝог тупатыны. Со сяна, машинаослэсь ӝоглыксэс кулэстытон понна уг лэсьтыло ни нимысьтыз «вырйылъёс». Котькуд участоклы дасяло проект. Одно санэ басьто, макем ӵем татын адямиос ветло, макем трос машинаос ворттыло. Озьы луонлык кылдэ юзырес учыръёсты кулэстыны.Шаерысьтымы транспортъя но сюрес хозяйствоя министрлэн воштӥсез Владимир Афонькин пусйиз: Москвае таӵе ужан амалэнызы ӟечгес тодматскыны вуылоно, сюрес лэсьтыны дышетсконо. Шаерамы уго ваньмаз сюрес вамен выжон интыосын но светофор пуктэмын ӧвӧл. Кытын но отын ог-огзылы ог 200 метр кемын выжон интыос лэсьтэмын, соос машинаослы люкето. Мултэс переходъёсты кулэстыны чакламын. Соос кылёзы на школаос, нылпи садъёс но мукет соцобъектъёс дорын.Наталья Васнецова Туспуктӥз А. Горбунов | Иворъёс |
Виталий Пронин Шаерамы коррупциен герӟаськем 195 уголовной уж ӝутэмын Коррупция - туала вакытлэн висёнэз. Россиысь Следствиея комитет ивортэ: лушкаськись кивалтӥсьёсын сэрен котькуд ар кунмылэн кисыез 40 миллиард манетлы буша. Кыӵе югдур шаерамы? Та сярысь вераськиськомы Удмуртиысь Следствиея управлениысь процессуальной контролья валтӥсь инспекторен Александр Боровенкоен. - Александр Алексеевич, берло дыре, пе, законъёсты ӵемгес тӥяло Уголовной кодексысь 3 статьяя: алдаськыса мурт ваньбурез талан, бюджет коньдонэз тус-тас карон но полномочиосты кырсь ужъёсы кутон. - Зэм, та статьяосъя ужъёсты трос бугыръяськомы. Туэ коррупциен герӟаськем 195 уголовной уж ӝутӥмы. Озьы сэрттэмын-пертчемын 79 йыруж. Но та лыдпусъёс бадӟымесь ӧвӧл. Кылем арын, кылсярысь, 215 уж вал. Россиын таӵе йыружъёс туэ 7,6 процентлы ӧжытгес пусъемын. Малы синӥзы лыдпусъёс?Нырысь ик: алигес Уголовной кодексэ воштонъёс пыртӥзы. «Злоупотребление полномочиями» но «Превышение полномочий» статьяосты огазеязы. Та сяна, кылдытӥзы выльзэ - «Мелкое взяточничество». Таиз статья коррупциен герӟаськемын ӧвӧл ини.Кыкетӥез: азьвыл аръёсы коррупциен нюръяськылӥмы ми гинэ - Следствиея управление. Али законэз тӥясьёсты кырмылӥськомы ӵош: полиция, Прокуратура, ФСБ. Соин ик ӝынызэ лыдпусъёсмес басьто та структураос.- Но иворъёсты кылзыса, чылкак мукет югдур син азе пуксе. 2 миллион доллар кузьым басьтэмез понна кырмемын Россиысь экономикаез азинтонъя министр А. Улюкаев, элькун Правительстволэн тӧроезлэн воштӥсез А. Кузнецов ужезлэсь мозмытэмын доходъёссэ ватэмез понна...- Лушкаськись кивалтӥсьёсты, тодмо адямиосты чагыр экран пыр ӵем адӟытъяло. Но та учыръёс огъя югдурез уг возьмато. Чакламы ини: макем бадӟым кивалтӥсь, сокем милемлы тросгес ужано луэ солэсь законэз тӥян учыръёссэ шараян вылысь. Сыӵе кивалтӥсез ӵем дыръя 1 гинэ ӧвӧл, 3-4 адвокат уте. Соос следствиез сурало-пожало. Нырысь 1 алиби дасяло. Сое эскериськомы, тырмымтэоссэ шараяськомы гинэ - нош мукет алиби малпало ини. Котькудзэ рос-прос эскерыны дыр кулэ. Ӵапак та муген уголовной ужъёс толэзьёсын кыстӥсько. Но котьма ке но мурт ваньбурез капыръясьёсты кырмиськомы. Юрттэ пӧртэм структураосын валче тыршеммы.- Ужады маиз тужгес секытэн сётӥське?- Кылсярысь, уно кужыммес но дырмес быдтэ кузьым басьтонэз шараян. Оперативной ужъёсын кема гинэ выриськомы. Куддыр милемлы калык юрттӥське – кузьмаськон срысь ивортэ. Но таӵе сэзь адямиос шаерамы чиньыен лыдъямон. Берло 5 ар куспын та йыружъёс шуак будӥзы. Туннэлы 95 люкаськемын.Бюджет уксёез тус-тас карон учыръёсты но шараяны секыт. Кивалтӥсьлэн лушкем ужъёсыз сярысь уд ик тодылы. Бумагаосыз пӧлын эскеронъёс радъям бӧрсьы гинэ соосты синйылтод. Нош куддыр озьы ик шарае поттытэк но кылёд. Угось тросэз кивалтӥсьёс ужасьёссэс шып улыны косо. Кышкато: лушкаськон сярысь вералод - улляло.Котькуд учырез уголовной уж ӝутон азьын юн чакласькомы: йыруж сярысь ӝот-ӝот тодмо-а. Угось куддыр озьы луэ: оперативной ужъёс лэсьтэмын шаплы, нош доказательствоос рос-прос люкамын ӧвӧл.- Доказательствоос тырмыт ӧвӧл ке, алдаськемез шараясь тӥрлыкты - полиграфты - уг юртты шат?- Туннэлы коррупциен герӟаськем йыружъёсты огзэ но полиграфен ӧм на сэрттылэ-пертчылэ. Та ужез лэсьтон понна адями соглаш кариськемзэ вераны кулэ. Нош кыӵе кивалтӥсь ас мылкыд каремезъя потоз та эскерон пыр? Соин ик пӧртэм документъёсын бугыръяськиськомы. Экспертъёслэсь визь-кенешсэс юаськомы. Экономикаысь преступлениосты валан понна Москвае яке Нижний Новгородэ юромо дышетскыны ветлӥськомы.- Кыӵе удысъёсын коррупция ӵемгес пумиськылэ?- Жаляса верано, коррупция вань удысъёсы выжызэ лэзиз ни. Ми котькуд ӧрез сак эскериськомы. Но бадӟымгес саклык висъяськомы ЖКХ-лы, сюрес лэсьтонлы, кун программаосты быдэсъянлы, бюджет коньдонэз кутонлы, кун закупкаослы, музъемъёсты шонер люкылонлы. Та удысъёсын бадӟым коньдон берга. Соин лушкаськонъёс но ӵемгес пумиськыло.Берло дыре шаерамы музъемен герӟаськем пӧяськонъёс будо. Ваньмыз соос огвыллемесь. Шуом, Ижлэсь кыдёкын улӥсь егит семья малпа городлы матэгес кариськыны. Администрацие вазиське, музъем кесэг висъяны курыса. Кивалтӥсь юрттыны соглаш луэ. Но та понна егит семьялэсь кузьым куре.Яке гурт удысысь ужбергатӥсь малпа пудо вордыны, ю тысь кизьыны. Вазиське муниципал кылдытэтлэн йырызлы, музъем висъяны курыса. Таиз юрттэ, но собере кузьым сюлворе. Кылсярысь, таӵе йыружъёс лэсьтӥзы Сарапул ёросысь Нечкино муниципал кылдытэтлэн йырыз Виталий Власов, Пичи Пурга ёрос муниципал кылдытэтлэн йырыз Александр Ерохин, Можга ёросысь Горняк муниципал кылдытэтлэн йырыз Константин Аркадьев. Ерохин пытсэт сьӧры 8 арлы но 6 толэзьлы пуктэмын, солы 300 миллион манет тыриськон тупатэмын. Аркадьевез суд 7 арлы но 4 толэзьлы кечат-вамат укно сьӧры келяз. Власовлы сётэмын 8 ар условной амалэн, пичи нылпиосыз вань угось.Кырсь ужъёс лэсьтӥзы Гурт удысъя но сиён-юонъя министерствоын ужасьёс Галина Глазунова но Валерий Золотарёв. Глазунова одӥг фермерлы грант басьтыны юрттоно кариськем. Та понна солэсь 140 сюрс манетсэ курем. Кузьымез басьтыкуз, кивалтӥсь кырмемын вал.Золотарёв Алнаш, Дэри, Дэбес, Глаз но мукет ёросъёсысь фермер огазеяськонъёслэн кивалтӥсьёссылэсь уксё курем. Та коньдонэн со чакла вылэм Россиысь Гурт удысъя министерствоысь куд-ог кивалтӥсьёслы кузьымъёс басьтыны, соос кун бюджетысь удмурт фермеръёслы тросгес уксё мед висъялозы шуыса. Ярам, та лушкем ужъёсты ми дыраз шарае потыны быгатӥмы. Глазуновалы 140 сюрс манет тыриськон тупатэмын, Золотарёвлы - 120 сюрс манет.Маиз милемыз паймытэ? Та учыръёс быдэс шаерамы вӧлмизы. Кивалтӥсьёслы визь мед пыроз вылэм. Но... Куд-огез, шӧдске, номырлэсь уг кышка - али нош та выллем ужъёс борды басьтӥськимы.Ольга Корепанова | Улон-вылон |
Виталий Пронин Кылмес сётиськом: азьланьын но ӟеч дышетскыны. 11 сюрс 500 манетлы сертификатъёсты люкылӥз парламентлэн Тӧроез Владимир Невоструев. Таӵе премиосын егитъёсты шумпотто ни 3-тӥ арзэ.- Кылмес сётиськом: азьланьын но ӟеч дышетскыны, элькунмылэн улоназ мыло-кыдо пыриськыны тыршом, кунмес кужмогес, йӧногес кариськыны турттом, - вань студентъёслэн нимынызы вераз Егитъёслэн парламентсылэн ёзчиез Владислав Полетаев Теги: Дарт Егитъёс | Улон-вылон |
Виталий Пронин 3-тӥ-10-тӥ куарусёнэ Ӟуч театрын Егит режиссёръёслэн творческой лабораторизы ужалоз. Театр та проектэз улонэ пыӵатон понна Россиысь Лулчеберетъя министерстволэсь но Удмуртиысь Лулчеберетъя, печатья но иворъёсъя министерстволэсь грант басьтӥз. Проект бордын ужало Санкт-Петербургысь но Мускоысь вылӥ театральной дышетсконниосысь диплом уж дасясь студентъёс - Александр Никаноров, Анфиса Иванова, Олег Молитвин, Дмитрий Удовиченко, Екатерина Ковалёва, Юлия Беляева. Озьы ик соосын ӵош лыктӥзы егит театральной критикъёс но. 8 нунал куспын егит режиссёръёс Ӟуч театрысь артистъёсын пуктозы вакчиесь эскиз-спектакльёсты. Быръем пьесаысь тужгес но лэчыт интыоссэ соос 30-40 минут ӵоже сцена вылын возьматозы. Радъясьёс малпазы творческой лабораторилэн ужаз одно ик учкисез но пыртыны. Нырысетӥ этапын артистъёс быдэс пьесаез шара лыдӟо, собере учкисьёсын пьеса сярысь верасько. 10-тӥ куарусёнэ театрын 15 часын ваньзэ 7 эскиз-спектаклез пуктозы, нош кыкзэ тужгес кужмозэ Ӟуч театрын выль сезонын возьматозы. 3-тӥ куарусёнэ пресс-конференциын лулчеберетъя, печатья но иворъёсъя министрлэн воштӥсез В. Дерюшева егитъёслы, дышем сямъёслэсь куштӥськыса, тунсыко ужъёс кылдытыны сӥзиз. Егитъёс оскытӥзы, татын, Ижын, соослы асьсэ малпанъёссэс быдэстыны луонлык сётэмын бере, одно ик маке выльзэ возьматозы шуыса. Котькудӥз мылкыд карись, нырысь театре жингыртыса яке электрон почта пыр вераськыса, пьеса лыдӟонэ лыктыны быгатэ. Та лабораториын учкисьлэн кулэлыкез туж бадӟым. Солэн но режиссёрлэн диалогзы пыр пьесалэн выль пуштросэз усьтӥське, шудӥсьёслы рользэс валан понна туж бадӟым юрттэт луэ. Лабораторилэн нырысетӥ ужан нуналаз Санкт-Петербургысь вуоно режиссёр Анфиса Иванова но Ӟуч театрысь егит артистъёс лыдӟизы Юрий Клавдиевлэсь «Заполярная правда» пьесазэ. Со ВИЧ-инфекциен висисьёслэн улонзы сярысь маде. Шуге-леке сюрыса, адямилэн синмыз усьтӥське, улонэз дунъяны но яратыны кутске. Сыӵе пуштросэн сюжетэз усьтон понна быгатоз меда режиссёр выль амал шедьтыны? Пьесаез кылзыны лыктэм калык, та пумысен шугъяськыса, дораз кошкиз. Улонэ пыӵазы-а режиссёрлэн малпанъёсыз, тодмо луоз 10-тӥ куарусёнэ. Теги: Егитъёс Иж театр | Лулчеберет |
Виталий Пронин Ӵапак та нуналъёсы 10 ар тырмиз Наркотикъёсты но шузимытӥсь суретъёсты вӧлмытонэз алонъя кун служба кылдытэм дырысен. Та дыр куспын умой адӟиськиз: туала улон-вылонын солэн кулэлыкез бадӟым.Кызьы вераз Госнаркоконтрольлэн Удмурт ёзэныз кивалтӥсь Сергей Лукин, шаерамы югдур огсыр возиське. Но юскиськыны маза ӧвӧл. Одӥгъёссэ наркобаронъёсты ӝегато ке, соос интые пото мукетъёсыз. Одӥгъёссэ шузимытӥсь суретъёсты вӧлмытыны секытгес луэ ке, кылдо мукетъёсыз. Угось мурт синкыли вылын узырмыны турттӥсьёс котьку но котькытын вал.- Туала вакытэ, шуом, героин шедьтыны шуггес ни, - пусйиз Сергей Трифонович. - Сое вистэм-вожтэм вутто вал Шундыӝужан палась кунъёсысь, уката но Афганистанысь. Со сюресъёсты троссэ пытсаны быгатӥм. Но героинэз туннэ вошто синтетикалэсь лэсьтэм шузимытӥсь суретъёс, мукет сямен соосты дизайнерской шуо на. Соосты дасяло дунтэм суретъёслэсь. Нош макем быдто тазалыкез! 30 аресъем егитъёс улонысь кошко сюлэм но сэр висёнъёсын сэрен. Шонергес вераса, наркотикъёсын кушласькемысьтызы. Угось туала шузимытӥсь суретъёс туж зол сэсто сюлэмез.Наркотикъёсты вӧл-мытон амалъёс но туала вакытэ выльдӥськемын. Но Наркоконтрольын ужасьёс озьы ик бере уг кылё - та ёзын ужало ас удыссэс ӟеч тодӥсь специалистъёс. Со сяна, кун нимысьтыз саклык висъяны ӧдъяз наркотикъёсты но шузимытӥсь суретъёсты алонлы. Россиын талы сӥзем нимысьтыз программа юнматэмын, 2020-тӥ арозь быдэстоно ужпумъёс чакламын.- Та вакытэ ужпум ӝутэмын: кызьы наркоманъёслы тыро-пыдо юрттэт сётоно но улонын асьсэды выльысь шедьтыны юрттоно, - азьланьтӥз веранзэ Сергей Лукин. - Реабилитацияя центръёс быдэс Россиын вань, Удмуртиын - 5, но соос ужало ас кужыменызы-мылкыдынызы гинэ. Кун ласянь юрттэт уг басьто. Матысь дыре югдур воштӥськыны кулэ: та центръёсы тӥрлык басьтэмын луоз, отчы специалистъёсты кыскыны кулэ. Выльдӥськозы йӧнатон программаос но - али соос бордын ужало пӧртэм институтъёс.Наркотикъёсты вӧл-мытӥсьёсты табере пытсэт сьӧры пыраклы келяны луэ. Наркоманъёсты но кыл кутытон сярысь дэмланъёс вань ни. Угось таос озьы ик калыклы кышкытлык кылдыто. Но таосыз бырйыны быгатозы: яке соос пытсэт сьӧры вамыштозы, яке эмъяськыны соглаш кариськозы.Азьлане малпанъёс-осконъёс вань. Но наркополицейскойёслэн туж потэ: калык но дӥсьтысагес мед басьтӥськоз та черен нюръяськон борды. Жаляса верано, тросэз малпало: наркотикъёс - муртъёслэн сюлмаськонзы, ми борды соос уз йӧтылэ. Но улонын котьма луэ. Соин ик Госнаркоконтроль арлы быдэ кӧня ке пол ортчытъя «Иворты, кытын вуз каро кулонэн!» ужрад.Ялэмын со та нуналъёсы но. (3412) 44-75-88, (3412) 44-77-33 телефон номеръёсъя тӥ ивортыны быгатӥськоды шузимытӥсь суретъёсты вӧлмытон учыръёс сярысь. Сергей Лукин верамъя, кылем арын жингыръясьёслы луыса 17 уголовной уж ӝутэмын.Нош 25-тӥ но 28-тӥ мартэ Наркотикъёсты но шузимытӥсь суретъёсты вӧлмытонэн нюръяськонъя кун управлениысь специалистъёс калыкен пумиськон ортчытозы. Нырысь нуналаз - Ижысь Удмурт урамысь 245 номеро юртысь «Подросток» центрын, кыкетӥяз - Ижысь ик Карл Маркс урамысь 274 номеро юртын, Россилэн Президентэзлэн Приволжск федерал округъя оскем муртэзлэн приёмнояз. Вазиськыны луоз 15.00 часысен 17.00 часозь.Элина Кумачёва Теги: наркотик Наркотикъёсыннюръяськон | Югдурез утён |
Виталий Пронин Кылем арын 1-тӥ январьлы Быдӟым тыложе пыриськемъёс 1 сюрс 21 кузя вал на ке, туннэ нуналлы кылемын 770-эз.Кылем арын Кун Кенешысь депутатъёс мыло-кыдо пыриськизы «Гажан» ужрадэ. Со азинтэмын луоз туэ но.Кун Кенешлэн Тӧроезлэн воштӥсез Светлана Кривилёва верамъя, «Гажан» табере пӧрмиз быдэс проектлы. Берпуметӥ ветеранъёс кыльытозь, депутатъёс соосты эскерыса-чакласа возёзы. Араз 3-4 пол ке но доразы вуылыны тыршозы.- Ветеранъёсмылы ӵемысь дуно огшоры шуныт кылъёс гинэ но, - вераз Светлана Петровна. - Одӥгъёсызлы азбарзэс мычоно, мукетызлы ву пыртоно, пу пилёно...Коньдонэн юрттэт возьмасьёс пӧлазы ӧвӧл. Бен, тросэзлэсь тазалыксэс юнматоно. Озьы кылем арын 172 муртлы койкае инты висъямын, ог 230-эзлы дораз ик эмъюрттэт сётэмын.Жаляса верано, ветеранъёслэн радъёссы син куспын кулэсмо. Кылем арын 1-тӥ январьлы Быдӟым тыложе пыриськемъёс 1 сюрс 21 кузя вал на ке, туннэ нуналлы кылемын 770-эз. Пал кылем кышнооссы но ӧжытгес но ӧжытгес луо - ар талэсь азьло 6 сюрс 677 кузя вал на, али 4 сюрс 711 кылемын.Элина Кумачёва Туспуктӥз А. Горбунов Теги: ечуж | Иворъёс |
Виталий Пронин Кылем арын гурт предприятиос но фермеръёс 9,2 сюрс гектар аналтэм бусыосты выльысь гырыны-кизьыны ӧдъязы. Туэ ог 10 сюрс гектар пашмем бусыосты улӟытыны медо. Таӵеез кемалась ӧй вал ни. 20 ар ӵоже Удмуртиын 125 сюрс гектар музъем аналтэмын Туспуктӥз Максим ЕгоровШаерамы 1 миллион 900 сюрс гектар котыр гыроно-кизёно бусыос, но утялтӥське 923,3 сюрс гектарез гинэ. — Арлы быдэ кудӥз ке хозяйство я фермер бусыоссэ кулэстэ, — вера гурт удысъя но сиён-юонъя министр Ольга Абрамова. — 2000-тӥ арысен 125 сюрс гектар музъемъёс оборотысь озьы куштэмын. Со 3 Вавож ёрос быдӟа. Валамон мед луоз шуыса, пусъё на: шаерамы ю-няньлы висъям бусыос ог 450 сюрс гектар. Инвесторъёс музъемъёсмы шоры учкыло ик. Соос дасесь пудо вордыны, турын, нянь будэтыны. Но ужаны кутскон понна соослы ичизэ 5 сюрс гектар кулэ. Аналтэм бусыос трос ке но, туннэ одӥг ёросын но та быдӟа лудъёс кадастръя учётэ пуктэмын ӧвӧл. Сотэк участокез басьтон я арендае кутон сярысь нокыӵе документъёс лэсьтыны уг луы. Озьы инвесторъёслэн, гижысь-сюлмысь тыршемзы потыса но, киоссы думылэмын. Туэ шаерысьтымы гурт хозяйствоослэн ог 22 сюрс гектар музъемзы кадастръя учётэ басьтэмын луоз. Вуоно арын 33 сюрс гектарлэн границаосыз кылдозы. Но та уж но ӧй вырӟысал, дыр, Гурт удысъя но сиён-юонъя министерство межевание лэсьтыны субсидиос висъяны ӧй кутскысал ке. Гурт поселениослы та ужен выремзы понна быдтэм уксёзылэн 90 процентэз берыктӥське, нош гурт предприятиослы — 50 процентэз. Тросэзлэн гуртоослэн пайёссылы документъёс лэсьтэмын ӧвӧл. Со дыре ик куд-огез частникъёс я фермеръёс хозяйствоосы вазисько: мыным пае кулэ. Тужгес ӟеч бусы шорысь кӧня ке гектарез асьсэлы озьы басьто. Предприятиос талы люкетыны уг быгато. Но таин сэрен хозяйствоослэн бусызы кышъям палдурес шобрет кадь кыле — отын рос-прос ужамзы уг луы ни. Шаерамы утялтоно лудъёс так но сокем паськытэсь ӧвӧл: шоро-куспо быдӟалазы ог 80-90 гектар. Вань 47 гектар быдӟаез но. Экономика ласянь учконо ке, сыӵе пичи участокъёсты утялтонлэн пайдаез бадӟым уг луы. Угось отчы бадӟым туала техникаен уд пыры. Министр пусъемъя, ӟеч ужан понна бусы ичизэ 100 гектар луыны кулэ. — Россиысь шор улосъёсын аналтэм бусыос ӧвӧл ни, — шуэ Ольга Викторовна. — Адямиос музъемлэсь дунзэ валаны кутскизы. Шаерамы куд-ог ёросъёс но лудъёсты дунъяны ӧдъязы. Аналтэм бусыоссэс выльысь утялтыны мыло-кыдо ӧдъязы киясаос. Али Кияса ёросын оглом 24 сюрс гектар музъем кизиське. Та район шаерамы гыроно бусыослэн лыдзыя 17-тӥ инты басьтэ. Нош кӧня ке ар талэсь азьвыл гинэ списоклэн мышказ вал. Буш муоссы воксё ӧвӧл Алнаш ёросын — хозяйствоос но фермеръёс ӵошатскыса ужало. Ёрос миым 57 сюрс тонна ю тысь дасяз но элькунмыя 3-тӥ инты басьтӥз. Сыӵе ик чырмыт ужаны пӧрмытысалзы каракулиноос но. Татысь инвесторъёс, асьсэ ёросазы тырмыт музъем шедьтытэк, Кияса палась куштӥськем 2 фермаосты арендае кутыса, ӧдъяло курка будэтон фабрика усьтыны. Соос али пузысь немыч поттыны кутскизы ни. Талы туж шумпотэ Можга ёросысь курка вордон предприятие. Татчыозь уго Германиысь но Нидерландыысь соку гинэ ӵогиськем куркапиосты вуттоно луылӥз. Озьыен, асьмеос но немыч поттыны но будэтыны быгатӥськомы. Музъемлы документъёс лэсьтэмын луысалзы ке, фермеръёс но чырмытгес бергасалзы. Ольга Абрамова пусъемъя, гуртоос али котькыӵе уж борды басьтӥськыны дасесь — теплицаосын турын-куар будэтон бордысен кутскыса, бадӟым сад мерттонозь. Кылсярысь, али сад будэто, емышъёслэсь сок, консерваос лэсьто можгаос но вавожъёс гинэ. — Вузан инты шедьто ке, картошка будэтӥсьёс но узыр луо. Вотка, Можга ёросысь фермеръёс, кылсярысь, майбыр уло, — шуэ Ольга Абрамова. — Чакласа потӥ кызьы Китайын, Финляндиын, Нидерландыын, Даниын, Швейцариын гурт удыссэс азинто. Кылсярысь, Швейцария Удмуртия быдӟа гинэ. Отын гурт удысэн вырыны ик кулэ ӧй вал кадь. Ю тысь но бакча сиён будэтоно муоссы ог 200 сюрс гектар гинэ. Фермеръёс киын 50 гектарлэсь ичи музъемзы. Но та кун экспортлы чурыт сыръёс лэсьтонъя дуннеын 1-тӥ интыын сылэ. Отын йӧл но, Удмуртиын сярысь, уногес потто. Оскисько, ми но озьы быгатомы. Маке борды кутскыны мылкыд гинэ медло. Кылсярысь, али Арабские Эмираты но Израиль туж кулэясько гранулированной пудо сиёнлы. Соос пудо вордонзэс кужмысь азинто, нош сиён дасяны луонлыкъёссы сокем бадӟымесь ӧвӧл. Соос бадӟым дунын но ӟеч пудо сиён басьтыны дасесь. Нош асьмеос быгатыса будэтӥськом трос аръем турынъёсты. Малы эскеронтэмез? Елена Сараматова | Иворъёс |
Виталий Пронин Пож бус со - Сибирьысь ӝуам тэльёслэн бервылзы. Ижын но ёросъёсын улӥсьёс сюлэмзы шуген жингыръяло республикаысьтымы Нюлэс хозяйствоя министерствое но Россиысь МЧС-лэн Удмурт Республикая валтӥсь управленияз. МЧС-лэн пресс-службаез ивортэмъя, шаермылы кышкытлык ӧвӧл, пож бус со - Сибирьысь ӝуам тэльёслэн бервылзы. Антициклон кузёяськемен, тӧл со ӵынэз уно сюрс иськемъёсы улляз. Соин ик асьме дорын но инбам но, бус но пурысесь. Но калык медаз сюлмаськы: омырын тазалыклы кышкыт луись макеос люкаськемын ӧвӧл, пе. Галина Савина Туспуктӥз А. Горбунов | Улон-вылон |
Виталий Пронин Яратон пытсэт сьӧры но вуттыны быгатоз. Таӵе учыре кемдӥз Ижысь Ленин ёросын улӥсь 30 аресъем кышномурт. Со ӝыны ар ӵоже улэм мурт кунысь вуэм 27 аресъем воргоронэн - таизлэн Россиын улыны но ужаны лэзись документъёсыз вылымтэ.Югдурез утисьёс та учырез шараязы. Уголовной кодекслэн 322 номеро статьяезъя кышномурт вылэ уж ӝутэмын, со кыл кутытэмын луоз мурт кунысь муртлы Россиын законэз тӥяса улыны луонлык сётэмез понна. Кечат-вамат корт сьӧры со шедьыны быгатоз 5 арлы. Ӵош улоно эшез но ӝегатэмын. Суд пуктӥз сое вордскем куназ кужмысь келяны. Югдурез утисьёс калыклы вазисько: законэз тӥясьёсын огкылэ кариськем адями ассэ курадӟонэ вуттэ. Елена Тугашева Туспуктэм басьтэмын Politikuriideologiebi.wordpress.com | Югдурез утён |
Виталий Пронин Алнаш ёросысь Муважи (Усо) шор ёзо школа 50 ар тырмонэзлы сӥзем ужрад ортчытэ. Ӧтиськом 10-тӥ инвожое 10 часлы татын пӧртэм аръёсы ужам дышетӥсьёсты но школаез йылпумъямъёсты.Школаын ортче акция «Улӟытом улмо садмес». Вань мылкыд карисьёс быгато вайыны но мерттыны асьсэлэсь улмопузэс.Муважи школаын ужасьёс | Улон-вылон |
Виталий Пронин Алексей Шепталин Ортчем арын республикаысьтымы дышетонъя но наукая министр луиз Алексей Шепталин. Та интыяз Алексей Александрович одӥг газет-журналлы но интервью ӧз сётъя на. Туннэ со - милям куномы. Алексей Александрович Шепталин - история наукаосъя кандидат, доцент. Удмуртилэн гимнэзлэн ӟуч кылъёсызлэн авторез. Вордӥськиз Сарапул городын 1971-тӥ арын. Йылпумъяз УдГУ-ысь историкъёсты но юристъёсты дасянъя факультетъёсты. Ужаз Удмурт Республикаысь Нациосын ужанъя комитетын валтӥсь специалист луыса, Удмурт кун университетысь историяя факультетын кафедралэн кивалтӥсезлэн воштӥсез, Улосэз азинтон стратегияя институтлэн директорезлэн воштӥсез вал. Бӧрысь - Кун службая Урал академилэн Ижысь ёзэзлэн директорез, Россия Федерациысь Президент бордысь Калык хозяйствоя но кун службая академилэн Ижысь филиалэзлэн директорез, Калык фронтлэн Удмуртиысь штабезлэн сопредседателез, Удмуртиысь Общественной палаталэн кивалтӥсезлэн воштӥсез. 2016-тӥ арын 2-тћ декабрьысен - Удмуртиысь дышетонъя но наукая министр.Наукая 90-лэсь трос статьяослэн авторзы, «Феномен Удмуртии» проект бордын ужамъёс пӧлысь одӥгез. Удмуртиысь наука удысысь дано ужась, Удмурт Республикалэн Кун премиезлэн лауреатэз. - Алексей Александрович, удмурт лыдӟисьёс понна тӥ сокем тодмо уд луиське на. Соин ик ойдолэ нырысь выжыосты сярысь вераськом.- Зэм но, Удмуртиын Шепталин фамилиен кӧня ке гинэ адями улэ. Но ваньзы ик соос - ӵыжы-выжыос. Атае выжыезъя Тамбов областьысь Моршанск городысь. Соин ик, малпасько, мынам фин-угор, мордва виры вань. Нош Сарапулэ атае Япониен ожмаськонын вормем бере, фронтысь бертыса, кылем. Татысен ик соос анаеным тодматскиллям.Мон вордӥськи 1971-тӥ арын Сарапулысь Старцев гурезь нимаськись интыын, Кам шурлэн ярдуръёсыз дорысен ог 100 метр кемын. Оло, соин но пичи дырысьтым тужгес яркыт суредъёс та шурен герӟаськемын. Атае монэ сьӧраз чорыганы туж вазь басьяны кутскиз. Кӧня меда нуналъёс но уйёс ортчизы, Кам шурлэн ярдуръёсаз чорыгаса, тылскем дорын пукыса! Киям визнанэн мон пукылӥ пыжын, нош Кам шур кузя отчы-татчы ортчылӥзы пӧртэм плотъёс, баржаос, буксиръёс, теплоходъёс, катеръёс… Тӥни соку ик мынам нырысетӥ сайкыт, чагыр малпанэ кылдӥз: кыӵе ке корабльлэн яке катерлэн капитанэз луо. Пичи дыръяз капитан луэмез потэ вал.Вашкала Сарапул паймытъя аслаз архитектураеныз. Мылкыдме тужгес но бурдъялляз тылпу кысӥсьёслэн город шорысь ик каланчазы. Со сокем ӝужыт но бордаз кыскись! Мынам сыӵе потылӥз со каланча вылэ тубеме, со понна мон дась вал пожарник но луыны. Пиналъёслэн пожарной дружинаязы ветлӥ, но тылпу кысӥсь луыны кылдымтэ вылэм.Тӥни озьы, ву но тылпу вискын аслэсьтым сюресме утчаса, ортчиз мынам пичи дыры.- Бырйиды историклэсь сюрессэ. Дас арлэсь кема ужады Удмурт кун университетын, лекциос лыдӟиды пӧртэм темаосъя: этнология, этнография, этноконфликтология, оскон… Нош асьтэлы мар тужгес но матын вал?- УдГУ мынам улонам туж бадӟым инты басьтэ. Отчы мон лыктӥ 1988-тӥ арын, дышетскыны пыри историяя факультетэ. Нош кошки, 20 арлэсь трос ортчыса, 2009-тӥын, доцент, история наукаосъя кандидат луыса. Этнология но регионоведениея кафедралэн кивалтӥсезлэн воштӥсез вал ни.Мон бадӟым тау шуисько Владимир Владыкин тодосчилы. Та паймымон адями, дышетӥсь, тодмо профессор кивалтэм улсын ик мон азински. Владимир Владыкин - удмурт этнографъёслэсь школазэс кылдытӥсь. Нырысетӥ курсысен ик солэсь лекцизэ кылзэме бере мон валай, кыӵе сюресъя азьланяз мыно. Озьы, историяя факультетэз йылпумъяса, «этнография, этнология, антропология» удысъя аспирантурае вамыштӥ.Нялтас вераса, нырысетӥ дышетскемея мон - токарь. Сыӵе квалификация басьтӥ, Сарапулысь радиозаводын ужакум. Нош студент дыръям стройотрядын каменщиклэн ужезлы дыши. Туж потэ на вал сварщиклы дышетскеме, но дыры ӧз тырмы. Малпасько, воргорон котьма быгатыны кулэ. Йырыз гинэ ӧвӧл, киыз но мед ужалоз.- Ас вакытаз туж тодмо вал тӥляд «шепталинки» нимо пичи кылбуръёсты. Кызьы соосты дунъяськоды? Мар тӥ понна - поэзия? - «Шепталинки» нимам ньыль чуръем пичи кылбуръёслэсь бадӟым люкетсэс гожтӥ 15 ар талэсь азьло. Мар бордысен ваньмыз кутскиз? Тодмо удмурт тодосчиен, фольклористэн Татьяна Григорьевна Владыкинаен ӵош ӝыны арлэсь кема тыршимы Удмуртилэн гимнэзлы текст малпан бордын. Со вакытлы гимнлэн крезьгурез вал ни. Озьыен, со гуръя тупатскыса, кылбур чуръёс малпано вал. Татьяна Григорьевна удмурт кылбур гожтӥз, мон ӟучез бордын тырши. Кӧня ке толэзь ӵоже пуки, компьютерам мертчыса, кулэ луись малпан, кыл, рифма утчаса, сое крезьгуръя чакласа. Сокема курадӟеммы юнме ӧз луы, гожтэм чуръёсмы тужгес устоен лыдъямын, ми троссэ тодмо поэтъёсты азьпалтӥм. Милям чуръёсмы Удмуртилэн кункрезезлы пӧрмизы. Тунсыко: кункрезьлы кылбуре дась луэм бере мон шӧдтэк шорысь ачим но рифмаосын вераськыны кутски, кӧня ке минут куспын выль ньыль чуръёсы вордскылӥзы. Ӵемысь серемпыр гожтэм макеос. Мон соосты кылбуръёсын уг лыдъяськы. Жанрзыя соос - рифмае сузьем малпанъёс. Эшшо шуысал на: со малпанъёс ваньмыз понна ӧвӧл, куд-огез соосты уз но вала, дыр.Али со вакытъёсы кылдэм чуръёсы шоры лӧптылон шоры сямен учкисько ни. Выльёссэ уг ни гожъяськы. Солэсь кулэгес ужъёс вань. Берло «шепталинкаме» ог 8 ар талэсь азьло гожтӥ:Глупости, от альфы до омеги,Зря в веках высмеивал народ:Нынче лошадь позади телеги -Нестандартный, творческий подход! Семьяеныз.- Мынам тодэмея, тӥ котьку тунсыкъяськиды удмурт калыклэн историеныз, культураеныз. Наукая ужъёсады но удмурт калык движенилэсь азинскемзэ эскериды. Солэн ӵуказе нуналыз сярысь мар вераны быгатысалды? - Паймоно кадь, но пичи дыръям мон асме удмурт шуыса малпасько вал. Совето вакытъёсы пӧртэм выжы калыкъёс сярысь вераськонъёс сокем ӧй вал ук. Мон тодӥсько вал, мон удмурт, малы ке шуоно улӥсько Удмуртиын. Али но син азям, кызьы монэ Башкириысь ӵыжы-выжыосы серекъязы. Мон соку нырысетӥ классын дышетскисько вал ай. Родняосылы керӟегъяськыса ик валэктыны выри: мон удмурт, нош соос, Башкириын уло бере, башкиръёс. Соку гинэ мыным веразы, калыкъёс пӧртэм выжыысь луо шуыса, валэктӥзы, мар со национальность.Нош удмурт калыкен, солэн историеныз, культураеныз матэгес тодматски ни студент дыръям. Алнаш, Можга ёросъёсын строй-отрядъёсын ужай. Пӧлазы мон огнам удмурт ӧй вал. Но ӵош ужаса, мон удмурт кыллы но, культуралы но дыши. Бӧрысь Удмурт Республикаысь Правительство бордысь Нациосын ужанъя комитетын тыршыкум но, Удмурт кун университетысь этнология кафедраын ужакум но котырам ӵемысь удмуртъёс вал. Соин ик удмурт калык движение мыным тунсыко потэ. Со шоры палэнысен учкисько, адӟисько ӟеч палъёссэ но, тырмымтэоссэ но. Тросэз удмурт азьветлӥсьёс монэ университетын дышетӥзы: В. Владыкин, К. Пономарёв, Р. Яшина, А. Разин. Мукетъёсыныз монэ герӟалляз наукаен яке общественной ужен выреме: В. Тубылов, С. Смирнова, П. Вершинин, К. Куликов, А. Красильников, М. Шишкин, Л. Христолюбова, Ю. Семёнов, Ю. Перевощиков но мукетъёс.Удмурт поэтъёс, писательёс, суредасьёс, артистъёс пӧлын но тодмоосы трос. Огпол, 1995-тӥ арын, Удмурт театрысь одӥгез артист мыным шуиз: тон, пе, ӟуч ке но, ӟеч… Та кылъёс монэ малпаськонэ уськытӥзы. Туж шумпотӥсько: туннэ нуналлы Удмуртиын, 1990-тӥ аръёсы сямен, пӧртэм калыкъёс вискын ваче вуонъёс ӧвӧл. Республикаямы нациосын ужан политика умой-умой радъямын, пӧртэм калыкъёслэн асьсэ культуразэс азинтон луонлыкъёссы вань, вордӥсько визьмо, быгатӥсь азьветлӥсьёс. Мукет ласянь, сюлмаськытэ этнокультуралэн каллен азинскемез, визьмо удмурт егитъёслэн республикамылэн палэназ кошкемзы.- Асьтэос но Удмуртиысь общественной движение мыло-кыдо пыриськиськоды. Ужады Общественной палатаын, Калык фронтлэн республикаысьтымы штабезлэн сопредседателез вал. Куд-огез Калык фронтэз пыкылэ, со вылӥысен кылдытэмын шуыса, отысь куд-ог адямиос но, пе, калыклэсь кыдёкын луо. Та пумысен мар шуысалды? - ОНФ-лэн Удмуртиысь штабезлэн сопредседателез луыса 3 ар ужай. Малпасько, республикамылэн азинсконэзлы сӥзем ужпумъёсты эскерон ласянь ӧжыт ӧй лэсьты. Кылсярысь, ми учкимы, быдэсъясько-а Россиысь Президентлэн «май указъёсыз». Чакласа возим госзакупкаосъя югдурез, сюресъёсты лэсьтонэз но тупатъянэз, бюджет удысын ужасьёслы уждун будэтонэз, куашкан калэ вуэм юртъёсысь калыкез выль квартираосы выжтонэз, оптимизациез, сӧсыръёслэсь сюлмаськонъёссэс но трос мукет ужпумъёсты.Калык фронт сярысь пӧртэм вераськонъёс вань, дыр, но аслыз калыклы со зэмзэ но трос пайда вае. Мултэс дан поттытэк, пичи ужъёс пыр пумен-пумен интыысьтызы вырӟо бадӟым ужъёс. ОНФ-ез курлам интые, солэн радъёсаз пырыны тыршоно.Малпасько, Калык фронтэз пыкылӥсь адямиос пӧлын - солэн радъёсаз асьсэ сярысь гинэ малпаса пырамъёс, ОНФ-лэн нимыныз соос, оло, асьсэлы кыӵе ке пайда поттыны малпало вал. Кыкетӥез, та движенилы пумит верасько, вылды, Россилэн Президентэзлэн В. Путинлэн политикаезлы пумит луисьёс.Учке ай Калык фронтлэн республикаысьтымы штабез шоры - отын «бадӟым начальникъёс» ӧвӧл, отын интеллигенция, ужбергатӥсьёс, ветеранъёс но сӧсыръёс, пӧртэм выжы калыкъёс. Пӧлазы пыро удмурт калык движениысь азьветлӥсьёс но: В. Байметов, А. Серебренников, В. Хохряков. Нош штаблэн одӥгез сопредседателез - удмурт фермеръёслэн азьветлӥсьсы, Кун Кенешлэн депутатэз М. Лебедев. Кун Думаысь депутатъёсын А. Загребинэн но В. Бузиловеню- Тӥ бадӟым проектлэн - 9 томъем «Феномен Удмуртии» ужлэн - одӥгез авторез луиськоды. Кин яке мар кыскиз та борды?- Мон туж тау карисько та проектэз радъясьлы Светлана Смирновалы. Со ӧтиз монэ авторъёслэн огъя коллективазы. Трос тунсыко тодосчиосын ӵош тыршимы. Пӧлазы вал, кылсярысь, Россиысь тодмо этнолог, профессор М. Губогло.«Феномен Удмуртии» бордын тыршеме мынам улонам туж бадӟым инты басьтӥз. Наука удысын эскеронъёсы пумен-пумен асьме шаермы котыре биниськизы. Та книгаосы трос статьяосы пыризы. Республикаысьтымы пӧртэм калыкъёс сярысь ивортон но аналитика ужъёсы кема аръёс ӵоже Нациосын ужан политикая министерстволэн сайтаз улӥзы.- Кӧня ке толэзь ӵоже ни тӥ луиськоды дышетонъя но наукая министр. Макем витёнтэм луиз тӥ понна та уж?- Со зэмзэ ик шӧдтэк шорысь луиз. Удмуртилэн Тӧроез мыным оскемзэ вераз. Малпасько, со туннэ нунал сярысь гинэ ӧз малпаськы, кыдёке азьпала учкыны тыршиз. Соин ик мон бадӟым тау шуисько Александр Васильевич Соловьевлы оскемез но быгатонъёсме, тодон-валанме улонын пыӵатыны луонлык кылдытэмез понна.- Но табере наукаен вырыны дырды уз ни тырмы...- Бен, дыры уг ни кыльы. Но туж потэ доктор диссертациме йылпумъяме, удмурт калыклэн историезъя, этнографиезъя книгаос поттэме. Та книгаослы материал люкамын ни. Но валасько, али мон азьын мукетгес ужпумъёс сыло. Мукет ласянь, министрысь кошконо луиз ке, мон наукаен выро. Яратоно уже мынэсьтым нокытчы уз кошкы.- Дышетон удысын шуг-секытъёс ӧжыт ӧвӧл. Мар тужгес шугъяськытэ?- Уг тырмо школаос, нылпи садъёс. юртъёс чакласа воземез, дырыз дыръя тупатъямез кулэ каро, вошъяно липетъёсты, укноосты. Ёросъёсын нылпиосты школае нуллӥсь автобусъёс, учебникъёс уг тырмо, куд-ог предметъёсъя дышетӥсьёсты шедьтыны шугъяськоно.Со сяна, монэ сюлмаськытэ вузъёсты но ссузъёсты огазеян (оптимизация). Куддыръя со мултэс кадь потэ. Наука удысын тыршисьёслэн, дышетӥсьёслэн шоро-куспо арлыдзы будэ, озьыен, кадръёс пересьмо, егит специалистъёс уг тырмо. Но вань та сюлмаськонъёсты мон шугъяськонъёс ӧй шуысал, со ӵуказе нуналлы ужпумъёс. Кылсярысь, кемалась вераськонъёс мыно ни Можга но Глазов городъёсын удмурт гимназиос усьтон сярысь. Малпасько, та ужпумез быдэстыны кулэ ни. Вуоно арын удмурт кылэз дышетонъя классъёс усьтыны чакласьком Ижысь «Столичный» микрорайонын пуктэм выль школаын.- Нош огъя кун экзамен шоры кызьы учкиськоды?- Кык пӧртэм. Одӥг ласянь, улосъёсысь егитъёс тодон-валан басьтыны быгато Россилэн шоркаръёсаз, кунмылэн валтӥсь вузъёсаз. Мукет ласянь, тужгес кужмо, визьмо абитуриентъёсмы республикамылэн палэназ кошко, отчы выжыясько.- Ортчем ар пумын МГУ-лэн ректорез вузъёсты 4 аръем дышетонэ поттонэз янгышен лыдъяз. Тӥ та шоры кызьы учкиськоды? Оглом кызьы дунъяськоды Россиысь дышетон удысысь реформаез?- Котькуд реформа кулэ луэ, вужмемзэ, куашкан калэ вуэмзэ азинлыкоезлы, ӟечезлы воштоно ке. Жаль, но татчыозь мон ӧй адӟы на дышетон радлыкез куашкатонлэсь зэмос пайдазэ. Зэм, котькытысь шедьтыны луоз ӟечсэ но, уродзэ но. Но вузъёслэн 2 тубато дышетсконэ выжемазы уродэз тросгес кадь потэ. Нырысь ик, бакалавръёс лябесьгес луизы. Кыкетӥез, ми асьме киосынымы сыӵе радлык тупатӥм, куке егит специалистъёс капчиен пото кунгож сьӧры, нош отысь ӧжытэз берытске. Ярам ай, асьмелэн удмурт патриотизммы вань. Солы луыса егит специалистъёс гуртэ берытско, гурт хозяйствоосын, школаосын, больницаосын ужало. Удмуртъёс туж ярато музъемез, бурмемын вордӥськем интызы борды. Со сяна, удмуртъёс туж тыршисесь, малпам ужзэс кыштыр гинэ, нуналмысь быдэстыны вырозы. Соин ик, нокыӵе шугъяськонъёс шоры учкытэк, асьмелэн ваньмыз умой луоз!- Нош ӵыжы-выжыос-ты министр луэмды шоры кызьы учко?- Сюлмаськыса. Зэм, быгатонэ ласянь соослэн шугъяськонъёссы воксё ӧвӧл. Но табере семьялы дыры эшшо ӧжытгес кылиз. Министр луыса ужаны кутскеме бере дорам ӝыт 8 часлэсь вазь бертылэме ӧвӧл, шутэтскон нуналъёсы но ог 2-3 часлы ке но министерствое ветлӥсько, документъёсын ужасько.- Озьыен, пичи дыръяды сямен Кам шур дурын кема-кема чорыгаса пукыны дыр уг ни шедьы. Виссэ шедьтӥськоды ке, кызьы шутэтскиськоды?- Мугорез кыдатон понна арняяз 2 пол бассейнэ ветлыны тыршисько. 1 час ӵоже 3 километрез уяса ортчисько. Семьяосы но уяны туж ярато. Кузпалы, школаын дышетскись нылы, 3 аресъем пие озьы ик пыласькыны ветло. Пичи дырысеным туж яратӥсько на шахматэн шудыны. 1988-тӥ арын Сарапулысь школьникъёс пӧлын шахматэн шудонъя чемпион но вал.Зэм, Кам шур дуре сокем ӵем ветлыны уг ни кылды. Но Кам - мынам вирсэрам. Удмуртилэн гимназ таӵе кылъёсыз вань:Каму и Волгу питала векаРодников живая вода.В горе и славе с Россией всегдаТы, Удмуртия моя!Елена Миннигараева Туспуктэмъёсыз геройлэн Теги: даноадямиос кивалтэт | Улон-вылон |
Виталий Пронин 10-тӥ-15-тӥ гудырикошконэ Удмуртиын нырысьсэ ортчиз Йӧскалык спортъя но Олимпиадае пырисьтэм амалъёсъя Россиысь 6-тӥ фестиваль. Шаерамы люкаськылӥзы 42 улосысь 825 спортсменъёс. Удмуртилэсь данзэ утиз 165 спортсмен. Фото: udmurt.ruБадӟым ужрад усьтӥськиз Ижысь «Металлург» культурая дворецын. Отчы пыриськизы шаерысьтымы кивалтӥсьёс, дано спортсменкамы Галина Кулакова но кырӟась-верась коллективъёс. Ӵошатскон ортчиз «Спорт — норма жизни» федерал проект чотын. Удмуртилэн Правительствоезлэн Тӧроез Ярослав Семёнов ӵошатсконъёсты усьтон дыръя вань спортсменъёслы кужмо кариськыны сӥзиз. Шуиз: асьме фестивальын но адӟыны мед кылдоз Токиоын ортчем Олимпиадаын кадь яркыт вормонъёсты. — Пӧртэм выжы калыкъёслэн ӵошатсконъёссы спортэз азинтыны, калык кусыпъёсты юнматыны юртто, — шуиз Россиысь Спортъя министерствоысь специалист Игорь Павлюк. — Тросгес калык спортэн мед выроз: макем тазалыко луоз калык, сокем кужмогес луоз странамы. Спорт фестиваль арня пала кыстӥськиз. 16 амалъя ӵошатсконъёс ортчизы: армрестлинг, бильярд, шальыен шудон, гозы кыскан, самбо, сумо, спортивной ориентирование, воздушно-силовой атлетика, шар пальылон, пичи футбол, гиря ӝуткан, спорт эктон, тюрк калыклэн корэш нюръяськонэз, шашки, суй кужымез эскерон, бадӟым ӝӧк вылын хоккеен шудон. Тросэз ӵошатсконъёс Ижкарын ортчизы, куд-огез — мукет городъёсын но ёросъёсын. Кылсярысь, сумо — Воткаын, спортивной ориентирование — Якшур-Бӧдьяын, шальыен шудон — Сарапул ёросысь Сигаево черкогуртын. Удмуртиысь команда огъя зачётын 1-тӥ инты басьтӥз. 2-тӥ луиз Москваыськоманда, 3-тӥ — Дагестанысь. Асьмелэнъёс тужгес но устоесь вал шар пальылонын, шашкиен, пичи футболэн шудонын, гозы кысканын, гиря ӝутканын но армрестлингын. Удмуртиысь спортсменъёс 65 медаль утӥзы: 18 зарни, 27 азвесь, 20 бронза. Эграысь 20 аресъем Данил Ложкин армрестлингын зарни медаль утӥз. — Таӵе бадӟым фестивале нырысьсэ пыриськи, ӵошатсконъёс азьын кышканэ вал, но вожвылъяськыны кутски но, аслым осконэ будӥз. Эшшо но эшшо вормеме потӥз. Нуналлы быдэ мугор кыдатэме юрттӥз зарнияськыны, — шуэ Данил. Сарапулысь Тимур Каримовлы корэш нюръяськонын зарни утыны ӧзгес удалты. Ачиз янгышам: тушмонзэ тыбыр вылаз уськытэм, нош со понна, пе, корэшын ало. Озьы ке но Тимур шумпотэ 2-тӥ инты басьтэмезлы. Озьы ик та амалъя ӵошатсконын 2-тӥ инты басьтӥз на Удмуртиысь Руслан Набиев. 14-тӥ гудырикошконэ фестиваль йылпумъяськиз. Вормисьёсты ӟечкылаз Удмуртилэн Тӧроез Александр Бречалов. Со вераз: шаерамы бадӟым саклык висъяське спортлы, берло 4 ар куспын Удмуртиын кылдӥзы мугорез кыдатонъя 10 комплексъёс, 3 каток, 2 йӧ арена. Туэ ик Удмуртиын ортчыны кулэ на Россиысь студентъёслэн спорт фестивальзы но гурт удысъя вузъёсын дышетскисьёслэн спартакиадазы, уянъя Россилэн ӵошатсконэз. Юлия Турова | Спорт |
Виталий Пронин Та музей гуртъёслэн ортчем вакытсы сярысь ӧвӧл, со азьланез сярысь, шуиз В. Потанинлэн фондысьтыз Ирина Лапидус, Эгра ёросысь Сэп гуртысь музеез усьтыку. Со сӥземын Сэп муниципал кылдытэтысь 7 бырем гуртъёслы: Бисар, Ыжнюк, Пежвай Йыл, Лужан, Новая (Митроки но Троицкое), Улысь Луд, Палым. Бырем гуртъёсын карта.Музейлы - 3 миллион манетСэпе пырыку ик, син азе усе шуккем пул - «Бырем гуртъёслы сӥзем калык музей». Музей кивалтӥсьёсын кылдытэмын ӧвӧл (кызьы ми дышемын), лэсьтэмын калыкен. 2014-тӥ арын, Сэп котырысь бырем гуртъёс сярысь альбомъёсты адӟыса, культреггер Александр Юминов шуэм: «Та дась проект ук!» Лэсьтоно музей. Озьы та малпанлы уксё висъязы В. Потанинлэн фондэз но пичи городъёслы но гуртъёслы юрттӥськись «Перспектива» фонд, оглом - 3 миллион манет. Пыриськиз ёрос но. Озьы ик гуртоос шуныт кылъёсын тодазы ваё удмурт тодосчиез Галина Аркадьевна Никитинаез.- Та проект вормиз тужгес бадӟым номинациын - «Вошъяськись музей вошъяськись дуннеын». Татчы арлы быдэ 400 проект вуэ, ми 20-езлы гинэ коньдон висъяськом, - вера В. Потанинлэн фондысьтыз Ирина Лапидус. - Ми дурбасьтӥськом выль амалэн кылдытэм музейёслы, азьланяз соос мукет музейёсын ужасьёслы но тунсыко мед луозы. Нош Сэпысь музеен ӝутэм ужпум тросаз улосвылъёсын лэчыт луэ: арысь аре гуртъёслэн лыдзы кулэсме, адямиос гуртъёсысь кошко. Озьы адями ассэ гурт адямиен шӧдэмысь дугдэ. Та юртын интыяськемын музей.Та музейын пумиськизы городысь туала адямиослэн но огшоры гурт калыклэн улон шоры учконъёссы. Соос ог-огзылы пумит ӧвӧл - одӥг кыткетын. Самараысь вуоно дизайнеръёс - 2-тӥ курсын дышетскись студентъёс - суредазы, кызьы соос адӟо музейлэсь пушсэ. Суредъёс 8 пумо вал. Гуртоос соос пӧлысь огзэ бырйизы... италмасэнзэ. Музейлэн шораз ӝужыт пуконъёс италмаслэн бурдъёсыз сямен пуктылэмын, сыӵе аспӧртэм сяська пумита куноосты. Солэн пушказ пырыса, кылсярысь, луэ лыдӟиськыса пукыны, уго музейлэн оглюкетэз - со библиотека. Кызьы шуэ Александр Юминов, та Европаысь асэстэм тренд.- Мар милемын каризы гуртоос?! Та музей бордын ужакумы, ми ог-огмылэсь дышетским. Соос ӧз кышкалэ милям туала малпанъёсмылэсь, нош ми лыдэ басьтӥм соослэсь куронъёссэс, - вера Самараысь дизайнер Елена Шлиенкова.- Та мынам нырысетӥ проектэ. Али кутылӥсько ӝӧкъёсты, кудъёссэ мон суредай, но мылкыды пачыла, - вера вуоно дизайнер Алина Шишканова. - Удмуртиен мон азьвыл тодмо ӧй вал, соин ик, эскизъёсты лэсьтыкум, трос бугыръяськоно луиз. Озьы тодматски удмурт калыклэн узыр мифологиеныз, Удмуртилэн культураеныз. Нош инкуазь татын кыӵе чебер вылэм. Ваньмыз та мылкыд сётэ. Музейлэн шораз ӝужыт пуконъёс италмаслэн бурдъёсыз сямен пуктылэмын, сыӵе аспӧртэм сяська пумита куноосты.Зэм, музей туала пӧрмемын - Ижын но таӵе музейёс трос ӧвӧл. Ма, музейын ужасьёс но. Уго Сэп культурая юртысь ужасьёс Нижний Новгородэ юри дышетскыны ветлӥзы.- Мылкыдмы пачылмемын. Ми асьмеос но ӧм малпалэ, таӵе музей пӧрмоз шуыса, - вера Сэпысь Нина Лекомцева. - Татчы пыримы но, мугормы ик юзыр-кезьыр луиз. Чебер! Малпасько: кытчы мон вуи, зэм ик-а та Сэп гуртам?Вераны кулэ, та проект бордысь потэмын ни мукетъёсыз но, соос улонэ пыӵалозы матысь дыре, уго коньдон висъямын ни. Со «Луло сюй» - сӥземын горд сюен выронлы но «Культурая квартал» - таизъя гуртлэн шорысьтыз юртъёс чебермамын, нюксы утялтэмын луозы. Огъя тус кылдытозы Самараысь архитекторъёс. Музейлэн оглюкетэз - со библиотека. Кызьы шуэ Александр Юминов, та Европаысь асэстэм тренд.- Уж азьланьтӥське ке, озьыен, со пӧрмиз. Ужамъя ужам потэ на, - вера Сэп культурая юртлэн кивалтӥсез Т. Мосова. - Та музей борды ми азбар лэсьтыны малпаськом вал, А. Юминов дэмлаз, ойдолэ, пе, быдэс квартал лэсьтом. Озьы гуртмы эшшо но чеберскоз.Луло песьтэрАдӟиськом, арысь аре гуртъёс пичи но пичи кылё, егитъёс гуртысь кошко. Таӵе югдур быдэс странаын. Кызьы гожтэ Удмуртиысь тодосчи Елена Попова, 1959-тӥ арын Россиын вал 294 сюрс 059 гуртъёс, 2010-тӥ арлы соос 153 сюрс 125 кылизы. Озьыен, 60 ар куспын бырем 140 сюрс 934 гурт. Нош мар Удмуртиын? 1956-тӥ арысен 1995-тӥ арозь гуртъёслэн лыдзы 2 поллы кулэсмиз. Огъя учконо ке, шаерамы арлы быдэ 10 гурт быре. Та дырлы Удмуртиын 1 сюрс 961 гурт сяна кыльымтэ ни, 420-яз 50 адямилэсь трос улӥсез ӧвӧл.Сэп котырысь бырем гуртъёс табере «уло» музейын. Асьсэ арбериосынызы, туспуктэмъёсынызы, тодэ ваёнъёсынызы. Тани куноосты пумита карта - та интыосын азьвыл сылӥзы коркаос, нош али будо писпуос. Ӝажыос вылын сыло туспуктэмъёс, вашкала арбериос. Татысь лыдӟыны луэ бырем гуртъёслэсь историзэс, ма, туала улонзэс но - уго адямиос вордскем палъёсазы ялан бертыло на. Музейын одӥгез сэрег сӥземын Троицкое гуртысь горд сюен вырисьлы Никандр Кулябинлы, мукетыз - Лужанысь басня гожъясьлы Афанасий Лужанинлы. Библиотека но солэсь нимзэ нуллэ.Музейысь котькуд арбери - луло. Тани кылле Афанасий Лужанинлэн песьтэрез но печатлан машинкаез. Нош та дускоын Митрокиысь Елькинъёслэн семьязы пызь возе вылэм. Анайзы, нылпиосыз медаз лушкаське шуыса, пызь вылэ суред пуктыса кельтылэм. Нош огез пизы, пызез пичияк сиыса, выльысен со суредэз пуктэ вылэм. Азьланяз со суредаськись луэм. Музейлэн тужгес дуно арбериез - со 1990-тӥ аръёсы гожтэм гожтэт. Лужан гуртысь берпуметӥ улӥсьёс пӧлысь Е. Тронина тодмоезлы гожтэ: «Лужан но бырыны медэ ни», «ульча но шимес ини», «косяк шоры учкисько ке, сик гинэ адске», «калык ӧвӧл ни», «синвуэ потэ»... Музей люказ бырем гуртъёсын улэмм калыкез.Люкаськыло ошмес дуреГуртъёс быремын шуиськом ке но, отын улэм калык али но арлы огпол люкаськылэ на. Туннэ нош, музеез усьтон нуналэ, соос Сэпе лыктӥзы. Гадязы лентаос бырттэмын - я ӵуж, я лемлет, я горд, я вож… Таиз, иське, Бисарысь, таиз Палымысь… Гуртоос понна та зэмос праздник, кин сяськаен, кин канфетэн вуэм. Ог-огзылы кузьмасько, ӟыгыръясько, чупасько. Адӟиськемзылы шумпото. Тодэ ваё улэм-вылэмзэс.- Ыжнюкысь 1985-тӥ арын Эграла кошким, ми бере 3 корка кылиз на вал, - вера Софья Широбокова. - Али арлы быдэ люкаськылӥськом, ӝӧк выл октӥськом, эктӥськом, шудком. Туэ ми ог 45 адями вал - котькуд ар лыдъясько.- 1990-тӥ аръёсы Лужанмы быриз. Вань пиналъёс кошкылӥзы но берен ӧз берытске ни, - шуэ 84 аресъем Мария Корепанова.- Лужан гуртысь трос тодмо адямиос потэмын, - вера Варвара Шкляева. - Афанасий Лужанинэз ваньмыз тодо. «Светлый путь» газетын ужаз Пётр Тронин, Эгра ёросысь Сбербанкен кивалтӥз солэн братэз - Степан Тронин. Трос соос.Та нуналэ уно тодэ ваёнъёс кисьтӥськизы. Озьыен, адямиос, тодэ ваёнъёс вань ке, гуртъёс уг быро. Мария Векшина | Улон-вылон |
Виталий Пронин Та уж быдэстэмын луоз «Цифровая экономика» нацпроект улсын. Туэ, озьы ик вуоно ар куспын 241 гуртъёсын вышкаос пуктэмын луозы. Туэ Интернет вуттэмын элькунысьтымы 904 социальной юртъёсы: 363 ФАП-ёсы, 275 школаосы но 80 культура юртъёсы, 159 муниципал кылдытэтъёсы.«Цифровая экономика» нацпроект улсын 2024-тӥ арозь 3G но 4G Интернет вуыны кулэ элькунысьтымы 97 процентэз адямиос дӥне. Тсупуктэм: udmurt.ru Теги: удмуртдунне Удмуртиезазинтон ужпум | Иворъёс |
Виталий Пронин Толон вотэсэ потӥз Толэзьын улӥсь ныл сярысь мультфильм. Таиз суред #zemoz_udmurt_veme акция улсын лэсьтӥськись мультфильмъёс пӧлын 3-тӥез луэ. Суредъёсты лэсьтӥз Марианна Стрельцова, анимацизэ кылдытӥз Андрей Першин. Ми но «Удмурт дунне» редакциен учким но дунъям ужез.Ольга Вахитова, кыл кутӥсь секретарь:«Мультфильм туж яраз. Котькуд суред потэ кадь огез пушкысь мукетыз, весь кадь сузьтӥськыса: укно, ӧс усьтӥськыса, люкемесын нылашлэн тусыз кылдыса. Шекез одӥг гинэ: валаны уг луы, кин лыдӟе текстэз – титръёсын гожтэмын ӧвӧл. Мукет мультфильмъёсын ӵошатӥд ке, таиз тужгес умоез, малы ке шуоно суредэз но текстэз валаса огазеяземын». Вера Штыкова, вёрсткая оператор:«Та мультфильмез учкыса, мылкыд кыле Норштейнлэн «Сказка сказок» адӟем бере кадь ик. Паймисько Андрей Першинлэн пӧртэм луэмезлы. Солэсь 2 удмурт мультфильмъёссэ учкыса (ма ӟучъёссэ но лыдэ басьтыны луэ) ноку ӧй малпасал, соос бордын одӥг мультипликатор ужаз шуыса». Мария Векшина, журналист:«Вотэсын мультфильмысь куд-ог суредъёс потэм бере пӧртэм мылкыдъёс чузъяськизы. Тросэзлы ӧз кельшы? Та акцилэн кулэлыкез дунъянтэм, соин ик таӵе юан кылдыны ик кулэ ӧй вал. Татын дунъяны кыл сётӥське нылпиослы. Мультфильмъёсты адӟыса, соослэн синъёссы чиляны кутско ни ке, со мар ке сярысь вера, дыр. Кинлы мар, бон ни, кечлы, пе, куар». | Лулчеберет |
Виталий Пронин Каракулино ёросын 59 аресъем воргорон, законэз тӥяса, осётр выжыысь чорыгъёсты кутылэм но Иже вуз карыны лыктэм.Пиосмурт шоркаре 165 килограмм чорыгзэ ваем. Басьяськисьёсты вуз каронъя бадӟым центръёс котырысь утчам. Но лушкем узырмыны солы ӧз кылды. Полицейскойёс машинаысьтыз шедьтӥзы 100 сюрс манетсэ, дорысьтыз - 54 калтонзэ, 2 пыжзэ, пыжъёслы 6 моторзэ но ву пушкысь чорыгез возьматӥсь тӥрлыксэ.Ӝутэмын уголовной уж. Тазьы законэз тӥясьёслы чакламын 5 арозь кечат-вамат укно сьӧрын пукон.Ольга Корепанова | Улон-вылон |
Виталий Пронин Кылем дауре Глазысь нылпиос ӧжытгес вордскемен, нылпи садъёсты куд-ог предприятиослы сётыны кутскизы.1990-тӥ аръёсы сыӵе юртэ интыяськиз вал ИжГТУ-лэн Глазысь ёзэзлэн факультетэз. Та садэз выльысь тэшкылиослы берыктыны ӵектэмын. 2013-тӥ арын отчы вить группа усьтозы. Та вакытэ тупатъян ужъёс нуисько. Соин валче 100 пиналлы инты кылдоз. Со сяна, матысь дыре нылпи сад усьтыны чаклало на птицефабрика микрорайонын но. Озьы ик та ёросын бадӟым саклык висъяло нылпи лагерьёслы. Матысь дыре шаермылэн бюджетысьтыз 300 сюрс манет висъялозы «Ласточка» лагерез выльдонлы.Нина Дзюина. Теги: Глаз | Иворъёс |
Виталий Пронин Кызьы шунды пӧсь сиосыныз шунтэ, озьы ик «Шундыысь» егитъёс ӟырдыт мылкыдзэс жалятэк кисьто. Огазеяськонын нуналмысь маке вылез кылдэ. Кемалась ӧвӧл улонэ пыӵаны кутскизы кык выль проектъёс - «Шундыпитран» но «Куарагур».Али егитъёслэн огазеяськонзылэн шаерысьтымы ёросъёсын 18 ёзэтъёсыз вань. Ёросъёсын улӥсьёсты «Шундылэн» уженыз матэгес тодматон понна кылдытэмын «Шундыпитран» проект. Нимызъя ик валаны луэ, со шумприч, шаплы, котькытчы вутскыны тыршись егитъёсын герӟаськемын - «шундыос» потаны тыршо ёросысь ёросэ. Ёрос ёзэтъёсты чаклан сяна, соослы маке выльзэ пыртыны, ужамзэс ӵошатыны но пиналъёсын, гурт калыкен тодматскыны тыршо. Егит кырӟасьёс, артистъёс, арганчиос возьмато гуртын улӥсьёслы шулдыр концерт, котькуд мылкыд карись куноослы юанзэ сётыны быгатэ.Мукетыз проект - «Куарагур». Солэн валтӥсь ужпумез - егит удмурт кылбурчиосты, кырӟасьёсты но крезьгур гожъясьёсты шараян. Проект кӧня ке люкетъёслэсь кылдоз. Нырысь ик, кылбурчиослэсь ужъёссэс люкаса, соосты эскерон-быръён ортчоз. Собере ини уже пырисько крезьгур гожъясьёс но кырӟасьёс, таосызлы огкылысь ужано луоз. Кельшем кылбур чуръёсты, сюлэм пыр поттыса, крезьгур вылэ пуктон - со капчи уж ӧвӧл. Со сяна, котькуд пыриськисьлы удмурт кылэз тодыны кулэ. Текстэз рос-прос валатэк, солы крезьгур гожтыны уз лу, кырӟаны но.- Пӧртэм жанръёс мед луысалзы, поп музыкаен гинэ уг тунсыкъясько, дыр, удмурт егитъёс, оло, вань пӧлазы романс гожъясьёс но. Озьы ик кылбур чуръёсысь пӧртэм малпанъёсты, темаосты витёно, - вера удмурт егитъёслэн «Шунды» огазеяськонэнызы кивалтӥсь Ольга Тронина.10 тужгес устоез кырӟан быръемын луоз. Собере соосты студиын гожтыны луонлык кылдоз. Собере проектэ пыриськисьёс 5 пӧртэм ёросъёсы концертэн поталозы, нош берпуметӥ бадӟым ужрад луоз Ижкарын. Отын быръёзы тужгес усто кырӟанэз. Тужгес усто кылбур гожтӥсьлы бичет поттыны юрттозы, нош кырӟасьлы - клип гожтыны! Озьыен, «Шундылэн» кивалтэмез улсын луонлык вань удмурт эстрадамес паськытатыны, егит кылбурчиосты но крезьгурчиосты шараяны.Проектэз улонэ пыӵатыны юрттэ Эстониысь Ӵыжы-выжы калыкъёслы юрттонъя программа. Грант утон бордын кык адями ужаз - «Шунды» огазеяськонлэн тӧроез Ольга Тронина но та дэменлыклэн правлениезлэн ёзчиез Николай Анисимов.Огазеяськонлэн выль проектъёсыз юрттыны кулэ ёрос ёзэтъёсын кусыпъёсты эшшо но юнматыны, егитъёсты сайкатыны. Выль нимъёс кылӥськозы, но со понна гижысь-пиньысь тыршоно луоз.Сюлэмыд бурдъяське-а? Мылкыдыд ке вань быгатонлыкъёстэ эскерыны, дӥсьтӥськод ке ачид сярысь элькунмылы вераны - пыриськы!Марина Пахомова | Иворъёс |
Виталий Пронин Туэ калыкез йӧнато 1 сюрс 58 больницаос-профилакторийёс, со пӧлысь 56 процентэз луо нимаз адямиослэн.Шаерамы йыло нимаз адямиослэн больницаоссы но аптекаоссы.Удмуртиысь Эмъяськон но эмъюм поттон-вузан удысъёсын лицензия сётонъя управленилэн кивалтӥсез Михаил Петров верамъя, туэ калыкез йӧнато 1 сюрс 58 больницаос-профилакторийёс, со пӧлысь 56 процентэз луо нимаз адямиослэн.- Кылем ар ӵоже гинэ таӵе огазеяськонъёслэн лыдзы 8 процентлы йылӥз. Ортчем 5 ар куспын 4 поллы будӥзы нимаз адямиослэн медцентръёссы. Нош массаж лэсьтонъя, наркологияя, косметологияя огазеяськонъёс но та удысэн вырись ужбергатӥсьёс республикаямы тырмыт, лэся, соослэн лыдзы миымлэсь тросгес ӧз луы, - шуэ Михаил Петров.Сыӵегес ик суред пуксе эмъюм вузан удысын. Республикаямы кун аптекаос но паськытало, нимаз адямиослэнъёсыз но йыло. Удмуртиын 75 процентсэ эмъюмъёсты вузало ужбергатӥсьёслэн аптекаоссы, нош кылем 25-сэ - кун аптекаос.Валентина Кузьмина Туспуктӥз А. Горбунов Теги: ужпум эмудыс | Югдурез утён |
Виталий Пронин Кылем арня вискын Президент Александр Волков вуылӥз Сарапул музъем вылэ. Пумиськылӥз Уральский черкогуртын улӥсьёсын. Уральский каргурт алигес пӧрмытэмын черкогуртлы. Куке но со быдэс республикамылы туж тодмо вал, со сярысь вераллязы Россия тыр но. Угось отын интыяськемын вал «Удмуртский» совхоз-миллионер. Гыроно-кизёно муоссы 12 сюрс гектар луылӥзы, кысконо скалъёссы 2 сюрс 500 пала, техниказы сюосын лыдъяськылӥз. Табере ваньмыз та тодэ ваёнъёсын гинэ кылемын. Кылем даурлэн пумаз хозяйство банкротэн лыдъямын вал. 1 сюрслэсь трос адями кылиз ужтэк.Туннэ Уральскийын нокыӵе уж тыро-пыдо радъямтэ. Отын тросэз улӥсьёс тыршо Сарапулысь предприятиосын. Котькуд ӵукналы быдэ черкогуртэ автобусъёс лыкто но калыкез нуо городэ.Черкогуртысь тросэз улон коркаос пуктэмын ни кылем даурысь 70-тӥ аръёсы. Соос табере вужмемын. Куашкан калэ вуэмысьтыз ик туэ март толэзе пытсамын татысь клуб - 300 интылы чаклам юртын липетэз сисьмемын. 100 пала нылпиос ветло вал татын радъяськись кружокъёсы но секциосы, дасолэсь ятыр ветеранъёс кожылӥзы татчы кырӟаны-шутэтскыны, ог-огенызы адӟиськыны.Ёросысь но поселениысь кивалтӥсьёс Президентлы вазиськизы вал, черкогуртысь клубез но школа юртэз выльдыны курыса. Школа юрт пуктэмын ай «Удмуртский» совхоз пушъён вакытэ. Президент Александр Волков, дырзэ жалятэк, котыртӥськиз черкогуртэтӥ. Вуылӥз клубе, школае. Шуиз:- Республика уз кушты тӥледыз, но туннэ но, оло, ӵуказе но юрттэтэз эн возьмалэ на. Нырысь возьматэ ужаны мылкыддэс, быгатэмдэс. Гуртын 2 сюрс 500 улӥсез, нош музъем уж борды басьтӥськисез ӧвӧл. Али ми татын школа, клуб пуктӥм ке, йӧл, сӥль, ю тысь поттӥсь хозяйствоосын тыршисьёс таӵе вамышмес уз валалэ. Огазеяськон кылдытыны ӧд быгатэ ке, мед та борды басьтӥськоз нимаз адями. Медаз гинэ пашме бусыос, мед кылдоз соослэн зэмос кузёзы! Уждэс мытыны ми одно юрттом, нош шутэтскон-дышетскон юртъёс бӧрысь кылдозы.Уральскийысь культурая юртэз выльдонлы ог 9 миллион манет кулэ. Валамон: со коньдон али уз луы. Но собыдӟа юрт воксё медаз куашка шуыса, липетсэ выльдоно ик, шуиз Президент. Лэсьтӥськонъя, архитектурая но улон инты политикая министрез Сергей Шикаловез со куриз на школа липетэз выльдонъя ужпумез но сэрттыны-пертчыны.Удмуртилэн йырыз та нуналэ ик вуылӥз Сигаево черкогуртэ. Отын пумиськылӥз Сарапул ёросысь поселениослэн, предприятиослэн но учреждениослэн кивалтӥсьёсынызы.Элина Васильева. Теги: АлександрВолков Сарапул | Улон-вылон |
Виталий Пронин Пугачёво вадьсын ӵын.Туспуктэм кутэмын Сергей Юринлэн "ВКонтакте" бамысьтыз. Пичи Пурга ёросысь Пугачёво каргуртын турын ӝуа. Тылпу 4 гектар пала музъеме вӧлмемын. Соин сэрен кытӥ-отӥ снарядъёслэн пуштылэмзы кылӥське. Малы тылпу потӥз, тодмо ӧвӧл на. Но пӧсь куазен чаляк вӧлмиз. Та дырлы со коркаос дорозь ог 800 метр вуэмын ӧвӧл, снарядъёс дорозь - 300. Тылпу ог 1400 адямилы кышкытлык вае. Югдурез али чакласа возё. Тылпуэз серметаны ӧз луы ке, Пугачёвоысь адямиосты пӧртэм азе интыялозы. Талы дась ини Пичи Пурга ёросысь школаос, Юськиысь санаторий, Ижысь «Чекерил» комплекс, «Энергетик» санаторий но «Дзержинец» лагерь. Кызьы ивортӥз Удмуртилэн Тӧроез Александр Бречалов, тросэз адямиос ас мылкыд каремзыя кошкыло ни. Тылпуэз кысыны юрттозы вертолётъёс. Со сяна, уже кутыны быгатозы Ил-76 самолётэз но. Тодады вайытом, Пугачёвоын снарядъёс пуштылӥзы инвожое 2011-тӥ арын. Со дырысен каргурт вадьсын огпол гинэ ӧз "гудыръялля" ни. Мария Векшина | Югдурез утён |
Виталий Пронин 18-тӥ августэ 2 часысен уйин Алнаш ёросысь Туймыйыл гуртын кышкыт тылпу 6 юртъерез арам кариз. Соку быдэс гуртэн гажамон Пчельниковъёслэн юртъерзы быдэсак ӝуаз. Бускельёссы бордысь пуромем тыл пудозэс но, ваньбурзэс но ӧз жаля. Вылазы дӥсен кылизы. Гаражысьтызы машиназэс гинэ поттыса вуттӥзы. Улыно-вылыно йыг-йыг корка, гидъёс, мунчо, сад — ваньмыз син куспын пеньлы пӧрмиз. Ярам асьмеос улэм кылимы, шуэ пизы Алексей Пчельников. Тачыртэм куараослэсь сайкаса, со семьяоссэ ураме поттӥз. Алигес гинэ сюан шудӥзы. Венчанилы дасясько вал.Али анай-атаез улэ выныз дорын, Алексей кузпалыныз варманайзы дӥньын. Юртсэс выльысь ӝутон борды каллен кутско. Маин ке юрттыны мылкыдды вань ке, Алексеен герӟаськыны быгатӥськоды 89512040346 номеръя. Уксё келяны луэ та Сбербанк счётъя: 4276 1609 8589 8635 (Пчельников Алексей В.) | Югдурез утён |
Виталий Пронин Толэз потыны шаерысьтымы уноезлы хозяйствоослы капчи уз йӧты. Куд-огез али ик чакла ни пудолэсь йырзэ кулэстыны. Турынэз жаляно!Та арнязэ зорытэк возиськиз ик. Но югдур воштӥськиз шуыны уг луы - уйпалан али ке но бусыосы техникаез пыртэмзы уг луы. Таин сэрен пудо сиён ичи дасямын - шаерамы котькуд йырлы шорлыдын 21,8 центнер сяна люкамын ӧвӧл. Толэз умой потон понна 25 центнер кулэ. Нош куд-ог ёросъёс сиёнтэк кылизы, шуыны луоз.- Туж синмаськымон ужасьёс но вань, - шуэ гурт удысъя но сиён-юонъя министрлэн воштӥсез Алексей Вихарев. - 16-тӥ сентябрез учконо ке, можгаос 30,4 центнер пудо сиён дасязы, каракулиноос - 29,7, шарканъёс - 28,3. Со дыре ик кезъёс, камбаркаос но сьӧлтаос мырдэм 16 центнерозь вуо. Сиёнзы алама. Куазь люкетэмен, сиён дасян технология сураськиз. Силосэз дасянлэн радыз воксё быриз - уноез сенажлы пӧрмоз. Тужгес начар кылиз турын. Сое хозяйствоос чакламлэсь 55 процентсэ сяна дасяны ӧз быгатэ. Нош турынтэк юн секыт йӧтоз. Таизтэк уго кунянъёс улыны уг быгато, мукетыз сиён сюлазы кугӟа. Таин сэрен пӧртэм висёнъёс кутско. Соин ик кытын но отын скалъёс, турынэз адӟылытэк, улоно луозы. Соин сэрен уногес саклык висъяськоз комбикормлы. Зэм, куд-огезлы та бадӟым шуккет луоз - кыдёкысь вайыны трос уксё кошкоз. Асьсэ дорын комбикорм поттӥсь юн хозяйствоос гинэ ке шат шугъяськонъёстэк толэз потозы. Ма, юнъёсыз сотэк но пудо сиён тырмыт дасян сярысь сюлмаськизы.Сиёнэн секыт югдур кылдэмен, Камбарка ёросысь «Дружба» хозяйство али ик малпа ни скалъёссэс 50 йырлы кулэстыны. Хозяйство лябгес уго. Ёросысь гурт удысъя управлениен кивалтӥсь Людмила Климовских верамъя, татын берло 2 арзэ ни ю-нянь воксё ӧз будэтэ. Трос аръем турынъёссы но дасо ар ӵоже выльдылэмын ӧвӧл. Но районысь «Нива» но «Родина» хозяйствоосын но пудо сиён дасянъя югдур синмаськымон ӧвӧл.- Уйпал ёросъёсын сярысь, милям бусыосмы ӝоггес куасьмизы - котыр луо уго. Котьма ке но ӝегатскыны муг сюриз: топливолы дун зол куртчылӥське, - шуэ Людмила Климовских. Тужгес секыт югдур кез ёросысь «Труженик», «Родник», «Союз» но «Свобода» хозяйствоосамы.Бере кыле КезВань ёросъёс пӧлысь туэ тужгес секыт йӧтэ кезъёслы. Татын кунянъёссэс сюдыны олокӧня арня ӵоже ни возь вылэ кусоен потало. Валтӥсь инженер но, зоотехник но палэнэ уг кылё - огшоры ужасьёсын оградын киязы саник куто.- Азьвыл аръёсы таӵезэ ӧм адӟылэ, - шуэ ас вакытаз Кез ёросысь гурт удысъя управлениен кивалтэм Алексей Вихарев. - Кезын нормалэсь 2,5 поллы уногес зор кисьтӥз. Бусыос пичиесь, трос шуръёс, нюлэсъёс. Ваньмыз та лудъёслы куасьмыны уг сёты. Нялтас вераса, Чупчи шур котырын - Глазов, Балезино, Яр, Кез палъёсын - котьку секыт вал улыны. Отын зор-кот ӵемгес усе. Туэ ар сое уката зол возьматӥз. Соин но вань ёросъёс пӧлын Кез таяз радэ юосты калтонын но, пудо сиён дасянын но тужгес лябез.Ужасьёссы ӧвӧл, уд шуы - берло дыре ёросэ егит специалистъёс но вуизы. Кезысь гурт удысъя управлениен кивалтӥсь Людмила Иванова верамъя, механизаторъёссы но гижысь-пиньысь ужаны дасесь. Нуналлы быдэ комбайнъёссэс бусые потто. Но лудэ пыдло пыремзы уг луы - выё, 2-3 тракторен кыскыса поттоно луо.- Ужаны быгатымтэенызы сэрен механизаторъёс но комбайнёръёс гаражын асьсэлы уж утчано луо, - шуэ Людмила Иванова. - Мылкыдзы но пуксе ни. Кутсамзылэсь уждунзы потэ уго. Ужзы ӧвӧл бере, коньдон но ӧжыт басьтозы.Тужгес секыт югдур «Труженик», «Родник», «Союз» но «Свобода» хозяйствоосамы. Татын скаллы быдэ 12 центнер но сиён дасяны ӧз быгатэ. Али ик учкыло ни умойгес ужась ёросъёс шоры, таослэсь басьтытэк уз луы, шуо. Но маин басьтозы меда? Лыдъяса потӥмы: вань хозяйствоосмы уборкалы но сиён дасянлы 77 миллион манетсэс быдтӥзы ни. Нош ыштэм урожаез 136 миллион манет тыр дунъяськомы. Озьыен, ог 200 миллион манет тӧлъя-буръя кошкиз. Нош сиёнэз палэнысь вуттыны ӧдъязы ке, хозяйствоос тол ӵоже эшшо золгес лябӟозы. Ми палан сотэк но юн хозяйствоос чиньыен лыдъямон гинэ. Лябъёсыз воксё медаз быре вал - таос понна сюлэм туж висе. Огзэ тодӥсько: ёросамы ог 150 йырлы пудомес кулэстоно луомы. Сотэк толэз уд поты. Йӧл сётӥсь скалъёсты гинэ кызьы ке утёно вал - таос 5 сюрс 700 йыр. Шаерамы 699 скал ферма но 1 сюрс 100 кунян гид.Гидъёс дасесь ӧвӧлПудо вандыны мылкыдъёс сярысь министерствоын тодытэк уг уло. Туннэ кужмысь вань пудоез возьытыны но луэ меда?- Сиён палэнысь басьтод, машиналы но бензинлы уксё быдтод - пудо вордон туж дуно усёз, - вера Алексей Вихарев. - Поттэм продукциед асдунзэ но ӧз берыкты ке, ныпъет вормонтэм луоз. Лябӟонтэм вылысь хозяйствоос ошпиоссэс быдтоно луозы. Экономикаез чаклан туннэ валтӥсь интыын. Толзэ потыны быгатӥзы ке, уксёзы луиз ке, отӥяз пудозэс йылтыны быгатозы.Тужгес секыт югдур шаерысьтымы 12 ёросын. Туннэ вераськонъёс ветло, таослы нимысьтыз юрттоно шуыса. Уйпалась хозяйствоос шоры но мукетгес синмын учкыны дыр вуэ ни кадь, лымшоръёсын оградэ султытоно ӧвӧл, шуо министерствоын.- Сюресъёс гинэ но уйпалан ӧвӧл, - вера Алексей Вихарев. - Комбикорм, эстӥськон, пуктӥськон материал вуттон дуно усе. Йӧлэз хозяйстволэсь палэнэ поттыны гинэ но шуг.Бускель улосвылъёсын кыдёкысь ёросъёссылы уногес юрттӥсько, соослы субсидиос уногес висъяло. Асьме шаерамы но та сярысь малпаськыны дыр вуэмын. Юнъёсыз ёросъёс сотэк но азинтӥськыны быгатозы. Соослы сотэк но совето вакытысен бадӟымгес саклык висъяськылӥз. Сюресъёсъя ик та зол шӧдӥське.Нялтас вераса, шаерамы 699 скал ферма но 1 сюрс 100 кунян гид. Дэри, Кизнер, Красногорск, Пичи Пурга но Сюмси ёросъёсын гинэ гидъёссы толлы дасесь. Мукетъёсыз бусы ужъёсын выемын, лэся. Тужгес секыт югдур Камбарка, Яр но Якшур-Бӧдья палъёсын.Туспуктӥз Александр Горбунов Теги: пудосиён тол ужпум | Иворъёс |
Виталий Пронин Пӧсь куазен животъёслы но секыт. Тужгес курадӟо скалъёс, шугомыса бырыны быгато. Кызьы соосты утёно но йӧлзылы бырыны сётоно ӧвӧл? Скалэз ӟеч утялтӥськод ке, со трос йӧл сётэ. Дэри ёросысь«Путь Ильича» хозяйствоысь Владимир Москвин доярлэняратоно Чудовинка скалэз (бурысез) нуналаз 51 литр йӧл сётэ.Туспуктӥз Елена САРАМАТОВАОкытэн кунян уг сюры Скаллы сиёнзэ «бергатыны» но йӧл кылдытыны трос кужым кулэ. 1 час куспын со 1-1,5 сюрс ватт энергизэ быдтэ. Куазь пӧсь ке, эшшо мускытэз трос ке, воксё ӝоканы ӧдъя, тепловой стресс кутске. Пудолы кезьытэз чиданы трослы капчигес. Кылсярысь, салкым куазен шунтӥськон вылысь со уногес сиськыны ӧдъя. Нош окыт дыръя уногес ву юэ, таин сэрен ӝушез тордэ. Ву скаллэсь сием потон мылкыдзэ быдтэ. Нош сиськисьтэм сюролэн йӧлыз усе. Удмуртиысь Пудо эмъянъя валтӥсь управлениысь специалистъёс пусъемъя, скаллы тужгес кельше 0-ысен 22 градусозь шуныт. Омырын мускытэз 60 процент ке, скал 28 градусэз но чидалоз, нош мускытэз 80 процент ке, 23 градусын но секытгес луоз ни. Сьӧд-куӵо выжыысь скалъёс 24-27 градус дыръя йӧлзэс кулэстыны кутско ни. Тужгес курадӟо йӧло скалъёс. Кылсярысь, нуналаз 10-30 литр сётӥсь скалъёс йӧлзэс 16-19 процентлы кулэсто. Нош 30 литр сётӥсьёсыз йӧлзэс 30 процентлы ӝуто, нош со 9 литр луэ. Шугомыны кутскем пудоез соку ик синйылтыны луэ. Секыт но ӵем шока, омыр тырмытэк кадь, ымзэ усьтыса возе, тыбырыз котме. Салкымгес инты утча, ыркыт тӧл доры кыстӥське, ялан пыд вылаз возиське, шутэтскыны уг выды. Ял карыны быгатытэк, уката зол жумме. Мугорыз 39 градусозь ӟырда, сиськемысь дугдэ. Курадӟись скаллы кунян но уг сюры ни, сюремзэ но ыштыны быгатэ. Стресс дыръя пудолэн мугораз кортизол гормон 10 поллы йылэ. Со йӧл кылдытонэз кулэстэ. Вера 10-17 процентлы буша бере, мастит но мукет висёнъёс кутско. Ассэ кызьы ке утён вылысь скал сиёнын бырйиськыны кутске. Мугорызлы тужгес кулэ луись элементъёсты гинэ утча, уг шедьты ке, воксё уг сиськы. Озьы рационэз палдурес луэ. Но солы пӧртэм пумо сиён кулэ, сотэк ӝушез чырсаны ӧдъя. Нош кӧтыз сӧриськем пудоез эмъяны туж шуг. Маялэн куноятоно Пудолы пӧсь куазен нюръяськыны юрттон вылысь сюдон амалъёсты воштоно, шуо пудо эмъясьёс. Ӝокытэн животэз салкым азьын, гидысь поттатэк, возёно. Возь вылэ лэзем пудоез вужерын пастухано. Чылкыт ву азьысьтыз ноку медаз бырылы. Скаллэн тужгес зол юэмез потэ кыскем бере. Уг яра толло ву бервылэ выльзэ ватсаны — пукемзэ кисьтоно. Пӧсь куазен угось отын пӧртэм микробъёс но бактериос аляло. Гидын омыр мед ветлоз: усьяно ӧсъёсты, укноосты. Куд-огез вӧлдэтэ но пась лэсьтэ — омырын мускытэз озьы ӧжытгес люкаське. Сиёнэ комбикорм, сылал, бакча емыш будэтоно. Сётъяно Е, С витаминъёс, селен — та ӝушсэ чырсанлэсь утёз. Ӧжытгес сётъяно отруб. Туж чаклано сиёнлэсь ӟечлыксэ: чырсамын, зол пожаськемын медаз луы. Пӧсь куазен пудолэн тазалыкез сотэк но лябӟемын бере, урод сиёнэн уката шуге-леке вуыны быгатоз. Скаллэсь сием потон мылкыдзэ ӝутыны тыршоно: ӵемгес выль сиён пыртылоно, бырйиськыны мед быгатоз. Сиёназ маял (дрожжи) тыроно. Салкым вуэн пазялляно. Одно нюръяськоно кутъёсын. Пудо эмъясьёс пусъемъя, сюроез пӧсьлэсь утьыны тужгес ӟеч амал — гидэ вентиляторъёс пуктылон. Туала вакытэ олокыӵеосыз но вузасько: гидлэсь быдӟалазэ чакласа, юалляськыса басьтоно. Туж кужмозэ пуктыны уг яра — пневмония кутскоз. Умойгес луоз вентиляторез сиськон дораз пуктыны — кӧлон палаз медаз луы. Гидысь мукет животъёслы но пӧсь куазен каньылгес медло шуыса, мултэс трос сюдыны уг яра, сотэк но шоканы шугъясько. Умойгес луоз пичиен но ӵемгес сюдыса. Ӝытъёсы но вазь ӵукнаосы одно ик кыре поттано: мед тӧлатӥськозы, мед вамышъялозы. Таӵе пӧсен коӵыш, пуны гинэ но уродме. Ижысь ветеринарияя станциысь пудо эмъясь Ирина Япарова пусъемъя, али нуналаз ог 100 адями животъёсынызы вазисько, пӧсь шуккемын шуыса. Соин ик кузёослы али сак кариськоно. Елена Сараматова | Иворъёс |
Виталий Пронин Элькунмылэн Общественной палатаез выльдӥськоз вуоно арын январь толэзе. Тӧро Александр Бречалов выляз палатае юнматӥз 16 муртэ. Пусйыны кулэ: Общественной палатае пыре 48 мурт. Выль составзэ юнматыку, отчы быдэн 16 ёзчиен ӵекто элькунлэн Тӧроез но Кун Кенешысь депутатъёс, эшшо 16-ез шеде, нимысьтыз конкурс пыр потыса. Тӧро ӵектӥз мыло-кыдо, визьмо калыклы юрттыны дась адямиосты. Соос ваньзы пырисько пӧртэм калык огазеяськонъёсы. Тодо, маин уло-шокало элькунамы улӥсьёс, кыӵе ужпумъёс соосты сюлмаськыто. Общественной палаталэн ужаз пыриськыса, соос лэчыт ужпумъёсты сэрттозы, калыклэсь сюлмаськонъёссэ вылӥ кивалтӥсьёс дӥнёзь вуттозы. Тӧро юнматӥз таӵе адямиосты: Владимир Байметов - «Удмурт Кенеш» огазеяськонлэн ёзчиез;Ольга Бускина - элькунысьтымы покчиослэсь но егитъёслэсь движенизэс азинтонъя центрлэн кивалтӥсез; Пётр Ёлкин - Россиысь Суредасьёслэн огазеяськонзылэн ёзчиез;Рашид Хуснутдинов - Россиысь юристъёслэн огазеяськонзылэн Удмуртиысь ёзэзлэн исполкомезлэн кивалтӥсез;Ольга Чураева – Россиысь инкуазез утёнъя огазеяськонлэн Удмуртиысь ёзаз пырись;Игорь Быков - ветеранъёслэн «Боевое братство» огазеяськонзылэн ёзчиез;Максим Воробьёв - Россиысь инвалидъёслэн огазеяськонзылэн Удмуртиысь ёзэзлэн кивалтӥсез;Нафис Ихсанов - элькунысьтымы муфтийлэн воштӥсез; Елена Капитоненко - Удмуртиысь Журналистъёслэн огазеяськонзылэн кивалтӥсез; Энвиль Касимов - Россиысь театр удысын тыршисьёслэн огазеяськонзылэн Удмуртиысь ёзаз пырись;Викторин митрополит - Ижысь но Удмурт епархиысь архиерей;Константин Труфанов - «Деловая Россия» огазеяськонлэн Удмуртиысь ёзаз пырись;Иван Черезов - Россиысь мугорез кыдатонъя но спортъя «Динамо» обществолэн ёзчиез;Михаил Черемных - Россиысь ляб кылӥсьёслэн огазеяськонзылэн Удмуртиысь ёзаз пырись; Владимир Черников - Ву вылын шуге-леке шедемъёслы юрттонъя элькун обществолэн кенешезлэн кивалтӥсез;Степан Чирков - Россиысь студентъёслэн отрядзылэн Удмуртиысь ёзаз пырись. Сергей Захаров Туспуктэм бастэмын http://www.udmgossovet.ru сайтысь | Иворъёс |
Виталий Пронин Ижысь Тодосчиослэн юртазы ортчиз Удмуртиысь наука удысысь дано ужасьлэн, философия наукаосъя кандидатлэн Альберт Разинлэн 75 арес тырмонэзлы сӥзем ужрад. Гурттэк уз луы Россия А. Разин (нырысетӥ радын) Алнаш ёросысь кузёбайёсын.Альберт Разин аслэсьтыз «Калыклэн ваньбурез - гурт» докладзэ лыдӟиз. Альберт Алексеевич вакчияк но рос-прос вераны тыршиз гурт но адями сярысь:- Мон крестьян пи, та тема мыным тодмо но матын. Солы ик сӥземын вал диссертацие. Мон тодӥсько но валасько: гурттэк уз луы Россия но. Соин ик гуртэз утёно, азинтоно, солы юрттоно. Малы та ужпумез ӝутӥсько Удмуртилэн кунлык басьтэмез дырысен 95 ар тырмон азьын? Тодам вайисько пролетариатлэн азьветлӥсезлэсь Владимир Ленинлэсь кылъёссэ. Со шуэ вылэм: юбилей - ушъяськыны-мактаськыны муг ӧвӧл, со тужгес умой амал шекъёсмес синйылтыны но янгышъёсмес тупатыны. Калыкын вӧлмемын валан: городын улон умой. Асьмеос данъяськыса вераськиськом, адями Москвае, Париже, Лондонэ вуэ ке. Зэм но, городын улон капчигес. Татын вань бадӟым предприятиос, дышетон, шутэтскон центръёс, музейёс, кафеос, городын ӟечгес медицина, узыр адямиос уногес. Гуртысь мынам одӥг олигархез но адӟеме ӧвӧл. Соин ик город гочатэ адямиез. Но мар дуногес: арбери-ваньбур яке лул-сюлэмлэн узырлыкез? Англиысь историк, философ Арнольд Тойнби, дуннелэсь историзэ эскерыкуз, висъяз 21 цивилизациез. Но отын ӧвӧл крестьян цивилизация, мон сое одно ик пыртысал. Гурт цивилизациын, оло, тырмымтэосыз вань, но солэсь вылэ ӝутскемын ӧвӧл одӥгез но цивилизация. Малы ке шуоно ӵапак гуртын кылдэ зэмос адями, солэн ӟеч сямъёсыз: ужез гажан, шуг-секытъёсты чидан, ӟечезлы оскон, чеберез адӟон, инкуазез дунъян, калыкен валче улон, - шуэ Альберт Алексеевич. Медаль но ӵӧж Альберт Алексеевичез ӟечкыланы мылкыд кариллям уно адямиос. Та ик возьматэ ини тодосчилэсь лякыт луэмзэ. Алама адями доры тамында калык ӧй лыктысал. њечкыласьёс черодэ султћзы. Тодосчиослэн юртэнызы кивалтӥсьлэн воштӥсез, профессор Иван Рысин Альберт Алексеевичлы сётӥз медаль. Россиысь наукалы но историлы сӥзьыса, КПРФ 2011-тӥ арын кылдытӥз «Михаил Ломоносовлы 300 ар» синпель медаль. Та медален сӥлы каро странаысьтымы адӟем карымон тодосчиосты. Табере таӵе медален пусъемын аспал эшмы но.- Азьло улонэз, совето властез трос тышкасько. Но со асьмелэн историмы. Октябрь революция ке ӧй луысал, мон но туннэ татын ӧй сылысал, вылӥ образование но басьтыны ӧй быгатысал, - шуиз Альберт Алексеевич.Аспал эшсэс ӟечкыланы вуизы алнашъёс но. Ёрос администрациысь культурая управленилэн кивалтӥсез Наталья Антонова шуиз:- Тӥ асьтэос улонлы, ӟеч калыклы паймиськоды но милемыз весь паймытӥськоды. Тау со понна.Ува ёросысь Узей-Тукля гуртысь кибашлыослэн юртэнызы кивалтӥсь Геннадий Сидоров аспӧртэм кузьымен лыктэм. Удмуртъёслэсь вӧсь тылобурдозэс, ӵӧжез, ваем, нош ӵӧж пушкын берга Музъем шар. Геннадий Евгеньевич шуиз:- Йӧно удмуртъёсты басьтоно ке, нырысь тодматски суредасен Вячеслав Михайловен, собере тодосчиен Кузьма Куликовен, бӧрысь Альберт Алексеевичен. Ваньзы гордэсь, визьмоесь, адӟем карымонэсь алнаш адямиос. Мон данъяськисько соослэн удмуртлыкез утьыны но азинтыны быгатэменызы.Юбилярез ӟечкылан йылпумъяськиз удмурт кырӟан-эктонъёсын.Галина Семёнова Теги: рази Удмурткенеш | Улон-вылон |
Виталий Пронин Така. Лыктӥсь ар тӥ понна тунсыко но, кошкисеныз ӵошатыса, капчигес луоз. Выль луонлыкъёс усьтӥськозы тулыспалэ но пӧсьтолэзе. Кин ке ужзэ воштоз, кин ке таяз ик эшшо вылӥегес тубоз. Творчестводы азинскоз куарусёнэ. Кивалтон но ваньзэ чаклан сямды ужаны люкетоз. Сюрес вылысь уд пыралэ гужемзэ но сӥзьылзэ. Коньывуон толэзьысен бадӟымесь но шудо воштӥськонъёс витё. Коньдон ласянь ӝикытгес луоз куартолэзь гинэ, мукет дыръя уксёлы уд ёрме, нош ар пумын тӥ чакламлэсь но уно басьтоды. Кузпалъяськыны малпасьёслы удалтоз оштолэзе яке гудырикошконэ. Тазалыкты уз шугъяськыты.Ош. Атаслэн араз тӥледлы котыр ласянь удалтоз, бадӟым малпанъёстэс улонэ кышкатэк пыӵатыны тырше. Керӟегъяськонъёс, керетонъёс но висёнъёс ортчись арен ӵош кошкозы. Ужъёсты капчиен мынозы, пыд пуктӥсьёс шедизы ке но, уката ик толшоре, оштолэзе но инвожое. Кин ке ватсаса тодон-валан басьтоз, кин ке узыр но визьмо адямиосын эшъяськоз. Синмаськисьёс трос луозы, куд-огезлэсь акыльтоды но. Тулыс кыдёкысь куноосты пумитаны дасяське. Эшты яке кивалтӥсьты семья кылдытыны ӵектоз. Сюан ортчытыны тупалоз гудырикошкон толэзь. Спортэн эшъяськисьёс тазалыксэс сакгес мед эскерозы.Кыктоос. Вуоно арын котькуд манеттэс лыдъяса уд улэ, но толшорысен гудырикошконозь уксёдэс шыръяны тырше. Сӥзьыл ватсаса уждун басьтыны амал шедьтоды яке юрттозы ӵыжы-выжыосты. Паймымон луонлыкъёс но шумпоттӥсь иворъёс витё тулыспалэ но южтолэзе. Бадӟым кивалтӥсьёсын кенеше, огкылъёс гожтэ пӧсьтолэзе. Вормонъёсын, шумпоттӥсь иворъёсын узыр луоз коньывуон. Выль уж яке данъет вите толсуре. Семьядылы вуоно арын тросгес саклык висъялэ, кузпалдылы уката но. Зол черламды уг поты ке, мустэс, ёзвиостэс эмъялэ, курытсэ эн юэ.Кисло-кусло. Вуоно арын валтӥсь интыын луозы семьяды но дорды. Кин ке улон интызэ воштоз, кин ке выль корка басьтоз-пуктоз. Ваньмыз пӧрмоз бакча возисьёслэн, гурт удысын тыршисьёслэн. Уж дурады озьы ик ваньмыз синмаськымон радъяськоз, тӥ дӥсьтӥсьгес кариськиды ке. Ӵектонъёсыныды-куронъёсыныды кивалтӥсьты доры пыралэ тулыспалэ. Гудырикошконэз тазалыктэс юнматонлы сӥзе. Куарусёнэ азьтэмъяськыны нокызьы но уг яра, тӥ азьын выль инвисъёс усьтӥсько. Синмаськон мылкыдды куддыр люкетоз ужаны. Матысь адямиосыныды лякытгес луэ. Коньдондэс пунэмен эн сётъялэ.Лев. Воштӥсь-конъёслэсь ӧд кышкалэ ке, тӥледыз туж ӟеч ар вите. Анай-атайёстылэсь сюлмаськонъёссэс сэрттэм-пертчем сяна, тӥ улон интыдэс выльдоды-паськытатоды, кыӵе ке ваньбур басьтоды. Кредитъёстэс пытсалоды, пунэмъёстэс берыктоды. Тулыспалэ тӥледлы выль пукон ӵектозы, эн кышкалэ - выль ужын но асьтэдыз умоен гинэ возьматоды. Шутэтскыны потэ куартолэзе яке гужем. Огназы улӥсьёс вуоно арын ас парзэс пумиталозы. Семьяяды кивалтон сямдэс шергес потталэ. Азьвыл висёнъёсты уз шугъяськытэ, но кынтӥськыны тӥледлы уг яра, уката ик чаклаське сӥзьыл.Нылмурт. Уждундэс будэтыны курыса, кивалтӥсь-тылы вазиське тулыспал толэзе. Тазалыктэс чакласа возе, уката ик пыдъёстэс, но ас тодэмъяды эн эмъяське. Тужгес но удалтоз оштолэзе но куартолэзе. Та вакытэ пӧртэм ӵошатсконъёсын, конкурсъёсын вормисе потоды. Уж дурады сак луэ, кин ке лушкемен канжатыны выроз. Семьяяды керетонъёслэсь палэнскыны уз пӧрмы. Кузпалдэс яратэмдэс возьматыны эн возьдаське, уката но лякытгес луэ шуркынмонэ. Лектэс но урод мылкыддэс спортзалэ нуэ. Кузь сюрес вылэ эн поталэ. Капчиен узырмонлы, гочатӥсь ӵектонъёслы эн оске, четлыке шедёды. Коньдонды тросгес луоз, но тыриськонъёсты но уз кулэсме, озьы ке но ар пумын дуно вуз басьтоды.Весъёс. Коньдон ласянь ортчись ар но урод ӧй вал, нош Атаслэн арез тӥледыз уката но эркиялоз. Уксёдэс чотатэк, улоды. Тӥ трос пол синмаськылоды, кузпаллы быръёды самой ӟечсэ тугандэс. Сюанэн эн ӝегалэ. Вормонъёсынызы шумпоттозы нылпиосты, уката ик оштолэзе но куартолэзе. Шутэтскыны кытчы ке палэнэ ветлэ, гужемды вунонтэм луоз. Сӥзьыл уката но удалтоз культураен яке политикаен тунсыкъяськисьёслы. Шуркынмонэ кивалтӥсьты кышкалоз, тӥ солэн интыяз пуксьыны чакласькоды шуыса. Тазалыкты, кылем арен ӵошатыса, юнмалоз.Скорпион. Тужгес но удалтоз лэсьтӥськон, вуз карон, дышетон но гурт хозяйство удысын тыршисьёслы. Южтолэзе трос уксё басьтоды. Куартолэзе шутэтске. Гужем выль уже интыяськоды яке таяз ик вылӥегес тубоды. Сӥзьыл капчиен сётӥськозы секыт ужъёс, пӧртэм кенешонъёс, кин ке ужбергатонэн вырыны кутскоз. Вуоно арын зол уд висе, вирзӥбеттэс чаклады но паласькись висёнъёслэсь утиськиды ке. Тӥ семьяё адями ке, зол синмаськиды ке но, эн калге. Выль яратонды ӝог тӧлӟоз. Шуркынмонэ сакгес кылзэ сюлэм куарадэс. Ужады ӵашетонъёсын нокин пала эн кариське.Ыбылӥськись. Кайта тӥ визьмогес луоды, бадӟымгес будоды. Мае уг луы воштэмды, чидалоды. Капчиенгес огкыл шедьтоды калыкен. Ужъя пумиськонъёсты, командировкаосты чаклалэ тулыспаллы. Куартолэзе валтӥсь интые потоз яратон, кин ке кузпалъяськемзэ валатэк ик кылёз. Шутэтскыны потэ гужем. Гудырикошконэ лякытгес луэ ӵыжы-выжыосыныды, уката ик арлыдоосыныз. Тамак кысконлэсь, вина юонлэсь палэнске, тыдэс, сюлэмдэс чаклалэ. Коньдон ласянь бусьтыр луоз сӥзьыл. Соин ик, эшъёсты юрттыны куризы ке, пумит эн луэ. Вуоно арын кин ке нылпи ваёз.Сюро кеч.Вуись ар бадӟымесь воштӥсь-конъёс ваёз, сое тӥ шӧдоды ини толшоре ик. Акыльтэм ужысь кошкоды тулыспалэ, но ульчае уд кыле. Южтолэзь выль инвисъёсты усьтоз, ӟеч уждун басьтыны кутскоды оштолэзе. Шутэтскыны кошкылэ пӧсьтолэзе яке гудырикошконэ. Куартолэзе ӵыжы-выжыосты витёзы тӥледыз гуртын. Тӥ огнады ке, быръе ас пардэс эшъёсты пӧлысь. Нош семьяды вань ке, кузпалды воксё уз вала тӥлесьтыд лӧптылон мылкыддэс. Кайта тазалыктэс юнгес чаклалэ, уката ик сюрлыдэс, ёзвиостэс, пиньёстэс дыраз эмъялэ. Шӧдскымон узырмоды толсуре.Ву кисьтась. Ар кутсконын эшъёсты тӥледлы выль уж ӵектозы, соглаш кариське. Семья куспады ваньмыз умой, тӥледыз яратозы, эркиялозы. Мар гинэ уд малпалэ, ваньмыз улонэ пыӵалоз. Тулыс дуно кузьым яке коньдон утоды. Гужем ӵыжы-выжыосты тӥледыз визьманы яке кылдэс юаны вырозы. Тазалыктэс эскере пӧсьтолэзе-гудырикошконэ, та толэзьёсы тужгес но сак луэ сюрес вылын. Вуоно арын котыр ласянь удалтоз культура но эмъян удысын ужасьёслы, туспуктылӥсьёслы. Сӥзьыл тӥ асьтэ вылэ ужаны кутскоды. Документъёсты сак лыдӟе, юристъёсын кенешон мултэс уз луы. Кин ке пинал ваён сярысь малпаськоз, кин ке мукет городэ улыны выжоз.Чорыгъёс. Тулыспалэ уждунды будоз. Южтолэзе творчество пушкы выёды. Огназы улӥсьёс но, семьяё адямиос но вуоно арын уз мӧзме. Тунсыко тодматсконъёс, ӟырдыт пумиськонъёс ичи уз луэ. Гужемзэ сюрес вылысь уд пыралэ. Шутэтскыны дырдэс но уксёдэс уд жалялэ. Куарусёнэ коньдон пуйыды эшшо но зӧкалоз. Амало луэмды юрттоз ужбергатонын. Но законэз эн тӥялэ, эн пӧяське. Ӵыжы-выжыосыныды но ӵош ужась эшъёсыныды кусыпъёстэс сӧремды уг поты ке, пуштылӥсь мылкыддэс эгесаны выре. Коньывуонэ кин ке выль семья кылдытоз. Уж ласянь бадӟымесь вормонъёс ваёзы оштолэзь но гудырикошкон. Тазалыктэс юнматэ тулыспалэ но коньывуонэ. | Иворъёс |
Виталий Пронин Удмуртиысь спортсменъёс 58 команда пӧлысь 9-тӥ инты басьтӥзы.Со ортчиз Новосибирск улосысь Бердск городын. Шаермылэсь данзэ утизы Юкаменск, Шаркан, Дэри, Эгра но Можга ёросъёсысь спортсменъёс. Механизаторъёслэн вожвылъяськоназы уно аръёс ӵоже пыриське ни Юкаменск ёросысь Алексей Невоструев. Куасэн бызьылонын 3-тӥ луиз, суй кужымзэ эскеронын 2-тӥ вал, нош трактор нуллыкуз, киыз дыректӥз но, 44-тӥ интые кылиз. Огъя зачётын 6-тӥ инты басьтӥз. Скал кыскисьёс пӧлын 5-тӥ интыозь ӝутскыны быгатӥз Юкаменск ёросысь Галина Ившина.Эгра ёросысь полиатлонистъёс но вормисьёс котырын бергазы, но 4-тӥ интые кылизы. 30 команда пӧлысь 7-тӥ инты басьтӥзы Можга ёросысь шахматистъёс, 34 команда пӧлысь 8-тӥ интые потӥзы Юкаменск ёросысь шашкиен шудӥсьёс. Шумпотон кузьмаз Дэри ёросысь Малыхъёслэн семьязы. Огъя зачётын 2-тӥ инты басьтӥзы, нош Шаркан ёросысь Рычковъёс 6-тӥ интые потӥзы.Озьы Россиысь Гурт шудонъёсын Удмуртиысь спортсменъёс 58 команда пӧлысь 9-тӥ инты басьтӥзы.Валентина ЕМЕЛЬЯНОВА | Спорт |
Виталий Пронин Фото: udmteatr.ru1931-тӥ арын 7-тӥ тулыспалэ Ижысь «Ижмаш» культурая юртын усьтӥськиз Удмурт драматической театр И. Гавриловлэн «Вало ӧр куашетэ» пьесаезъя пуктэм спектаклен. Туэ, 90 ар ортчыса, Удмурт театр пусъе юбилейзэ. Ортчем аръёс ӵоже театрез азинтӥзы трос дано муртъёс, сцена вылэ поталлязы уно синмаськымон артистъёс. Таин валче ми ӵектӥськомы театрен но солэн историеныз тодматскыны татын ужась но азьвыл аръёсы ужам муртъёслэн тодэ ваёнъёссы пыр. Сётэлэ юандэс театрысь ужасьёслы: артистлы, режиссёрлы, звукорежиссёрлы, тыл пуктӥсьлы, бутафорлы, художниклы… Юанъёсты январьлэн пумозяз келяно газетлэн электрон почтаяз, гожтоно соцсетьёсысь бамъёсамы яке жингыртоно 8-951-195-37-65 телефон номеръя. Тужгес тунсыко юан сётӥсьлы Удмурт театр кузьым дасяз. УД | Иворъёс |
Виталий Пронин Выль ар уе часъёс шоры ум учке!Сыскиськоно. Соку ымнырысь быгытъёс золско. Йырвиыме ивор келяло: адями кӧтсэ тыре на, изёно ӧвӧл. Жвачкады ӧвӧл ке, пиньдэс сузялэ. Юг-юг тылъёс ӝуатоно. Пеймыт дыръя мугорын мелатонин гормон кылдэ. Со бӧрсьы адямилэн иземез потыны кутске. Югыт азьын та гормон сылме. Ментол мазен зыраськоно. Мугорез кезьытомытӥсь сурет изем потонэз уллялоз. Мазьды ӧвӧл ке, пельпум но пыдес котыръёсты куаж-куаж чепылляно. Корка трос крезьгур лэзёно. Киосты ог минутлы кезьыт вуэ месоно. Кужекъяны кутскытозязы, чидано. Собере зол-зол ӵушылӥськоно. Тэтчано, бызьылоно, киосты-пыдъёсты выретоно. Озьы вир умойгес ветлыны кутскоз, синъёс ас понназы усьтӥськозы. Макем трос сиськоды, сокем зол иземды потоз. Угось сиёнэз вормон понна ӝуш трос кужымзэ быдтэ но жаде. Ольга Корепанова Туспуктӥз А. Горбунов Теги: Выльар дэмланъёс | Иворъёс |
Виталий Пронин Кун Кенешлэн Президиумезлэн кенешоназ бадӟым саклык висъяськиз шаерамы йӧл поттонэз ӝутонлы-азинтонлы.Гурт удысъя но сиён-юонъя министерство ивортэмъя, Россиын йӧл ласянь дефицит 9 миллион 400 сюрс тонна пала лыдъяське. Странамылы пумит санкциос пыӵаны кутскем бере та лыдпус эшшо унояз - кунгож сьӧрысь йӧл продукцилы асьме ӝажыосы сюрес пытсаськиз. Дыр вуиз асьме производительёслы ӝутскыны. Россиын йӧл поттонэз йылтонъя вожвылъяськонэ ӵектӥськиз Удмуртия но - 2020-тӥ арозь та производствоез ӝутоно 1 миллион тоннаозь. Но талы али ик дасяськоно, кун ласянь юрттэтэз ӝутоно. Шаерамы йӧл поттонэз будэтонъя бадӟым программа дасямын луоз.Йӧл поттон удысъя бадӟымесь азинсконъёсыз Ленинград улослэн. Отысь хозяйствоос паськыт куто роботъёсты, пудо сиёнлэсь ӟечлыксэ йылтӥсь туала амалъёсты. Одӥг йыр скаллы быдэ отын 12 сюрс манет тыр юрттэт висъяське. Ӵошатон вылысь: асьмеос скаллы быдэ шорлыдын 5 сюрс 571 литр йӧл басьтӥськом, нош кун ласянь юрттэт чакламын котькуд йырлы быдэ 4 сюрс 100 манет мында гинэ.- Та вакытэ йӧл поттонмы возиське пудолэн трос лыдыз-йырыз вылын, - пусйиз Владимир Невоструев. - Но тазьы кема ум возиське. Тужгес но бадӟым саклык висъяно пудо сиён дасянлы. Но таиз бордысь потэ мукетыз ужпум: мулэсь ӟечлыксэ ӝутон. Соос асьмелэн чырсэсь, скаллы тупамон ӟеч сиён басьтон понна отчы известь ватсано. Та ужез быдэстыны уноез хозяйствоос асьсэ коже гинэ уз быгатэ - кулэ луоз кунлэн юрттэтэз. Йӧлмес али ик шумпотыса басьтысалзы китайёс. Соин ик асьмелы зол ужано: продукцимы асьмелы но мед тырмоз, палэнэ вузаса но табыш поттыны мед быгатомы. Та ласянь улосъёслы юрттыны дась федерал центр.Депутат Андрей Шутов но специалистъёсты дасянлы нимаз саклык висъяны куриз.- Вуылӥ Белоруссиысь йӧл поттонъя предприятиосы, Швециысь йӧл поттонъя «Де Лаваль» огазеяськонэ, - азьланьтэ со. - Соос производствоязы уже куто азьмынӥсь техникаез, уно мукет пайдаё амалъёсты. Но тужгес кулэез - та кунгожсьӧр предприятиослэн вань специалистъёсты дасянъя нимаз центръёссы. Та ласянь асьмелы но соослэсь адӟем кароно. Шведъёс туннэ ик дась элькунамы специалистъёсты дасян борды дунтэк кутскыны, туала оборудованизэс вуттыны но пумит ӧвӧл.- Таӵе дышетонэз шаерамы радъяны луонлыкъёс вань, - вераз Кун Кенешлэн Тӧроез Владимир Невоструев. - Кылсярысь, Сарапулысь, Асангуртысь, Глазовысь совхоз-техникумъёсын. Асьмелэн кызьы луыса кошке: хозяйствоосы туала оборудование вуттӥськомы но, трос ик дыр уг ортчы, со тӥяське. Мон малпамъя, таӵе учыръёс пумиськыло специалистъёсмылэн тодон-валанзы тырмымтэен. Дышетэмын ӧвӧл соос та техникаен ужаны. Та ужпум борды матысь дыре ик басьтӥськоно. Огъя вераса, шаерамы йӧл поттонэз будэтонъя бадӟым программа дасямын луоз.Елена Никитина Теги: экономика | Иворъёс |
Виталий Пронин Толэзь талэсь азьло Удмуртиысь трос нылпиё семьяослы но ёрмыса улӥсь семьяослы сиён-юонэн нырысетӥ юрттэт люкылӥзы. Та наборъёслэн дунзы гинэ одӥг кадь вал — 600 манет, нош пуштроссы пӧртэм. Кытын ке бусьтыр, мукетаз — начар. Светланалы сётъям наборын сакыр-песоклэн сиыны тупась дырыз (срок годности) 29-тӥ мартэ йылпумъяськиз, тарилэн — 30-тӥ мартэ, рислэн — 1-тӥ апреле. Видео бугыртӥз Сётъям сиён-юонэн тужгес ӟырдыт югдур тупаз Можга городын. Татысь кеньырын нумыръёс шараяськизы. Огез сыӵе нумыресь тари шедиз Светланалы. Кышномуртлэн 8 нылпиез, соос пӧлысь 3-ез школае ветло на. Ӵапак соослы сиёнэн набор вуиз. Кышномурт кибыосты телефоназ видео режимен уськытӥз, собере паймыса школалэн директорезлы вазиськиз. Кивалтӥсь номыр вераны ӧз тоды, уго та сиён-юонэз басьтӥз но люкылӥз Можгалась «Школьное питание» МУП. Светлана нумыръёс сярысь юалляськиз мукет мумы-бубыослэсь, соослы аслэсьтыз видеозэ ыстӥз. Ог кык арня ортчыса, кышномурт вылэ пож ву кисьтӥськиз. Солэсь нумыръёсын видеозэ Можгаысь огаз соцвотэсын поттӥллям. Лыдӟисьёс пӧртэм мылкыдъёссэс кисьтӥзы. Кинъёс ке трос нылпиё анаез тышкаськизы: тӥледлы дась сиён сёто, нош тӥ ӟуриськоды. Мукетъёсыз сиён-юон поттӥсьёсты возьытэ уськытыны выризы: юромо, пе, кема кыллем кеньыръёсты калыклы люкылӥзы. Таиз веран шонерлы матын вал. Кылсярысь, Светланалы сётъям наборын сакыр-песоклэн сиыны тупась дырыз (срок годности) 29-тӥ мартэ йылпумъяськиз, тарилэн — 30-тӥ мартэ, рислэн — 1-тӥ апреле. Нош сиён-юон вуттӥзы апрельлэн нырысетӥ арняяз. Озьыен, «Школьное питание» кема кыллем сиён-юонэз тазьы келяны выриз? Веранэз ӧвӧл ни, сётъям наборлэн дуныз 600 манетлы уггес кыскы вал шуыса. Можгалась предприятие кеньыр-макаронъёс басьтӥз Набережные Челны городысь огысьтыз оптовой базаысь. Анай-атайёс дунъёсты ӵошатӥзы: базаын та наборлэн дуныз 398 манет тыр усе, нош Можгала со 600 манетэн вуэм ини. Трос нылпиё анайлэн тэргаськемез ӧз кельшы «Школьное питание» предприятилэн кивалтӥсезлы. Нырысь Ильдар Ахметшин соцсетьёс пыр валэктыны выриз: — наборъёсты люканы дыр ӧжыт висъязы, соин 9 нуналлы гинэ сиён-юон люкамын. Солэн дуныз 540 манет тыр. Нош кӧня ке нунал улыса, кивалтӥсь полицие вазиськиз, Светлана солэсь ӟеч нимзэ сапта но кыл вӧлдэ шуыса, 100 сюрс манетлы иск гожтӥз. Озьы уродмем кеньырен валлин уродэ уськытыны чаклазы трос нылпиё анаез. Та учыр сярысь Удмуртиысь трос нылпиё анайёслэн группазы ивортӥз Тӧролы Александр Бречаловлы, меӵак эфир нуыкуз. — Та бӧрсьы Ахметшин полициысь заявленизэ басьтӥз. Мынэсьтым нокин — Прокуратураысь но, полициысь но — ӧз ни юалляськы. Нокыӵе извинениос но ӧз вуэ, — шуэ Светлана. Нош нумырӟем кеньырен учыр ӧз на йылпумъяськы. Нырысь-валысь кеньырез эскерыны басьтӥськиз Роспотребнадзорлэн Можгалась управлениез. Солэн кивалтӥсез Валерий Скобкарёв верамъя, Роспотребнадзорысь специалистъёслэн луонлыксы ӧвӧл таӵе сиёнэз эскерыны. Соин тариез келязы Россельхознадзорлэн управленияз. Та учреждениысь фитосанитарияя отделлэн кивалтӥсез Лариса Ахметова верамъя, эскерон ӧз на йылпумъяськы. Ӝук ӧз пӧзьтэ Удмуртилэн Тӧроезлы сиёнэн наборъёс сярысь трос юанъёс вуизы. Соин Удмуртиысь Прокуратуралы косэмын вал эскерыны, кытысь но кыӵе дунын басьтэмын сиёнъёс. Эскерон возьматӥз: тросэз соос вуттэмын нимысьтыз договоръёстэк, контрактъёсы воштонъёс пыртытэк, вылаз ик, куд-ог сиёнъёслы туж бадӟым наценка пуктэмын. Таӵе учыръёс шараямын Ижысь вань ёросъёсын. Кылсярысь, Устинов ёросысь 13 школаосын, Октябрь ёросысь 19 школаосын, озьы ик Первомай, Ленин но Индустриальной ёросъёсын. Кылсярысь, 31 номеро школаын административной уж ӝутэмын Административной кодексысь 14.6 статьялэн 1-тӥ люкетэзъя. Та школаын сиён-юонэн юрттэтлэсь дунзэ 30 процентлэсь трослыгес йылтӥзы. Со Региональной энергетической комиссилэсь 14/11 номеро постановленизэ тӥян луэ. Уката узырмыны чаклазы вал Глазов ёросысь ужбергатӥсьёс, Кечпигуртысь (Удмуртские Ключи) но Понино школаосы сиён-юон вуттыса. Соос бадӟыматэм дунын — 43-60 процент наценкаен — ӵектӥзы яблок, манной кеньыр но печення. — Кылсярысь, лавкаын манной кеньыр килоез 27 манет сылэ. Столовойын ӝук пӧзьтӥзы ке, та сиёнлэсь дунзэ 60 процентлы йылэтыны луэ ни. Нош Глазов ёросын ӝук ӧз пӧзьтэ, озьы ке но манной кеньырзэс дась сиёнэз сямен чотазы. Та учыръёсын валлин 2 административной уж ӝутэмын. Соя сётэмын луоз штраф — поттэм выручкалэн 2 полэс быдӟалаез мында, — шуэ элькун Прокуратураысь отделлэн кивалтӥсез Евгений Ценёв. Елена Скворцова Теги: Нылпиос сиён-юон юрттэт | Югдурез утён |
Виталий Пронин Ижысь удмуртъёс ужрадъёссэс ортчытъяло Кызьпу арамаын.Ижкарысь кыӵе интыосты тупатъяно-чеберъяно нырысь ик? Со пумысен арня ӵоже калыклэсь мылкыдзэ юалозы.Сыӵе кичӧлтонэн потӥз шаерысьтымы Лэсьтӥськонъя, ЖКХ-я но энергетикая министерство - со кыл кутэ «Городская среда» проектлэн улосамы быдэсъяськемез понна.- Та проектлэн куронэзъя интыосты тупатъяны коньдон висъяськоз калыклэсь мылкыдзэ лыдэ басьтэм бере гинэ, соин ик радъямын сыӵе юалляськонъёс, - валэктӥз министр Иван Ястреб.Та выллем юалляськонъёс ортчозы мукет интыосын но. Нырысь калыклэсь мылкыдъёссэ-ӵектонъёссэ люкалозы, нош 18-тӥ южтолэзе (мартэ) куара сётон радъяськоз - кыӵе объект трос куара люказ, сое ик тупатъялозы, шулдыртозы.Та проектлы луыса Удмуртиын кылем арын тупатъямын, чеберъямын Ижысь 9 инты, быдэн одӥген - Глазовысь, Воткинскысь, Сарапулысь, Можгалась, Камбаркаысь, Кезысь, Каракулиноысь, Уваысь, Можгалась.Проектлы федерал, элькун но инты бюджетъёсысь оглом 140 миллион манет висъямын.Туэ шулдыртоно интыос пумысен Ижын улӥсьёс ӵектонъёссэс вераны быгатозы арня ӵоже 17 часысен 20 часозь городысь вуз каронъя бадӟым центръёсын - котькудаз ужалозы волонтёръёс.Ӧтиськом тӥледыз но, гажано лыдӟисьёсмы, та юалляськонэ пыриськыны. Гуртысь эшъёсмы расьсэ ӵектонъёссэс быгатозы ыстыны "Удмурт дунне" газетлэн редакцияз яке udmdunne@yandex.ru электрон почтае. Сергей Захаров | Улон-вылон |
Виталий Пронин Туннэысен Россиын кутскиз гурт удысъя микроперепись. Кыстӥськоз со 30-тӥ гудырикошконозь. Фото: архив "Удмурт дунне"Лыдъямын-чотамын луозы гурт хозяйствоос, фермеръёс, пудо вордӥсьёс, сад-бакча возисьёс. Оглом лыдъян-чотан пыр ортчозы шаерысьтымы 233 сюрс объектъёс. Перепись возьматоз, кыӵе воштӥськонъёс луизы берло аръёсы гурт удысын. Лыдъясь-чотасьёс калыке потозы ни 1-тӥ августэ. Соосты тодманы луоз вож дӥсьсыя, бордазы котькудӥзлэн луоз удостоверенизы. Соос юалляськозы, кӧня музъем гыриське-кизиське, кӧня пудо вордӥсьёс, бакча емыш будэтӥсьёс но мукет. Лыдъясьёслы юрттозы беспилотникъёс но. Туала тӥрлыкез та вакытэ Россиысь 6 улосын гинэ ужазы куто. Беспилотникъёс лобалозы Алнаш ёросысь Азаматын, Варзи-Ятчиын, Вавож ёросысь Кионгуртын, Гурезь-Пудгаын, Яр ёросысь Бачумовоын, Дизьминоын. Переписез радьясьёс верамъя, ужрад шараялоз гурт удысын воштӥськонъёсты, юрттоз пудо, емыш будэтӥсьёслы юрттэт сётонэз радъяны. Переписьлэн нырысетӥ йылпумъянъёсыз лэсьтэмын луозы ни 2021-тӥ арлэн пумаз. Ангелина Снигирева | Иворъёс |
Виталий Пронин Якшур-Бӧдья ёросысьтымы «Удмурт Кенеш» огазеяськон пӧртэм ужрадъёс ортчытъя. Берлоосыз пӧлысь шуныт но пайдаё ортчиз анай кылэз дышетонлы сӥзем ӝыт. Та сярысь нимаз вераммы потэ.Ужрадэз ортчытыны ӵектӥз вал «Удмурт нылкышно кенеш». Но удмуртлык бордын ужакумы, ми кин кыӵе огазеяськонэ пыре ум люкиськиське, ваньзэ ӵош лэсьтӥськомы. Озьы ёросысьтымы «Удмурт Кенеш» огазеяськонлэн ёзчиосыз «Анайлэн веттан гурез» проектъя ужрад ортчытӥзы. Кенешон амалэн радъям пумиськон удмурт кылэз дышетонлы, сое нырысь ик семьяын азинтонлы сӥземын вал. «Анайлэн веттан гурез» ужрадэ анайёс пиналъёсынызы вуизы.Ёрос музейлэн вашкала арбериосын тырмытэм залаз котырес ӝӧк сьӧрын вераськон туж интыяз луиз. Кенеше лыктэм анайёс пиналъёсынызы ӵош пукизы. Бадӟымъёсызгес лякыт улӥзы, анайёссылэсь вераськемзэс кылзӥзы. Нош пичиос со вискын бызьылӥзы, шудӥзы, пиналъёс вераськыны быгатытэк но огкыл шедьто уго - котькытын гуртазы кадь шудыны кутско.Бен, семьяос трос ӧз люкаське, но трос люканы малпамын но ӧй вал. Пумиськонэ лыктӥзы Якшур-Бӧдьяын но Якшурын улӥсьёс. Якшурысь нылпи садын ужась воспитатель Надежда Вахрушева бадӟым пиналъёслэн группаязы анай кылын занятиос нуэ. Пумиськонэ со Арина нылыныз лыктӥз. Якшур-Бӧдьяысь 5-тӥ нылпи садысь крезьгуръя дышетӥсь Наталья Яковлева вуиз Арина но Сабина нылъёсыныз. Нылпи садазы со но воспитатель Роза Погосян сюлмысь тыршо пиналъёслы удмурт кылэз пыӵатон бордын. Нош 4-тӥ нылпи садысь крезьгуръя дышетӥсь Татьяна Головизнина ӟучлы быземын ке но, кузпалыз, пе, туж шумпотоз, 3-ез ик пиналъёссы удмурт кылэз дышетӥзы ке. Якшур-Бӧдьяын улӥсь Светлана Загребина музее 4-зэ ик нылпизэ вайиз. Озьы ик 4 пиналъёсыныз лыктӥз ёросысь «Удмурт Кенеш» огазеяськонлэн кивалтӥсез Вера Вахрушева. Пусъёно, тросэз семьяос гуртазы удмурт сямен верасько, озьы ке но пиналъёссы ӟуч палагес карисько. Соосъя анай-атай но ӵемысь ӟуч сямен вераськыны кутско. Малы озьы пӧрме?Та юанлы котькыӵе валэктон шедьтыны луэ. Но ваньзы соглаш луизы кенеше ӧтем Роза Погосянэн: ӵем гинэ асьмеос, мумы-бубыос, азьтэмскиськом одӥг мар ке сярысь 2 пол - удмурт но ӟуч сямен - вераммы уг поты, дыр ӧвӧл, шуиськом. Но озьы луыны кулэ ӧвӧл, азьтэм луон медаз вормы, токма уг верало, анай кыл анай йӧлын ӵош пыӵа шуыса. Удмурт кылын ик чузъяськыны кулэ веттан гуръёс но, соку котькыӵе ӟучомем пинал но анай кылзэ гажалоз.Котрес ӝӧк сьӧрын «Удмурт Кенеш» огазеяськонлэн кивалтӥсез Вера Вахрушева мадиз «Анайлэн веттан гурез» проект сярысь. Мадиз, кыӵе ужпумъёс сыло та проект но оглом удмурт нылкышноос азьын. Мыло-кыдо вераськиз Якшур-Бӧдья гимназиысь пичи классъёсты дышетӥсь Любовь Широбокова. Туэ сӥзьыл дораз, пе, удмурт кылэз валась 10 пала пинал лыктоз, тросэз - Якшурысь, кылемъёсыз - Выжоилысь, Кунянгуртысь но Якшур-Бӧдьяысь. Удмурт нылпиосын класс понна со ӧжыт. Угось райцентрын трос гинэ семьяос, кудъёсаз мумы-бубыос удмурт кылын верасько, но пиналъёссэс удмурт классэ малы ке уг сёто. Ёросысьтымы «Удмурт Кенешлэн» кивалтӥсез Вера Вахрушева та пумиськонэ Любовь Ивановнаез юри ӧтиз вал, анайёс соин мед тодматскозы но пиналзэс удмурт классэ мед сётозы шуыса. Ӧтемлэн пайдаез луиз. Кылсярысь, Татьяна Головизнина, улон интыез гимназилэсь кыдёкын ке но, соку ик мылкыд кариз отчы ветлыны, классэз учкыны, школаен тодматскыны.Ужрадлэн кыкетӥ люкетаз Роза Погосян удмурт шудонъёс ортчытӥз. Татчы но ваньзы мыло-кыдо пыриськизы. Пичиез но, бадӟымез но. Озьы ик ваньзы ӵош инкуазьлы сӥзем бордгазет лэсьтыны пуксизы. Кык аресъем Захар Загребин но Айно Вахрушева бумагаез чебермазы, бадӟымъёсызгес писпуосты, шундыез, коркаез, бубылиосты, тылобурдоосты суредазы, мумыоссы чебер удмурт кылъёсты гожъяны юрттӥзы. Огъя туж яркыт суред пӧрмиз.Пумиськонмы туж шуныт но пайдаё ортчиз. Мумы-бубыос малпанъёссэс шараязы, пиналъёс эшъяськизы, мукет семьяосын но удмурт кылын верасько шуыса, шумпотӥзы.Нош та нуналъёсы тодмо луиз: Головизнинъёслэн семьязы пизылэсь документъёссэ гимназиысь удмурт классэ сётэм ни. Ёросысьтымы «Удмурт Кенеш» понна со эшшо одӥг вормон - анай кылмес дышетӥсь пиналъёслэн лыдзы будэ. Бен, туж пичиен. Но ми оскиськом, калыкен пумиськылыса, кенешыса, трос лэсьтыны луоз на. Ми быгатом. Котрес ӝӧк сьӧрын анай-атайёсын пумиськонъёсты но азьланяз одно ик радъялом на. Малпаськомы, «Удмурт Кенеш» котыре тросгес егит удмурт семьяосты люкано. Анай кылмес утён ужын котькуд вамыш пайдаё луэ, сое лэсьтоно гинэ.«Удмурт Кенеш» огазеяськонлэн Якшур-Бӧдья ёросысь ёзэз. | Улон-вылон |
Виталий Пронин Шуг-секытъёс кылдыку, адямиос ӵемысь уг валало, кытчы вазиськоно, юрттэт курыса. Юристъёс доры соку ик уд шедьы, нотариусъёс но ёрос центръёсын, городъёсын сяна ӧвӧл. Юристъёс - МФЦ-осынЮристъёслэсь дунтэк консультация басьтыны быгато ожысь но ужысь ветеранъёс, инвалидъёс, мурт пиналэз вордосэ басьтэмъёс но мукет - та категориос юнматэмын федерал законэн. Шаерамы таӵеос борды ватсаськизы на Слава орденлэн кавалеръёсыз, концлагерьёсы шедьылэмъёс, улонысь кошкем ветеранъёслэн семьяоссы - таосыз юнматэмын элькун законэн. Кун Кенешысь Кунэз радъянъя но интыосысь аскивалтонъя ялан ужась комиссилэн кивалтӥсез Наталья Кузнецова верамъя, шаерамы таӵеос ог 300 сюрс пала люкасько. Но али та пӧлысь ог 1 процентэз гинэ та правозэ кутэ. Али огъя малпан кылдэ: МФЦ-осын (многофункциональной центръёсын) юрисконсультъёслы интыос висъяно.- Зэмзэ вераса, вань та адямиос юристъёслэсь дунтэк юрттэт курыны кутскизы ке, элькун бюджетын коньдон уз тырмы, - шуиз Наталья Фёдоровна. - Соин ик туж оскем потэ, та понна ватсаса коньдон лыктоз Россилэн бюджетысьтыз но.Но со понна Москвалы возьматоно: элькунмы та юрттэт сётонлы нимысьтыз саклык висъя. Нош туннэ, ватонэз ӧвӧл, адвокат контораос нырысь ик куто дун тырыса лыктӥсьёсты, дунтэк консультация басьтӥсьёс черод пуме кылё.- Ӵектӥсьёс вал: кылдытоно дунтэк юридической юрттэт сётонъя бюроос, - ватсаз Н. Кузнецова. - Но та понна нимысьтыз юртъёс усьтон, отчы тӥрлык басьтон улослы вормонтэм луоз. Соин ик али огъя малпан кылдэ: МФЦ-осын (многофункциональной центръёсын) юрисконсультъёслы интыос висъяно. Улон возьматэ: адямиос юристъёс доры ӵемысь лыкто, кылдэм ужпумъёссыя кытчы вазиськыны тодымтэысьтызы. Соин ик соослы валэктоно гинэ, мар бордысен кутсконо. Отӥяз соос ужпумзэс асьсэос йылаз-пумаз вуттозы.Наталья Кузнецова верамъя, вань та малпанъёс быдэсмизы ке, юристъёслэсь дунтэк юрттэт басьтыны быгатоз тросгес калык, кылсярысь, трос нылпи будэтӥсь семьяос.Нотариусъёс - гуртъёсынПалэнысь гуртъёсын улӥсьёс доверенность, завещание гожтон понна но мыноно луо ёрос центръёсысь нотариусъёс доры. Талы дырзы но коньдонзы кошке. Нотариусъёслэсь куд-ог услугаоссэс табере сётыны быгато гурт администрациосын но.Но нотариусъёслэсь куд-ог услугаоссэс табере сётыны быгато гурт администрациосын но. Элькунысьтымы 311 поселение пӧлысь 31-ез та ужез радъяз ни. Соос тросгес Дэбес, Камбарка, Яр ёросъёсын. Оскон вань, азьланьын таос борды итӥськозы мукетъёсыз но.- Ар кутсконын гинэ куд-ог шугъяськонъёс вал: администрациосын таӵе услугаосты сётонэз радъян понна одно электрон система луыны кулэ, госпошлина тыронэз радъяно но мукет, - шуиз Наталья Кузнецова. - Но та вакытлы ваньмыз радъяськиз.Озьы, Информатизацияя но связья агентство сюлмаськемен, вань гурт администрациосы пыртэмын Интернет, кылдытэмын электрон система, кун пошлинаосты тырыны луоз Сбербанклэн онлайн системаез яке почта пыр.Наталья Кузнецова верамъя, услугаослы дунъёс бадӟымесь ӧвӧл, со понна уксё быдэсак кыле гурт поселенилэн бюджетаз.Элина Кумачёва Теги: дэмланъёс улон-вылон | Югдурез утён |